**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 8 Ιουνίου 2016, ημέρα Τετάρτη και ώρα 13.45΄, στην Αίθουσα Γερουσίας της Βουλής, συνήλθαν σε κοινή συνεδρίαση, η Διαρκής Επιτροπή Παραγωγής Εμπορίου, η Διαρκής Επιτροπή Οικονομικών Υποθέσεων και η Διαρκής Επιτροπή Κοινωνικών Υποθέσεων, υπό την προεδρία του Προέδρου της Διαρκούς Επιτροπής Οικονομικών Υποθέσεων, κ. Μάκη Μπαλαούρα, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Οικονομίας, Ανάπτυξης και Τουρισμού «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις». (3η συνεδρίαση)

Στη συνεδρίαση παρέστησαν ο Υπουργός Οικονομίας, Ανάπτυξης και Τουρισμού, κ. Γεώργιος Σταθάκης, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών και Πρόεδρος της Διαρκούς Επιτροπής Οικονομικών Υποθέσεων, κ. Μάκης Μπαλαούρας αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Δημαράς Γιώργος, Σταματάκη Ελένη, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Ασημακοπούλου Άννα - Μισέλ, Βλάχος Γεώργιος, Καραμανλής Αχ. Κωνσταντίνος, Καράογλου Θεόδωρος, Καρασμάνης Γεώργιος, Καββαδάς Αθανάσιος, Κεδίκογλου Συμεών (Σίμος), Κεφαλογιάννη Όλγα, Μηταράκης Παναγιώτης (Νότης), Σκρέκας Κωνσταντίνος, Ζαρούλια Ελένη, Μίχος Νικόλαος, Σαχινίδης Ιωάννης, Κωνσταντόπουλος Δημήτριος, Κωνσταντινόπουλος Οδυσσέας, Συντυχάκης Εμμανουήλ, Τάσσος Σταύρος, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος, Μεγαλομύστακας Αναστάσιος και Θεοχάρης Θεοχάρης.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ζωή Λιβανίου, Στάθης Γιαννακίδης, Γιάννης Γκιόλας, Γιώργος Παπαφιλίππου, Σωκράτης Φάμελλος, Γιάννης Θεωνάς, Παναγιώτα Κοζομπόλη, Χρήστος Καραγιαννίδης, Χρήστος Μαντάς, Αλέξανδρος Μεϊκόπουλος, Αθανάσιος Μιχελής, Γιάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Κώστας Παυλίδης, Αναστάσιος Πρατσόλης, Κωνσταντίνος Μορφίδης, Γεώργιος Πάλλης, Ελένη Αυλωνίτου, Γιώργος Κυρίτσης, Σάββας Αναστασιάδης, Απόστολος Βεσυρόπουλος, Δημήτριος Κυριαζίδης, Χρίστος Δήμας, Αθανάσιος Μπούρας, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Κωνσταντίνος Χατζηδάκης, Γεώργιος Γερμενής, Ευάγγελος Καρακώστας, Ηλίας Παναγιώταρος, Βασίλειος Κεγκέρογλου, Ιωάννης Κουτσούκος, Ιωάννης Μανιάτης, Αθανάσιος Βαρδαλής, Νικόλαος Καραθανασόπουλος, Ιωάννης Γκιόκας, Γεώργιος Αμυράς, Δημήτρης Καμμένος, Βασίλειος Κόκκαλης και Δημήτριος Καβαδέλλας.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Αθανασίου Νάσος, Βαρδάκης Σωκράτης, Παναγιώτα Δριτσέλη, Γεννιά Γεωργία, Δημητριάδης Δημήτρης, Ηγουμενίδης Νίκος, Κατσαβριά Χρυσούλα, Θραψανιώτης Μανώλης, Καΐσας Γιώργος, Καστόρης Αστέρης, Κωστοπαναγιώτου Ηλίας, Μανιός Νίκος, Μπαλλής Συμεών, Μεϊκόπουλος Αλέξανδρος, Μιχαηλίδης Ανδρέας, Μπαξεβανάκης Δημήτριος, Μουσταφά Μουσταφά, Ψυχογιός Γιώργος, Βαγιωνάκη Βάλια, Παπαηλιού Γιώργος, Παραστατίδης Θόδωρος, Σιμορέλης Χρήστος, Σκούφα Ελισσάβετ, Στογιαννίδης Γρηγόρης, Τζούφη Μερόπη, Τσόγκας Γιώργος, Αντωνίου Μαρία, Βούλτεψη Σοφία, Τασούλας Κωνσταντίνος, Γιακουμάτος Γεράσιμος, Μπουκώρος Χρήστος, Γιόγιακας Βασίλειος, Κατσανιώτης Ανδρέας, Κέλλας Χρήστος, Παναγιωτόπουλος Νικόλαος, Δαβάκης Αθανάσιος, Αΐβατίδης Ιωάννης, Γρέγος Αντώνιος, Λαγός Ιωάννης, Κρεμαστινός Δημήτριος, Λοβέρδος Ανδρέας, Χριστοφιλοπούλου Παρασκευή, Λαμπρούλης Γεώργιος, Στεργίου Κώστας, Αχμέτ Ιλχάν, Κατσίκης Κωνσταντίνος, Παπαχριστόπουλος Αθανάσιος, Μεγαλοοικονόμου Θεοδώρα και Γρηγοράκος Λεωνίδας.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Κυρίες και κύριοι συνάδελφοι, αρχίζει η κοινή συνεδρίαση των Επιτροπών με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Οικονομίας, Ανάπτυξης και Τουρισμού «Θεσμικό πλαίσιο για τη σύσταση καθεστώτων Ενισχύσεων Ιδιωτικών Επενδύσεων για την περιφερειακή και οικονομική ανάπτυξη της χώρας - Σύσταση Αναπτυξιακού Συμβουλίου και άλλες διατάξεις.

Εισερχόμαστε στη ψήφιση επί της Αρχής του σχεδίου νόμου. Το λόγο έχει ο κ. Σαντορινιός, Εισηγητής του ΣΥ.ΡΙΖ.Α..

ΝΕΚΤΑΡΙΟΣ ΣΑΝΤΟΡΙΝΙΟΣ (Εισηγητής του ΣΥ.ΡΙΖ.Α.): Ψηφίζουμε «Υπέρ».

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει η κυρία Ασημακοπούλου.

ΑΝΝΑ- ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Εμείς, επί της Αρχής, επιφυλασσόμαστε.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο Ειδικός Αγορητής του Λαϊκού Συνδέσμου- Χρυσή Αυγή, κ. Καρακώστας.

ΕΥΑΓΓΕΛΟΣ ΚΑΡΑΚΩΣΤΑΣ (Ειδικός Αγορητής του Λαϊκού Συνδέσμου – ΧΡΥΣΗ ΑΥΓΗ): Εμείς ψηφίζουμε «κατά».

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Κωνσταντινόπουλος

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Εμείς, κύριε Πρόεδρε, επί της Αρχής επιφυλασσόμαστε.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Βαρδαλής.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδος): Εμείς, κύριε Πρόεδρε, καταψηφίζουμε.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Κύριε Πρόεδρε, επί της Αρχής επιφυλασσόμαστε.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Επειδή λείπουν οι Ειδικοί Αγορητές των Ανεξαρτήτων Ελλήνων και της Ένωσης Κεντρώων θα ξεκινήσουμε με τη διαδικασία και θα επανέλθουμε με τη ψήφιση επί της Αρχής.

Η πρότασή μου είναι – και από ότι φαίνεται υπάρχει αποδοχή από τους Εισηγητές – να μιλήσουν οι Βουλευτές που δεν πρόλαβαν να μιλήσουν. Υπάρχει μια κατάσταση ονομάτων, μέχρις ώρας, 35 Βουλευτών, η οποία είναι ανοιχτή. Προτείνουμε, μετά από συνεννόηση με τους Εισηγητές των δυο μεγαλύτερων κομμάτων, η διαδικασία να αρχίσει με τους Βουλευτές και αύριο το απόγευμα να αρχίσουν οι Εισηγητές εφ’ όλης της ύλης και επί της Αρχής και επί των Άρθρων. Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Είπαμε με την κυρία Καφαντάρη σήμερα να μιλήσουν οι συνάδελφοι που είχαν εγγραφεί την προηγούμενη φορά. Όμως, επειδή έχουμε ακούσει τους φορείς, οι Εισηγητές θα πρέπει να μιλήσουν στην αρχή και μετά να λάβουν το λόγο οι Βουλευτές.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Κύριε Κωνσταντινόπουλε, δεν είναι μείζον πρόβλημα. Πρώτον, έχει συμφωνηθεί από την πρώτη διαδικασία. Δεύτερον, και σε άλλα νομοσχέδια έχουμε ακολουθήσει αυτή τη διαδικασία. Δεν υπάρχει κανένα πρόβλημα. Αύριο θα μιλήσουν οι Εισηγητές με την άνεσή τους.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Κύριε Πρόεδρε, βεβαίως, συμφωνήσαμε χθες να ξεκινήσουν σήμερα οι συνάδελφοι Βουλευτές. Και εγώ είμαι υπέρ αυτής της άποψης. Εάν δεν μιλήσουν, όμως, σήμερα οι Εισηγητές έστω και στο τέλος, πώς θα λάβει υπόψη του ο Υπουργός τις τεχνικές παρατηρήσεις που έχουμε για διάφορα άρθρα, ούτως ώστε αύριο να τοποθετηθούμε και επί των αλλαγών που θα κάνει;

Το ζήτημα δεν είναι να κάνουμε πολιτικές τοποθετήσεις. Προσωπικά για δεκαπέντε άρθρα έχω διάφορα ερωτήματα που θέλω να θέσω στον Υπουργό ή να προτείνω κάποια άλλα. Λέμε, λοιπόν, να ξεκινήσουν οι Βουλευτές και οι Εισηγητές να μιλήσουμε στο τέλος.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Κατανοώ τη θέση σας. Επειδή οι ομιλητές που έχουν εγγραφεί είναι ήδη 35 σε αριθμό, έτσι και αλλιώς δεν θα προλάβουν σήμερα οι Εισηγητές. Δεν είναι μείζον πρόβλημα. Δεν έχουμε βάλει χρονικό περιθώριο. Προχωράμε στη διαδικασία και σε μία δεδομένη χρονική στιγμή συζητάμε για το τι θα κάνουμε.

Για να ολοκληρώσουμε τη ψήφιση επί της Αρχής του νομοσχεδίου, θα ρωτήσω τον Ειδικό Αγορητή των Ανεξαρτήτων Ελλήνων, τον κ. Λαζαρίδη. Κύριε Λαζαρίδη, ποια είναι η θέση σας;

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Ψηφίζουμε

«υπέρ», επί της Αρχής του νομοσχεδίου.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Από την Ένωση Κεντρώων ο κ. Καβαδέλλας.

ΔΗΜΗΤΡΙΟΣ ΚΑΒΑΔΕΛΛΑΣ: Εμείς επιφυλασσόμαστε.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Άρα, γίνεται δεκτό επί της Αρχής, κατά πλειοψηφία το νομοσχέδιο του Υπουργείου Οικονομίας, Ανάπτυξης και Τουρισμού.

ΘΕΟΧΑΡΗΣ ΘΕΟΧΑΡΗΣ: Εμείς οι Ανεξάρτητοι Βουλευτές δεν θα ψηφίσουμε;

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Τι ψηφίζετε;

ΘΕΟΧΑΡΗΣ ΘΕΟΧΑΡΗΣ: Ψηφίζουμε «κατά».

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Καταγράφεται η άποψή σας. Άρα, το νομοσχέδιο έγινε δεκτό, κατά πλειοψηφία.

Το λόγο έχει η κυρία Κεφαλογιάννη.

ΟΛΓΑ ΚΕΦΑΛΟΓΙΑΝΝΗ: Κύριε Πρόεδρε, μετά από μια μεγάλη και επίπονη για την ελληνική οικονομία περίοδο άπνοιας και απραξίας, έρχεται στη Βουλή ο πολυαναμενόμενος αναπτυξιακός νόμος των ΣΥΡΙΖΑ-ΑΝΕΛ. Αποτελεί μια σταγόνα νερό σε μια έρημο ύφεσης και αποεπένδυσης. Ακούγεται μάλλον σαν ένα πικρόχολο αστείο, σαν μια φάρσα δαπανηρή, γιατί το αντίτιμο της, σκληρό και δυσβάσταχτο, έχει ήδη καταβληθεί και συνεχίζει να καταβάλλεται από τον ελληνικό λαό.

Πόσο αλήθεια ειρωνικό και αντιφατικό φαίνεται σήμερα, 17 μήνες καταστροφικής πολιτικής για την Ελλάδα, να έρχεται η Κυβέρνηση και να κηρύσσει την έναρξη της ανάπτυξης, σε μια Ελλάδα που βυθίζεται στην ύφεση, όπου μειώνεται η ρευστότητα, καταποντίζονται οι επενδύσεις, μειώνονται τα έσοδα του Κράτους και των ταμείων, σε μια Ελλάδα με capital controls και μηδενικών προσδοκιών, με επιχειρήσεις και πολίτες υπερφορολογημένους, χωρίς καμία προοπτική για το μέλλον; Έχουμε μπροστά μας να αντιμετωπίσουμε την πιο αντιμεταρρυθμιστική, την πιο αντιαναπτυξιακή κυβέρνηση της μεταπολίτευσης.

Κύριοι συνάδελφοι της συμπολίτευσης, δεν σας ενδιαφέρει η ανάπτυξη. Δεν την πιστεύετε. Πιστεύετε μόνον στον κρατικό παρεμβατισμό, στον κρατικό έλεγχο, στο κράτος-αφέντη που ελέγχει τους πάντες και τα πάντα και αυτό το πνεύμα διαπερνά και το σημερινό νομοσχέδιο, παρά τις όποιες θετικές πτυχές του, που στη συνέχεια θα συζητήσουμε. Είναι εξ άλλου στον ιδεολογικό σας πυρήνα, εάν υποθέσουμε ότι έχει μείνει κάτι από αυτήν και δεν έχουν όλα θυσιαστεί στο βωμό του αυτοσκοπού της εξουσίας. Γι' αυτό μην προσποιείστε για κάτι που δεν θέλετε, γιατί δεν πρόκειται να πείσετε κανέναν. Γιατί ανάπτυξη σημαίνει ιδιωτική πρωτοβουλία, σημαίνει ανταγωνιστικότητα, σημαίνει αποκρατικοποιήσεις, αξιοποίηση δημόσιας περιουσίας, λιγότερο κράτος, περισσότερη δημιουργικότητα και ελευθερία. Λέξεις, που και μόνο στο άκουσμα τους, εσείς έχετε αποστροφή.

Θα ήθελα να είμαι σαφής από την αρχή. Κανένα νομοσχέδιο δεν μπορεί από μόνο του να φέρει την ανάπτυξη στη χώρα τη δική μας. Ακόμη και το καλύτερο που στη συγκεκριμένη περίπτωση δεν είναι. Η ανάπτυξη δεν έρχεται με άνωθεν εντολές, δεν διατάσσεται, δεν επιβάλλεται. Γνωρίζουμε όλοι ότι για να υπάρξει ανάπτυξη στη χώρα χρειάζονται τελείως διαφορετικές συνθήκες. Η ανάπτυξη δεν έρχεται με εύκολα λόγια και ευχάριστες υποσχέσεις, ούτε με πανηγυρικά υπουργικά συμβούλια κενά περιεχομένου. Έρχεται με κανόνες που τηρούνται από όλους, αποδεκτούς από το σύγχρονο κόσμο που σέβεται τις αρχές της ελεύθερης αγοράς, αλλά και τους θεσμούς, κανόνας αναγκαίος για την προσέλκυση των επενδύσεων -άλλωστε, η δυσανεξία σας στις ανεξάρτητες αρχές, οι παρεμβάσεις στη δικαιοσύνη, μόνο καλό σημάδι δεν είναι για τους ξένους επενδυτές- έρχονται με αξιόπιστες κυβερνήσεις που εργάζονται για το κοινό καλό και όχι για τα νέα πελατειακά δίκτυα που με μεγάλη επιμέλεια κτίζετε όλο αυτό το διάστημα ή για το ταξικό καλό όσων πιστεύετε ότι είναι με εσάς, έρχεται με σχέσεις εμπιστοσύνης Κυβέρνησης, επιχειρηματικότητας, αλλά και εργαζομένων.

Και θέλω να μου πείτε, ποιος αλήθεια θα επενδύσει σε μια χώρα με μια κυβέρνηση που δεν απολαμβάνει την εμπιστοσύνη κανενός και ποιος θα διακινδυνεύσει τις αποταμιεύσεις σκληρής δουλειάς ετών, όταν αντιληφθεί ότι το Κράτος δεν έχει συνέχεια, καθώς στο σχέδιο νόμου επιχειρείται ο αφανισμός όσων τόλμησαν να επενδύσουν με τους ν.3299/2004 και 3908/2011, με τη βούληση αποπληρωμής της δικαιούμενης επιχορήγησης σε βάθος επταετίας από την ολοκλήρωση των έργων τους;

Θέλω να πιστεύω, κύριε Υπουργέ, ότι θα εισακουστούμε και τα έργα, τα οποία είναι σε στάδιο υλοποίησης και έχουν καταθέσει αίτημα ελέγχου ή έχουν εκχωρήσει την επιδότηση, θα εξαιρεθούν από τη συγκεκριμένη πρόβλεψη. Ποιος θα τολμήσει σε ένα τόσο εύθραυστο οικονομικό περιβάλλον να ξεκινήσει να επενδύει, όταν επίσης για τις επενδύσεις των προηγούμενων νόμων, οι οποίες χρονικά εκτείνονται στην καρδιά της κρίσης, δεν υπάρχει πραγματική βούληση παράτασης ενδεχόμενης υλοποίησης, παρά μόνο μία προσχηματική διάθεση να δοθούν παρατάσεις εξαμήνου, οι οποίες οδηγούν αυτομάτως σε απένταξη; Ποιος μπορεί να προχωρήσει σε έργα, όταν έρχεστε και λέτε ότι δεν θα επιδοτήσετε τις κατασκευές που έχουν νομιμοποιηθεί με το ν.4178/2013, για τις οποίες έχουν αποπληρωθεί σημαντικά πρόστιμα, με αύξηση των δημοσίων εσόδων και μάλιστα, σε έργα, τις αποφάσεις υπαγωγής των οποίων, έχει υπογράψει και ο ίδιος αρμόδιος Υπουργός;

Θα έπρεπε το Υπουργείο να μην εξαιρέσει την ενίσχυση των εν λόγω δαπανών, ειδικά όταν έχουν καταβληθεί ή όταν διασφαλίζεται ότι θα καταβληθούν τα πρόστιμα που αναλογούν, κατά περίπτωση.

Κύριε Υπουργέ, οι προτάσεις μας είναι ξεκάθαρες.

Πρώτον, όσα επενδυτικά σχέδια έχουν υποβάλει αίτημα ελέγχου ή έχουν εκχωρήσει την επιδότηση, να εξαιρούνται της αποπληρωμής σε βάθος επτά ετών και να αποπληρώνονται κανονικά.

Δεύτερον, όσοι επενδυτές έχουν δαπάνες σε νομιμοποιημένα ακίνητα μέσω του ν. 4178/2013 να ενισχύονται για τις δαπάνες αυτές κανονικά.

Τρίτον, να δοθεί το υπολειπόμενο 30% του ποσοστού του χάρτη περιφερειακών ενισχύσεων με τη μορφή φοροαπαλλαγών για όσους επιλέγουν την επιδότηση.

Τέταρτον, να μη δημιουργεί πρόβλημα υπαγωγής στο καθεστώς των νέων μικρομεσαίων επιχειρήσεων η ύπαρξη συνδεδεμένης εταιρείας.

Πέμπτο, να επανεξετάσετε το θέμα του περιορισμού των πέντε εκατομμυρίων ευρώ ενίσχυση ανά επενδυτικό σχέδιο, πράγμα, το οποίο ακούσατε και χθες από τους φορείς.

Επίσης, θα πρέπει να ενισχύονται κανονικά τα επενδυτικά σχέδια στον τουρισμό και να μην υπάρχει καμία απόφαση κορεσμού.

Αυτό το λέω, γιατί υπάρχει μια διχογνωμία για το αν τελικά η απόφαση του κορεσμού είναι ή δεν είναι μέσα στο νομοσχέδιο.

Θέλω να σας πω, ότι εδώ στο κείμενο που μας διανεμήθηκε στους Βουλευτές, στο άρθρο 7 παρ.4 θθ΄ υπάρχει το θέμα της απόφασης του κορεσμού.

Κύριε Υπουργέ, σας παρακαλώ να το δείτε, γιατί αυτό από ότι καταλαβαίνω δεν είναι κάτι που μπορεί να λειτουργήσει σε καμία περίπτωση ευνοϊκά για τις επενδύσεις στον τουρισμό.

Κλείνοντας, θέλω να πω, ότι σκοπός μας δεν είναι να ακολουθήσουμε το δρόμο της αντιπολίτευσης, του λαϊκισμού, ούτε να διαγράψουμε ό,τι θετικό υπάρχει στο νομοσχέδιο με ευκολία.

Στη διαδικασία που θα ακολουθήσει, θα αντιμετωπίσετε μια δομική, αλλά δίκαιη αντιπολίτευση και θα διεκδικήσουμε αλλαγές προς όφελος της επιχειρηματικότητας και της ανάγκης για ανάπτυξη.

Θέλω να πω, ότι χαίρομαι που ο Πρωθυπουργός στις τελευταίες του εμφανίσεις υιοθέτησε τον όρο που εμείς τόσο καιρό χρησιμοποιούμε για τη δίκαιη ανάπτυξη.

Πλέον, ο κ. Τσίπρας δηλώνει μεταρρυθμιστής, πανηγυρίζει για την εφαρμογή των δικών του μνημονίων, φτιάχνει Ταμεία Αποκρατικοποιήσεων διάρκειας 99 ετών, ενθουσιάζεται με το δικό του, πλέον, αριστερό φιλελεύθερο success story και αλήθεια, για ποια δικαιοσύνη μπορεί να μιλάει ο Πρωθυπουργός που διαλύει τη μεσαία τάξη στην Ελλάδα; Σας ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Υπουργός.

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Θα αποφύγω τώρα την πολιτική αντιπαράθεση, αλλά θέλω να κάνω τρεις διευκρινίσεις, κύριε Πρόεδρε. Πρώτον, η έννοια του κορεσμού έχει φύγει. Δεύτερον, αυτό που τέθηκε χθες πολλές φορές, ότι δηλαδή χρειάζονται επτά έτη κερδοφορίας για να παίρνει φοροαπαλλαγές, δεν ισχύει, γιατί ένα έτος από τα επτά είναι αρκετό.

ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ (Ειδική Αγορήτρια της Νέας Δημοκρατίας): Θα θέλαμε να γίνει μία διευκρίνιση σε αυτό.

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Κυρία Ασημακοπούλου, εάν δεν το λέει με σαφήνεια, θα το διατυπώσουμε. Σχετικά με τα άλλα θέματα δεν έχω ακόμα διευκρίνιση, αλλά θα τα συζητήσουμε στην πορεία.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Παναγιώταρος.

ΗΛΙΑΣ ΠΑΝΑΓΙΩΤΑΡΟΣ: Ευχαριστώ, κύριε Πρόεδρε.

Καλορίζικο και το Ελληνικό, αυτό είναι θέμα συζήτησης για μια άλλη ομιλία και στην Ολομέλεια θα «πέσει πολύ γέλιο».

Μετά από όσα έχετε ψηφίσει με τη σύμφωνη, βέβαια, γνώμη και την ψήφο της Αξιωματικής Αντιπολίτευσης, του ΠΑ.ΣΟ.Κ., του «Ποταμιού» και των λοιπών κομμάτων με το τρίτο μνημόνιο, όπου στην κυριολεξία εξοντώνετε τον ελληνικό λαό, φέρνετε ένα «αναπτυξιακό» νομοσχέδιο, προκειμένου έναν που έχει καεί σε όλο του το σώμα να του λύσετε τα προβλήματα, δίνοντάς του μια αλοιφή επούλωσης τραυμάτων. Επί της ουσίας, τίποτα.

Παρόλα αυτά, εάν δούμε κάποια άρθρα στα οποία θα υπάρχει κάποιο ψήγμα θετικό, εμείς θα τα ψηφίσουμε.

Ο συγκεκριμένος αναπτυξιακός νόμος κινείται σε εντελώς λάθος κατεύθυνση, αλλά θα προσπαθήσουμε και εμείς να είμαστε πολύ θετικοί.

Βλέπουμε μέσα πλήθος άρθρων, όπου στην πλειονότητά τους άσχετοι με οποιαδήποτε μορφή ανάπτυξης, θα αναλάβουν θέσεις - κλειδιά, νέες Επιτροπές και Υποεπιτροπές.

Αλήθεια, έχετε ζητήσει ποτέ την γνώμη επιτυχημένων επιχειρηματιών ιδιωτών, οι οποίοι καταφέρνουν εν μέσω κρίσης και δημιουργούν, αναπτύσσονται χωρίς επιδοτήσεις, χωρίς τίποτα απολύτως; Όχι! Ποτέ! Ρωτήσατε κάποιον από τους μικροζυθοποιούς που πάλι τους «πατήσατε το κεφάλι κάτω», πώς κατάφεραν εν μέσω κρίσης και έφτασαν κάποιες επιχειρήσεις επιτυχημένες, κάποιους οινοποιούς, κάποιους οι οποίοι ασχολούνται με την αγροδιατροφή; Όχι! Τίποτα απολύτως, δεν ρωτάτε.

Αλήθεια, ρωτήσατε κάποιες από τις πολύ μεγάλες επιτυχημένες επιχειρήσεις και θα ονοματίσουμε, όπως είναι η καπνοβιομηχανία «ΚΑΡΕΛΙΑ» στη Μεσσηνία, όπου όλοι θέλουν να δουλέψουν εκεί, όπου τα μπόνους που δίνουν στους υπαλλήλους τους είναι τεράστια, έχουν αυξήσεις, έχουν προσλήψεις προσωπικού; Αλήθεια, ρωτήσατε την εταιρία μπισκότα «Παπαδόπουλου» πώς επιτυγχάνουν; Την εταιρία «ΙΟΝ», άλλες εταιρείες, πώς καταφέρνουν εν μέσω κρίσης και είναι επιτυχημένοι; Όχι! Ρωτήσατε κάποιες συγκεκριμένες αλυσίδες σουπερμάρκετ, πώς είναι επιτυχημένοι; Όχι!

Για τους μικρομεσαίους, που αναπτυξιακό αυτό νομοσχέδιο σχεδόν δεν δίνει τίποτα απολύτως. Οι 610.000 μικρομεσαίες επιχειρήσεις, αυτές που, όπως πολύ σωστά είπε ο εκπρόσωπος της ΕΣΕΕ, αν βοηθιούνταν ελάχιστα και έπαιρναν από έναν υπάλληλο με κάποιας μορφής βοήθεια στην επιχείρησή τους, θα έλυναν σε πολύ μεγάλο βαθμό το πρόβλημα που υπάρχει στην πατρίδα μας. Όχι!

Αντιθέτως, βλέπουμε ότι δίνετε «γη και ύδωρ», όπως έγινε και κατά το παρελθόν από τους προηγουμένως, σε όσους κάνουν πολύ μεγάλες επενδύσεις, άνω των 20 εκατομμυρίων ευρώ. Αλήθεια, εσείς πιστεύετε ότι αυτοί που θα κάνουν αυτές τις επενδύσεις θα έχουν πραγματικό όφελος για την πατρίδα μας; Όχι! Όπως σηκώνονται και φεύγουν σε μια μέρα και αλλάζουν έδρα, όπως γινόταν όλα αυτά κατά το παρελθόν θα συνεχίσουν να γίνονται. Η βάση και η επιτυχία μιας οικονομίας είναι ο πρωτογενής τομέας. Οι μικρομεσαίοι, είτε είναι στον αγροτικό τομέα, είτε είναι βιοτέχνες, είτε είναι αλλού είδους επιχειρηματίες κάτι για τους οποίους δεν λαμβάνεται καμία μέριμνα, ακόμα και τώρα.

Διαβάζουμε σε άλλο σημείο του νομοσχεδίου και αυτό βγαίνει επί της ουσίας, ότι θα έχουμε πολίτες δύο φορολογικών ταχυτήτων, κάτι που μάλλον πρέπει να είναι και αντισυνταγματικό. Διότι, δεν είναι κάποιες φοροαπαλλαγές και φοροελαφρύνσεις με βάση μια ολόκληρη περιοχή που ενδεχομένως, μπορεί να είναι στα σύνορα ή σε κάποιο νησί του Αιγαίου που μέχρι πρότινος ίσχυε, αλλά φυσικά, εσείς το αλλάξατε και αυτό. Όχι! Είναι όσοι θα υπαχθούν στο νομοσχέδιο. Δηλαδή, κάποιος σε κάποιο νομό, ο οποίος θα υπαχθεί ενδεχομένως να έχει κάποιες φοροαπαλλαγές και οι υπόλοιποι όχι.

Ο προστατευτισμός των Ελλήνων και των ελληνικών προϊόντων περιλαμβάνεται στο συγκεκριμένο νομοσχέδιο; Όχι! Λάβατε υπόψη σας το φορολογικό και εργασιακό περιβάλλον των όμορων χωρών της Ελλάδας, το οποίο είναι και το μεγάλο πρόβλημα φυγής επιχειρήσεων, στη Βουλγαρία, στη Ρουμανία, στα Σκόπια που δεν είναι στην Ε.Ε., στην Αλβανία που δεν είναι στην Ε.Ε. και αλλού;

Είδατε του Φ.Π.Α στις ανταγωνίστριες χώρες στον τουρισμό που είναι και η «βαριά» μας βιομηχανία; Είμαστε μακράν πλέον η πιο ακριβή χώρα όπου όλους και στο Φ.Π.Α αλλά και σε όλους τους άλλους συντελεστές. Έχετε δει το Φ.Π.Α που υπάρχει στη Βουλγαρία; Το Φ.Π.Α που υπάρχει στη Ρουμανία, στην Αλβανία, στα Σκόπια ακόμα και στην Τουρκία, στην Κύπρο στη Μάλτα και αλλού, όπου φεύγουν μαζικά, γιατί έχουν αυτή τη δυνατότητα- ειδικότερα οι χώρες που είναι εντός Ε.Ε. και ευρωζώνης- οι επιχειρήσεις να φύγουν σε μια μέρα και να αλλάξουν την έδρα τους πολύ εύκολα. Για να μην πάμε και σε άλλες χώρες, όπως είναι η Αγγλία που έχουν ένα φορολογικό περιβάλλον πολύ καλύτερο από το δικό μας και το οποίο θα συνεχιστεί και μετά το Brexit είτε βγει είτε δεν βγει η Αγγλία, διότι έτσι λειτουργούν οι χώρες, οι οποίες θέλουν να προσελκύσουν επενδύσεις και εταιρείες.

Ό,τι και να κάνατε, εάν «βάλετε στη ζυγαριά» τους καλύτερους όρους αυτού του αναπτυξιακού νόμου με το τι επικρατεί σε όμορες χώρες και σε άλλες χώρες ανταγωνίστριες προς στην Ελλάδα, θα δείτε ότι οι καλύτεροι όροι αυτού του αναπτυξιακού νόμου είναι χειρότεροι από οποιοδήποτε φορολογικό εργασιακό περιβάλλον άλλης χώρας. Δηλαδή, θέλουμε να πούμε ότι θα προτιμήσει κάποιος να φτιάξει την έδρα του σε μια άλλη χώρα, την επιχείρησή του, είτε είναι στη βόρεια Ελλάδα, μπορεί εύκολα να πάει στη Βουλγαρία όπου δεν υπόκειται πλέον σε κανένα φορολογικό, τελωνειακό ή συνοριακό έλεγχο, μπορεί να πάει οπουδήποτε αλλού. Αυτά όλα, θα έπρεπε να σας γίνονται μαθήματα για το πώς θα έπρεπε σε μια χώρα να λειτουργεί το φορολογικό, το επενδυτικό, το εργασιακό σύστημα κάτι το οποίο δεν το λαμβάνετε υπόψη σας.

Τελειώνοντας, κάτι το οποίο λέμε συνεχώς ως Χρυσή Αυγή είναι ότι η μεγαλύτερη μάστιγα για όλους τους Έλληνες πολίτες είναι τα κόκκινα δάνεια, με τα οποία αυτό που θα μπορούσατε, να κάνετε, αφού το άρθρο 95 του Συντάγματος παρ. 5 λέει ότι «τελεσίδικες αποφάσεις δικαστηρίων θα έπρεπε, αυτομάτως, από την εξουσία, από το Κράτος να λαμβάνονται υπόψη και να γίνονται νόμος του Κράτους», κάλλιστα, να έχετε πάρει τις χιλιάδες πλέον αποφάσεις δικαστηρίων υπέρ δανειοληπτών, να τις έχετε κάνει νόμο του Κράτους προς όφελος όλων των Ελλήνων, ώστε να ξαλαφρώσουν και να μην έχουν αυτά τα βάρη στην πλάτη τους και να μπορούν να λειτουργήσουν χωρίς τον αναπτυξιακό σας, χωρίς τίποτα απολύτως.

Αλλά, δεν θέλετε και δεν επιθυμείτε και θα δείτε και στην πορεία ότι όπως έγινε και με τους προηγούμενους αναπτυξιακούς νόμους, επωφεληθήκαν ελάχιστοι, οι «γνωστοί λίγοι», οι εξής που μετρούνται στα δάκτυλα του ενός ή των δύο χεριών, όπως είναι ο Μπόμπολας, ο οποίος τείνει, να γίνει, εάν διαβάζει κανείς τις εφημερίδες του, ο νέος αγαπημένος αυτής της Κυβέρνησης. Ευχαριστώ πάρα πολύ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Σπαρτινός.

ΚΩΣΤΑΣ ΣΠΑΡΤΙΝΟΣ: Ευχαριστώ, κύριε Πρόεδρε.

Κυρίες και κύριοι συνάδελφοι, θα ήθελα, να ξεκινήσω με ένα στοιχείο που αναφέρεται στην Αιτιολογική Έκθεση του σχεδίου νόμου. Συγκεκριμένα, λέει ότι «κατά τη δεκαετία του 2006-2016 είχαμε πτώση των ακαθάριστων επενδύσεων κεφαλαίου κατά 64,6%». Αυτό το μεγάλο ποσοστό – 65% σχεδόν - προφανώς, δεν δημιουργήθηκε ούτε στον ένα χρόνο διακυβέρνησης από τον ΣΥ.ΡΙΖ.Α., αλλά δεν δημιουργήθηκε κατά τη γνώμη μου και ως τάση ούτε στα χρόνια των μνημονίων και της κρίσης. Προϋπάρχει από την περίοδο αυτή και δεν έχει σχέση αποκλειστικά με τις αιτίες που προέκυψαν κατά την περίοδο της κρίσης.

Αν η αιτία είναι ότι το μοντέλο ανάπτυξης και οι τρόποι ενίσχυσης της ανάπτυξης που προϋπήρχαν και αποτέλεσαν παράγοντες επιδείνωσης των συνεπειών της κρίσης, γιατί συνέβαλαν μεταξύ των άλλων στην υπερχρέωση της χώρας και στην απαξίωση των παραγωγικών επενδύσεων, στη συρρίκνωση του πρωτογενή και δευτερογενή τομέα με μια τυφλή στροφή προς τον τριτογενή.

Ο ρόλος του Κράτους υπήρξε καθοριστικός αρνητικός παράγοντας, λειτουργώντας αφενός με τη γνωστή σε όλη την κοινωνία πελατειακή λογική και αφετέρου με την ιδεολογική αντίληψη ότι οι κρατικές πολιτικές για την ανάπτυξη ήταν περιττές, γιατί η σοφία των δυνάμεων της αγοράς και οι δυνατότητες αυτορρύθμισής της σε συνδυασμό με τις πολιτικές λιτότητας θα μπορούσαν να υποκαταστήσουν τις πολιτικές τις κρατικές για την ανάπτυξη. Πράγμα που τα τελευταία χρόνια μετά τις αποτυχίες και τις διαψεύσεις του νεοφιλελεύθερου μοντέλου η άποψη αυτή έχει αρχίσει και πάλι να εγκαταλείπεται.

Κάθε πολιτική για την ανάπτυξη, μέσα στην οποία εντάσσεται και ένας αναπτυξιακός νόμος, πρέπει, να στηρίζεται σε δύο πυλώνες από τις πολιτικές των προηγούμενων κυβερνήσεων, πράγμα που αντανακλάται και στα αποτελέσματα εφαρμογής των προηγούμενων αναπτυξιακών νόμων, όπως αυτά αναλυτικά παρουσιάστηκαν από τους Εισηγητές του ΣΥ.ΡΙΖ.Α., των Ανεξάρτητων Ελλήνων, αλλά και από τον Υπουργό.

Ποιοι είναι αυτοί οι δύο πυλώνες; Πρώτον, στην ύπαρξη ολοκληρωμένου και συνεκτικού σχεδίου με στόχους, με προτεραιότητες, με αιχμές. Αναρωτιέται κανένας, από ποιο άραγε αναπτυξιακό σχέδιο προκύπτει η εικόνα των σουπερμάρκετ που το κατακαλόκαιρο πουλάνε ντομάτες εισαγωγής από χώρες της Κεντρικής και της Βόρειας Ευρώπης; Από ποιο αναπτυξιακό σχέδιο έχει προκύψει αυτό; Ή μήπως έχει προκύψει από κάποιο συγκεκριμένο σχέδιο που είχε σκοπό να ωφελήσει συγκεκριμένα οικονομικά συμφέροντα στη χώρα;

Δεύτερος πυλώνας: Στο σεβασμό των εξοικονομούμενων και διαθεσίμων πόρων. Να φέρω ένα παράδειγμα. Η Ολυμπία οδός. Εγώ προέρχομαι απ’ το Νομό Αχαΐας. Η Ολυμπία οδός όταν είχε αρχικά σχεδιαστεί, είχε προϋπολογιστεί το συνολικό της κόστος περίπου στο ένα δισεκατομμύριο για να φτάσει από την Κόρινθο μέχρι την Τσακώνα.

Το κονδύλι αυτό του 1 δισεκατομμυρίου, αναλώθηκε και ο δρόμος δεν είχε φτάσει ούτε μέχρι την Πάτρα. Παραδόθηκε ένα έργο κουφάρι στην Κυβέρνηση ΣΥΡΙΖΑ-ΑΝΕΛ, με τελειωμένους όλους τους πόρους για να φτάσει το έργο μέχρι την Τσακώνα. Και βέβαια, η Κυβέρνηση αυτή έχει κάνει προσπάθειες και έχουν επανεκκινήσει οι εργασίες και στο κομμάτι Κόρινθος-Πάτρα και με τις δημοπρατήσεις που ξεκίνησαν από το κομμάτι Πύργος- Πάτρα.

Ο προτεινόμενος αναπτυξιακός νόμος έχει σχεδιαστεί με συγκεκριμένες στοχεύσεις. Εστιασμένη περιφερειακή και κλαδική ενίσχυση, με αιχμή τις τεχνολογίες πληροφορικής και επικοινωνίες αφενός και τον αγροτοδιατροφικό τομέα από το χωράφι μέχρι τον τουρισμό αφετέρου. Η περιφερειακή πολιτική αναφέρεται σε φθίνουσες ορεινές και νησιωτικές περιοχές και η κλαδική, σε τομείς όπου μπορεί να γίνει η μέγιστη αξιοποίηση των δύο συγκριτικών πλεονεκτημάτων που έχει η χώρα, του ανθρώπινου κεφαλαίου, ειδικότερα αυτού με υψηλό επίπεδο γνώσεων και των κλιματικών συνθηκών που ευνοούν τον αγροδιατροφικό τομέα από το χωράφι μέχρι τον τουρισμό.

Επιπλέον, θέλει να στηρίξει με συγκεκριμένους τρόπους τις εξαγωγές, την έρευνα και την ανάπτυξη από τη φάση της παραγωγικής διαδικασίας αξιοποίησης των αποτελεσμάτων της, την απασχόληση, την κοινωνική οικονομία με τις διαφορετικές μορφές της, όπου η ελληνική οικονομία βρίσκεται ακόμη σε πολύ μικρό ποσοστό σε σύγκριση με άλλες ευρωπαϊκές χώρες. Την προσπάθεια επανεκβιομηχάνισης και εδώ να θυμίσω ότι η αποβιομηχάνιση δεν προέκυψε μόνο τις εποχές της κρίσης. Να σας θυμίσω την περίοδο του Οργανισμού Ανασυγκρότησης Επιχειρήσεων και πώς ανασυγκρότησε τότε και πόσες επιχειρήσεις έκλεισε και διέλυσε μέσα από συγκεκριμένες λογικές. Επίσης, από τον τομέα των υπηρεσιών της διεθνώς εμπορεύσιμες.

Αυτά όλα είναι που θέλει να πετύχει με την καλύτερη δυνατή διασπορά, στο πλαίσιο του σχεδιασμού του και όχι με συγκέντρωση ενισχύσεων βάζοντας το όριο των 5 εκατομμυρίων ευρώ. Επίσης, τα ελάχιστα ύψη των επενδυτικών σχεδίων καθορίζονται με τρόπο που να απευθύνονται κυρίως στις μικρομεσαίες επιχειρήσεις, οι οποίες πρέπει να αποτελέσουν το πυρήνα της συνολικής παραγωγικής ανασυγκρότησης της χώρας.

Προφανώς, ένας αναπτυξιακός νόμος δεν μπορεί να λύσει όλα τα προβλήματα ούτε να απαντήσει σε όλες τις κακοδαιμονίες που έχουν συσσωρευτεί. Σε συνδυασμό όμως και με άλλα νομοθετήματα που πρόκειται να έρθουν και με άλλα προγράμματα που πρόκειται να προχωρήσουν πιστεύουμε ότι μπορούν να δώσουν την απάντηση. Άκουσα και ίσως είναι θετικό ότι τα περισσότερα κόμματα στην καταρχήν συζήτηση να δηλώνουν επιφύλαξη. Αυτό σημαίνει ότι θα ακούσουμε συγκεκριμένη κριτική και συγκεκριμένες προτάσεις, μέχρι το τέλος της ψήφισης του νόμου. Ευχαριστώ.

ΜΑΚΗΣ ΜΠΑΛΑΟΥΡΑΣ (Πρόεδρος της Επιτροπής): Το λόγο έχει ο κ. Θεοχάρης.

ΘΕΟΧΑΡΗΣ ΘΕΟΧΑΡΗΣ: Ευχαριστώ κύριε Πρόεδρε, κυρίες και κύριοι συνάδελφοι, χαιρετίζω τον αντιαναπτυξιακό νόμο γιατί η ανάπτυξη είναι εκεί έξω, δεν είναι δυστυχώς εδώ. Χθες είχαμε υπογραφή για το Ελληνικό, ελπίζουμε να ξεκινήσουν επιτέλους κάποια έργα στην πολύπαθη αυτή χώρα. Ξαφνιαζόμαστε και χαιρόμαστε από την παρουσία του Υπουργού, φέρατε το πρώτο σας νομοσχέδιο για την ανάπτυξη, αυτό είναι καλό γιατί ως τώρα είχαμε κυρώσεις, μνημόνια και κόκκινα δάνεια. Αυτό είδαμε από το Υπουργείο Ανάπτυξης. Το όνομά του δεν το δικαιολογούσε συγχαρητήρια που ήρθατε.

Ο νόμος βέβαια έρχεται σε μια καταστροφική στιγμή για την ελληνική οικονομία. Μείον 1,4 η μεταβολή του ΑΕΠ το πρώτο τρίμηνο του 2016, επιτάχυνση από το -0,2 του 2015.

Μείον 3,3% πτώση των εξαγωγών. Μείον 6,8% ο ακαθάριστος σχηματισμός πάγιου κεφαλαίου, δηλαδή, επενδύσεις των επιχειρήσεων.

Ήρθε ο νόμος αυτός, κυρίες και κύριοι συνάδελφοι να σώσει την κατάσταση; Όχι. Και για δύο λόγους. Ο πρώτος είναι πως δεν είναι νόμος, αλλά είναι μία εγκύκλιος. Πήρατε τον Γενικό Απαλλακτικό Κανονισμό της Ευρωπαϊκής Ένωσης και τον κάνατε νόμο. Αυτό όμως δεν φθάνει. Αυτό είναι δουλειά του γραφειοκράτη, δεν είναι η δουλειά του πολιτικού. Γράφετε εξάλλου τις παθογένειες στην Αιτιολογική Έκθεση. Προβληματική διάρθρωση του παραγωγικού τομέα, χαμηλή εξωστρέφεια, μικρές επιχειρήσεις, περιορισμένες επιδώσεις στην ανάπτυξη και στην καινοτομία, απουσία διεθνώς εμπορεύσιμων αγαθών, προβληματικός ρόλος του Κράτους, προβληματική συνεργασία δημοσίου και ιδιωτικού τομέα. Τέλος, χαμηλή ροπή προς την επιχειρηματικότητα. Μάλιστα. Τι επιλύνεται από όλα αυτά; Τίποτα.

Που είναι η μέτρηση των αποτελεσμάτων των προηγούμενων νόμων για να σας οδηγήσουν στην νέα πολιτική;

Ενισχύουμε τις θέσεις εργασίας με λεφτά των φορολογουμένων. Οκτώμισι χιλιάδες με τον ν.1262/1982 και όλο και περισσότερο με κάθε αναπτυξιακό νόμο, του ΄90, του ΄98. Τελικά, 155.000 ευρώ στο ν.3299/2004, πήγαν σε κάθε θέση εργασίας. Τι κάνανε αυτές τις θέσεις εργασίας; Τρία χρόνια κατά μέσο όρο μένουν. Χάνονται τα λεφτά του Έλληνα φορολογούμενου.

Που είναι η ανάπτυξη της Περιφέρειας; Πουθενά. Το ΑΕΠ των πτωχών περιοχών της χώρας, παραμένει στάσιμο.

Υπάρχουν καινοτομίες; Φυσικά. Δεν θέλω να μηδενίζω. Τα «clusters, οι ενδιάμεσοι χρηματοπιστωτικοί οργανισμοί και άλλα. Όλα όμως, αντιγραφή από το Γενικό Απαλλακτικό Κανονισμό. Όλα ευρωπαϊκά εργαλεία, καμία δική σας ιδέα. Βέβαια, φτιάχνετε και έναν ευέλικτο αναπτυξιακό συμβούλιο με 11μελή επιστημονική επιτροπή και 21 μέλη στην Επιτροπή Κοινωνικών Εταίρων. Θα ξεχειλίζει από ευελιξία, όπως καταλαβαίνετε.

Ο δεύτερος λόγος που δεν θα πετύχει αυτό το νομοσχέδιο είναι και αυτός για τον οποίον τον ονόμασα αντιαναπτυξιακό. Με το περιώνυμο άρθρο 21, αλλάζετε τους όρους πληρωμής των επενδύσεων που έγιναν με τους προηγούμενους αναπτυξιακούς νόμους. Τέσσερα δις περίπου είναι σε εκκρεμότητα. Το Γενικό Λογιστήριο του Κράτους μας λέει, πως με το νόμο αυτό δίνετε 670 εκατομμύρια και με το άρθρο 21, μόνο του, ρυθμίζετε τις πληρωμές τεσσάρων δις που εκκρεμούν. Μας φέρατε λοιπόν, έναν αναπτυξιακό «νάνο». Όποιος πήρε 100% προκαταβολή με το νόμο «Μηταράκη», χωρίς να ανοίξει ούτε μία τρύπα, σώθηκε. Όποιος ολοκλήρωσε την επένδυση, θα περιμένει 7 χρόνια. Είπε ο κύριος Υπουργός ότι θα το αλλάξει. Ελπίζω να το δω.

Αλλάζετε τους όρους πληρωμής εκ των υστέρων. Που είναι η ισονομία; Που είναι η συνταγματικότητα; Άνθρωποι χάνουν χρόνια, γιατί ο φάκελος πήγε σε άρρωστο υπάλληλο. Μετά περίμεναν έξι μήνες, πήγε σε άλλον υπάλληλο, ο οποίος πήρε μετάταξη. Αυτά είναι πραγματικές περιπτώσεις. Και τώρα, αυτοί την πληρώνουν, χωρίς δική τους υπαιτιότητα και το 90% αυτών των ανθρώπων, έχουν δάνεια στις Τράπεζες και τα «κοράκια» είναι από πάνω τους. Με αυτό που περνάμε σήμερα, τους σκοτώνετε και τους στραγγαλίζετε. Υπάρχει σχέδιο υφαρπαγής της περιουσίας των Ελλήνων. Οι Τράπεζες πακετάρουν τις επενδύσεις, ξενοδοχεία και φωτοβολταϊκά κυρίως. Εκβιάζουν όσους έχουν επιδοτήσεις, γιατί είναι ευάλωτοι και ξέρουν ότι δεν θα πάρουν ούτε ευρώ.

Και εδώ ολοκληρώνεται το έγκλημα. Κόκκινα δάνεια στα funds. Πρώτον, η αλλαγή της μετοχικής σύνδεσης, χωρίς συναίνεση του ιδιοκτήτη και δεύτερον, ο αναπτυξιακός νόμος θα διαλύσουν τις περιουσίες των Ελλήνων. Βλέπω ένα σχέδιο, το οποίο, άθελά σας, λόγω ανικανότητας ή ηθελημένα, λόγω σκοπιμότητας, του υπηρετείτε.

Κυρίες και κύριοι συνάδελφοι, ο ΣΥΡΙΖΑ λέει στον επενδυτή. «Μην τολμήσεις και επενδύσεις. Βλέπεις τι κάνω στις επενδύσεις. Τις καταστρέφω. Έτσι θα κάνω και στις δικές σου. Εγώ ή ο επόμενος, του χρόνου ή του παραχρόνου, θα αλλάξω τους όρους του παιχνιδιού και θα πάρετε τα λεφτά, όχι σε επτά χρόνια, σε δεκαπέντε. Το υπογράφω σε κάθε επενδυτή. Μην τολμήσετε και επενδύσετε στην Ελλάδα». Αυτό λέτε σήμερα.

Κλείνω λοιπόν με προτάσεις. Ένας απλός αναπτυξιακός νόμος χρειάζεται, πρώτον, άμεση εκταμίευση των τεσσάρων δις που χρωστά το ελληνικό κράτος. Μέσα σε ένα έτος. Δεν με ενδιαφέρει με ποιο τρόπο. Από τα λεφτά που παίρνετε με τη δόση ή όπως αλλιώς, διαπραγματευτείτε και βρείτε τα.

Δεύτερον, αναγνώριση των διπλάσιων αποσβέσεων για τις επενδύσεις. Απλά και οριζόντια για την εκκίνηση του σχηματισμού παγίου κεφαλαίου.

Τρίτον, μείωση της φορολογικής κλίμακας στα νέα κέρδη- έτσι δεν ανοίγουμε τρύπες- για κάθε επιχείρηση που αυξάνει την κερδοφορία της από το 2016 και για τα επόμενα τρία χρόνια, ώστε να γίνουν επενδύσεις και να αυξηθεί ο τζίρος.

Τέταρτον, μείωση των ασφαλιστικών εισφορών στις παραπάνω εισφορές για όποιους δώσουν αυξήσεις ή προσλάβουν νέους υπαλλήλους, ώστε να γίνουν προσλήψεις και να μειωθεί η μαύρη εργασία.

Πέμπτο, στοχευμένες κλαδικές ενισχύσεις σε τομείς που έχουν προσωρινές δυσκολίες ανάπτυξης, αλλά κρίνονται εθνικά επωφελείς.

Κυρίες και κύριοι συνάδελφοι, απλές και ξάστερες προτάσεις για να ξεκινήσει η ανάπτυξη. Αλλά δεν θέλετε να ζυμώσετε, δεν ξέρετε να ζυμώσετε, οπότε κοσκινίζετε συνεχώς. Αλλά μην ανησυχείτε, θα σας κοσκινίσει και ο ελληνικός λαός. Ευχαριστώ πολύ.

ΧΑΡΑΣ ΚΑΦΑΝΤΑΡΗ (Προεδρεύουσα των Επιτροπών): Ο κ. Υπουργός παίρνει το λόγο για μια μικρή παρέμβαση.

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Κύριε Θεοχάρη με μπερδέψατε. Μας είπατε να μην ακολουθούμε τις ευρωπαϊκές οδηγίες για τον Γενικό Απαλλακτικό Κανονισμό. Υποθέτω ότι έχετε μετατοπίσει τις θέσεις σας, θέτοντας θέμα εξόδου της χώρας από την Ε.Ε.; Και οι μισές από τις προτάσεις σας- λυπάμαι που το λέω- είναι εκτός του Γενικού Απαλλακτικού Κανονισμού. Άρα, μάλλον μιλάτε για μια άλλη χώρα και για μια άλλη θεσμική παρέμβαση στην ανάπτυξη. Επαναλαμβάνω τώρα ένα τελευταίο σημείο: Μας εγκαλείτε, επειδή οι επενδυτές για όλο το διάστημα που κυβερνούσε η Ν.Δ. και το ΠΑ.ΣΟ.Κ. περνάγανε δύο χρόνια για να τους απαντήσουν. Επέλεγαν τις επενδύσεις που θα πέρναγαν εν τάχει και υπήρχε μια χαοτική κατάσταση την οποία κληρονομήσαμε εμείς πριν από δεκαπέντε μήνες. Ήσασταν στα πράγματα από ό,τι θυμάμαι, οπότε ένα μέτρο δεν θα ήταν άσχημο στη συγκεκριμένη συγκυρία.

ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ: Κυρία Πρόεδρε, ένα λεπτό θέλω για να απαντήσω. Δεν χρειάζομαι πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Θα σας δώσω το λόγο.

ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ: Ο κ. Υπουργός, χαίρομαι που άκουσε με προσοχή το λόγο μου και έτσι μου απάντησε. Αυτό είναι πολύ ενθαρρυντικό. Μην αφήνετε όμως υπονοούμενα ότι ήμουν στα πράγματα και ότι είχα κάποια σχέση με τους αναπτυξιακούς νόμους. Αν υπήρχε «μπάχαλο» η δουλειά σας είναι να το φτιάξετε. Ενάμιση χρόνο είστε, κύριε Υπουργέ, σε αυτή τη θέση. Έχετε υποχρέωση οι προηγούμενοι επενδυτικοί νόμοι να είχαν μπει σε τάξη και να είχαν μπει οι πληρωμές σε μια σειρά. Δεν βλέπω να το έχετε κάνει. Και είχατε και υποχρέωση να φέρετε αυτόν τον αναπτυξιακό νόμο πολύ νωρίτερα.

Είναι προφανές ότι οι διαπραγματεύσεις δεν σας αφήναν τον χρόνο για να ασχοληθείτε και με την ανάπτυξη της χώρας. Σε κάθε περίπτωση, εγώ δεν είχα καμία σχέση με τον αναπτυξιακό νόμο και εάν δεν βάλετε τάξη, δυστυχώς επιτείνετε το «μπάχαλο» με την αλλαγή στους όρους πληρωμής σε επενδυτές, οι οποίοι είχαν βασίσει τις επενδύσεις τους σε ένα συγκεκριμένο πλαίσιο.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Συνεχίζουμε με την κυρία Αντωνίου για πέντε λεπτά.

ΜΑΡΙΑ ΑΝΤΩΝΙΟΥ: Ευχαριστώ κύριε Πρόεδρε. Κυρίες και κύριοι συνάδελφοι, συζητάμε σήμερα τον περιβόητο αναπτυξιακό νόμο της κυβέρνησης ΣΥΡΙΖΑ-ΑΝΕΛ. Και το τονίζω. Τον περιμένουμε μετά βαΐων και κλάδων. Πιστεύοντας ότι μπορεί να δημιουργήσει τις προϋποθέσεις για να ξαναπάρει εμπρός η πολυπόθητη οικονομία μας. Δυστυχώς, όμως αυτό που κάνετε, κύριε Υπουργέ, ουδεμία σχέση έχει με την ανάπτυξη. Και εξηγούμαι. Ζήτημα πρώτον, η απίστευτη καθυστέρηση κατάθεσης του νομοσχεδίου πάνω από έναν χρόνο με δυσμενέστατες συνέπειες στην πραγματική οικονομία. Μια απλή ματιά σε νούμερα αρκεί να καταδείξει το μέγεθος του προβλήματος, το οποίο έχει λάβει ανεξέλεγκτες, κύριε Υπουργέ, διαστάσεις με ευθύνη φυσικά της κυβέρνησής σας.

Σύμφωνα λοιπόν με τα επίσημα στοιχεία που ανακοινώθηκαν από το Γενικό Εμπορικό Μητρώο (ΓΕΜΗ) από τις αρχές του έτους έως τις 31 Μαΐου. Μέσα σε πέντε δηλαδή μήνες 15.435 επιχειρήσεις έβαλαν λουκέτο, επιχειρήσεις όλων των νομικών μορφών. Με άλλα λόγια, κάθε μέρα κατεβάζουν ρολά 253 επιχειρήσεις. Αριθμός αυξημένος κατά 45,87% σε σχέση με το τι συνέβαινε το 2015. Και δυστυχώς, αυτό φαίνεται ότι είναι μόνο η αρχή.

Ζήτημα δεύτερο, είναι ότι παρόλο που ο νέος επενδυτικός νόμος γέννησε μεγάλες προσδοκίες για νέες επενδύσεις, διαπιστώνουμε ότι προβλέπει ελάχιστα κεφάλαια χρηματοδότησης. Ξέρετε πώς το λένε αυτό; Σταγόνα στον ωκεανό.

Σύμφωνα, λοιπόν, με την έγκριση του Γενικού Λογιστηρίου του Κράτους τα κονδύλια που θα διατεθούν σε άμεσες επιχορηγήσεις, επιδοτήσεις, χρηματοδοτικές μισθώσεις φτάνουν μόλις στα 480 εκατ. μέχρι το 2022. Δηλαδή, 70 εκατομμύρια ευρώ το χρόνο, σε μια περίοδο που η ρευστότητα των επιχειρήσεων έχει σχεδόν μηδενιστεί, λόγω έλλειψης ιδίων κεφαλαίων, capital controls και τη μειωμένη τραπεζική χρηματοδότηση ως ελάχιστη, θα έλεγα.

Κύριε Υπουργέ, στη συνέντευξη τύπου που δώσατε στις 12 Οκτωβρίου του 2015, είχατε προαναγγείλει μεταξύ άλλων ότι ο αναπτυξιακός νόμος θα έχει αναδρομική ισχύ από 1η Οκτωβρίου του 2015, καθώς ότι και οι φορείς των επενδύσεων θα μπορούσαν να εντάξουν δαπάνες που πραγματοποιήθηκαν από την ημερομηνία αυτή και έπειτα.

Τώρα, όχι μόνο δεν βάλατε καμία αναδρομικότητα ισχύος του νόμου, αλλά αντιθέτως συνιστά λόγο απόρριψης του συνόλου του επενδυτικού σχεδίου αν πριν την υποβολή της αίτησης υπαγωγής στον αναπτυξιακό νόμο είχαν ξεκινήσει εργασίες κατασκευής ή είχε παραγγελθεί εξοπλισμός. Και σας καταθέτω τις δικές σας συνεντεύξεις και τι είπατε στα πρακτικά. Αλλά το ψέμα έχει «κοντά ποδάρια» και μάλλον, αποκαλυφθήκατε.

Τρίτο ζήτημα, το ότι δεν υπάρχουν χρήματα και απλά πουλάτε «φύκια και μεταξωτές κορδέλες» φαίνεται ότι δεν προβλέπεται σε αντίθεση με τους προηγούμενους αναπτυξιακούς νόμους δυνατότητα προκαταβολής στις επιχορηγήσεις επενδύσεων που θα ενταχθούν στο νέο πλαίσιο. Κάτι που κρίνεται αναγκαίο, καθώς θα ενίσχυε τη ρευστότητα των επιχειρήσεων που επέλεξαν ή θα επιλέξουν να επενδύσουν σε αυτή τη δύσκολη συγκυρία.

Τέταρτον, δεν προβλέπονται δεσμευτικοί χρόνοι για την ολοσχερή καταβολή επιχορήγησης. Ποιος θα επιλέξει να επενδύσει όταν δεν γνωρίζει, εκ των προτέρων, πότε θα λάβει τα χρήματα του. Πόσο μάλλον, αν συνυπολογίσει κανείς και την πολιτική του δημοσίου να καθυστερεί σημαντικά πολλές φορές την αποπληρωμή υποχρεώσεων προς τους ιδιώτες. Αυξάνονται οι ληξιπρόθεσμες οφειλές του δημοσίου 6,7 δις.

Ζήτημα πέμπτο, λειτουργείτε εκδικητικά ως προς τις επενδύσεις που ήταν ενταγμένες στους προηγούμενους επενδυτικούς νόμους. Η πρόβλεψη για ολοκλήρωση της επένδυσης, δηλαδή η υλοποίηση του 100% του αρχικού σχεδίου, μπορεί να οδηγήσει σε καταστροφή χιλιάδες επενδυτικά σχέδια που βρίσκονται σε κατάσταση εκκρεμότητας.

Θα πρέπει να υπάρξει ξεκάθαρη πρόβλεψη που θα επιτρέψει στις επιχειρήσεις να κλείσουν το έργο, έστω με περιορισμό του φυσικού αντικειμένου της επένδυσης, διαφορετικά εκατοντάδες επιχειρήσεις κινδυνεύουν να απενταχθούν από τους προηγούμενους επενδυτικούς νόμους και να επιστρέψουν οι επιχορηγήσεις και οι επιδοτήσεις με καταστροφικά για αυτές αποτελέσματα, αλλά κυρίως για τους εργαζόμενους, αλλά τι σας νοιάζει;

Ζήτημα έκτο, αυξάνεται την γραφειοκρατία. Για να εφαρμοστεί ο νόμος απαιτούνται ούτε λίγο, ούτε πολύ, 30 υπουργικές αποφάσεις ή περισσότερες κοινές, κατάρτιση οδηγιών, εγχειριδίων υποστήριξης των προβλεπόμενων διαδικασιών, καθώς και η σύσταση διαφόρων επιτροπών. Δεν μας είπατε πότε θα τα κάνετε όλα αυτά; Τι χρονοδιάγραμμα; Εδώ κάνατε ενάμιση χρόνο να φέρετε ένα σχέδιο νόμου.

Θα ήθελα, επίσης, να τονίσω, ότι θα πρέπει να δοθεί περαιτέρω έμφαση σε καθετί καινοτόμο και εξωστρεφές με χαρακτηριστικό παράδειγμα τους σχηματισμούς συνέργειας και δικτύωσης και ο κατάλογος δεν έχει τελειωμό.

Κλείνοντας, θέλω να πω το ποια είναι η φιλοσοφία σας για τις επενδύσεις και την ανάπτυξη και οι ιδιοκτησίες σας φαίνονται και από την υπογραφή της σύμβασης του Ελληνικού. Περιμένατε ενάμιση χρόνο, συγκεκριμένα 18 μήνες. Υπογράψατε σε δύο ημέρες, μια σύμβαση που εσείς τη χαρακτηρίζετε έγκλημα και σκάνδαλο με το ίδιο τίμημα. Μόνο που το πάρκο τώρα θα κοιτάει στη θάλασσα, αντί του βουνού. Αυτή είναι η λογική σας για τις επενδύσεις, χωρίς να κοκκινίζετε και χωρίς να ντρέπεστε. «Άρπα κόλλα». Το «είπα ξείπα» της κυβέρνησης σας δεν έχει τελειωμό, δυστυχώς. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει η κ. Μεγαλοοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ: Ευχαριστώ κυρία Πρόεδρε, κύριε Υπουργέ, κυρίες και κύριοι συνάδελφοι. Μετά από επτά χρόνια ύφεσης, η πατρίδα μας διψάει για ανάπτυξη. Περίμενα πληθώρα νομοσχεδίων για την ανάπτυξη, αλλά ακόμα και αυτό το υπό συζήτηση που υποτίθεται θα προσφέρει επενδύσεις, δεν κινείται με αναπτυξιακό πρόσημο για ένα ακόμα σίγουρο περιβάλλον για τις επιχειρήσεις.

Αρχικά ως Ένωση Κεντρώων δηλώνουμε ότι για την οικονομική ανάπτυξη είναι προαπαιτούμενη η πολιτική σταθερότητα, διότι σας ερωτώ, ποιος θα έρθει να επενδύσει στην Ελλάδα ακόμη με βάση τον καλύτερο αναπτυξιακό νόμο, ακόμη και αν χαρίσετε όλους τους φόρους για 10 χρόνια όταν ξέρει ότι ανά πάσα στιγμή μια άλλη βουλή μπορεί να ανατρέψει την νομοθεσία όταν η έξοδος από το ευρώ εξαρτάται από την ψήφο του κάθε Βουλευτή του ΣΥΡΙΖΑ ή των ΑΝΕΛ.

Αντίθετα, αν ψηφίζαμε αναπτυξιακή νομοθεσία 250 βουλευτές που θα εισηγούνταν μια σταθερή κυβέρνηση ευρέος πέλματος τεχνοκρατών, όπως επιμένει ο Πρόεδρος μας κ. Βασίλης Λεβέντης το μήνυμα προς τις αγορές και τις άμεσες ξένες επενδύσεις θα ήταν σαφές. Η Ελλάδα σοβαρεύτηκε και θέλει να διεκδικήσει ξανά αυτά που της αξίζουν. Αυτό λοιπόν είναι το πρώτο και κύριο αναπτυξιακό μέτρο.

Πολιτική Σταθερότητα. Δεύτερον. Από όσα ευαγγελιζόταν ο ΣΥΡΙΖΑ απέχει το νομοσχέδιο πάρα πολύ. Το παραγωγικό σχέδιο ανασυγκρότησης της χώρας φυσικά και δεν μπορεί να εξαντλείται σε νομοσχέδια που αντιγράψατε από παλαιότερους νόμους και εισηγήσεις των θεσμών. Η Ελλάδα εξακολουθεί εδώ και δεκαετίες συγκεκριμένο μοντέλο ανάπτυξης με βάση τις μικρομεσαίες επιχειρήσεις.

Δυστυχώς, οι πολιτικές που ακολουθείτε οδήγησαν σε λουκέτα, σε πτώχευση βιοτεχνιών σε μετακόμιση των υγιών επιχειρήσεων στην Βουλγαρία, στη Ρουμανία και στη Κύπρο. Έτσι καταφέρατε να έχει η Ρουμανία υψηλότατους ρυθμούς ανάπτυξης και αντίθετα, η χώρα μας να βυθίζεται ακόμα περισσότερο στην ύφεση. Τα τελευταία στοιχεία της EUROSTAT για το πρώτο τρίμηνο του 2016 μιλούν για νέα ύφεση στην Ελλάδα της τάξεως του 0,4. Σας καταθέτω τα σχετικά στοιχεία.

Μάλιστα, στον τρίτο αναπτυξιακό νόμο θα πρέπει να προβλέπεται φορολογική ρύθμιση, επιβράβευση των επιχειρήσεων που έμειναν στην Ελλάδα και επιβίωσαν στην φοροκαταιγίδα. Σε αυτούς τους Έλληνες επαγγελματίες που συνειδητά ζουν τις οικογένειές τους στην Ελλάδα που αγχώνονται κάθε μέρα για να μπορέσουν να πληρώσουν τις ασφαλιστικές και τις φορολογικές τους εισφορές, αυτούς τους Έλληνες που ενάντια σε όλα τα προγνωστικά τα καταφέρνουν ακόμα, θα πρέπει να τους χορηγήσουμε ασφαλιστικές και φορολογικές ελαφρύνσεις για να παραμείνουν στη χώρα μας.

Παραμένουν στη χώρα μας γιατί έχουν το φιλότιμο είτε γιατί μάλλον θέλουν να βασανίζονται. Φυσικά, δεν έχει αντιληφθεί κανένας το άγχος τους και τη δυσκολία που επιμένουν. Δεν έχει βρεθεί κανένας από εσάς στη θέση τους. Ίσως θα πρέπει να μείνει κάποιος από εσάς έστω για μία ώρα. Εγώ προσωπικά το έχω ζήσει επί δεκαετίες γιατί είμαι επιχειρηματίας και νιώθω την αγωνία τους. Ίσως να είμαι επιχειρηματίας ακόμη και να τους καταλαβαίνω.

Τέταρτον, όλες οι ελληνικές υγιείς επιχειρήσεις έχουν φύγει στο εξωτερικό για να επιβιώσουν και ίσως χρειάζονται κίνητρα για να επιστρέψουν. Όσοι έφυγαν δεν έχουν μεταφέρει μόνο την έδρα τους. Στέρησαν και θέσεις εργασίας αφού έτσι αύξησαν την ανεργία γιατί οι γείτονες που πήγαν και εγκαταστάθηκαν τους βοήθησαν να μειώσουν την ανεργία τους.

Όλα αυτά που συνέβησαν στη χώρα μας, τους βοήθησαν να μειώσουν την ανεργία τους, να αυξήσουν την παραγωγικότητά τους και μας ευγνωμονούν για αυτό. Μήπως, κύριε Υπουργέ, έχετε καταλάβει ότι δεν είσαστε Υπουργός της Ελλάδος, αλλά είσαστε Υπουργός της Ρουμανίας; Μήπως τα έχετε μπερδέψει;

Επαναλαμβάνω, ότι μας ευχαριστούν οι Υπουργοί των άλλων χωρών, γιατί έχουν μειώσει την ανεργία στη Ρουμανία και έχουν αυξήσει την ανάπτυξη στη χώρα τους. Εμείς, έχουμε αυξήσει την ανεργία μας και έχουμε μειώσει την ανάπτυξή μας. Πιστεύω ότι κάτι έχουμε μπερδέψει τελικά. Μάλλον, έχουμε μπερδευτεί τελικά.

Με τη νομοθεσία που εισάγεται, δεν ενδιαφέρεστε για το μικρό επιτηδευματία που τόσα χρόνια χτίζει την οικονομία και τα ασφαλιστικά ταμεία μας, αλλά σας ενδιαφέρει, μάλλον, να αναπτύξουμε έναν «τύπου Κίνα». Δυστυχώς, είναι πλέον αργά για δάκρυα.

Η μικρομεσαία επιχείρηση που είναι ο κορμός της ελληνικής οικονομίας, πέθανε προ πολλού.

Μάλιστα, χθες στην Επιτροπή, ο εκπρόσωπος του Ινστιτούτου Μικρών Επιχειρήσεων, ανέφερε επί λέξη, «στην Ελλάδα δημιουργούν το 87% των θέσεων απασχόλησης και σύμφωνα με μελέτη της Ε.Ε., παράγουν το μεγαλύτερο ποσοστό απορρόφησης των εισερχομένων στην αγορά εργασίας, δημιουργούν νέες θέσεις εργασίας». Αυτό που αναφέρω, είναι σύμφωνα με την έρευνα της Ευρωπαϊκής Επιτροπής.

Παρόλα αυτά, το νομοσχέδιο που φέρνετε και συζητάμε σήμερα, για άλλη μια φορά, παραγνωρίζει το ρόλο των μικρομεσαίων επιχειρήσεων και τους δίνει περιορισμένη πρόσβαση στη χρηματοδότηση.

Επίσης, σύμφωνα και με τα στοιχεία του ΓΕΜΗ, το πρώτο 3μηνο του 2016, έχουμε κατά 78% «περισσότερα λουκέτα» σε επιχειρήσεις. Γι’ αυτό το θέμα, σας καταθέτω το σχετικό δημοσίευμα.

Εγώ, πιστεύω ότι αυτά τα στοιχεία, πρέπει να τα έχουμε στο μυαλό μας και γι' αυτό και συζητάμε για αναπτυξιακό νόμο. Επίσης, σας καταθέτω και αυτά τα σχετικά έγγραφα.

Σας ευχαριστώ πολύ, κυρία Πρόεδρε, θα συνεχίσω αύριο την τοποθέτησή μου.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών: Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Σας ευχαριστώ πολύ, κυρία Πρόεδρε.

Δεν θα κάνουμε μια φτηνή κριτική στην Κυβέρνηση, ούτε θα μιλήσουμε, απλά και μόνον για εντυπωσιασμό. Βεβαίως, είναι γνωστό ότι έχουμε μια διαφορετική στρατηγική αντίληψης με την Κυβέρνηση και επιμένουμε στην υπεροχή της σοσιαλιστικής οικονομίας απέναντι στην καπιταλιστική οικονομία. Ούτε αυτό όμως θα είναι το σημείο της σημερινής αντιπαράθεσης, ακριβώς, γιατί θα προσπαθήσουμε να απαντήσουμε στα σημαντικά, κατά τη γνώμη μας ζητήματα, τα οποία βάζει η Κυβέρνηση με το συγκεκριμένο νομοσχέδιο.

Αναφέρθηκε, ο κύριος Υπουργός στις ομιλίες του και εδώ, στη Βουλή, αλλά και στην παρουσίαση.

Συμφωνούμε ότι ο αναπτυξιακός νόμος που φέρνει η Κυβέρνηση είναι διαφορετικός, γιατί προσπαθεί να αντιμετωπίσει μια σειρά από ζητήματα που είχαν όλοι οι προηγούμενοι αναπτυξιακοί νόμοι. Όχι, βεβαίως, ότι θα τα αντιμετωπίσει αυτά τα ζητήματα. Δεν έχουμε αυτές τις αυταπάτες.

Επί της ουσίας, θέλει να διαμορφώσει τους όρους του ανταγωνισμού, γιατί κάποιοι με βάση τους προηγούμενους νόμους, έπαιρναν αφειδώς χρήματα και νόθευαν με αυτόν τον τρόπο, τον ανταγωνισμό, αλλά υπήρχαν και δυσκολίες στις άλλες επιχειρήσεις.

Βεβαίως, δεν θα σας κάνουμε την κριτική, όπως σας κάνουν τα άλλα Κόμματα, δηλαδή, να δώσετε ακόμη μεγαλύτερα προνόμια, ακόμη μεγαλύτερη ασυδοσία στο μεγάλο κεφάλαιο.

Βεβαίως, εμείς, δεν θα μπούμε και σε αποσπασματικές προτάσεις βελτίωσης, γιατί δεν βελτιώνεται κατά τη γνώμη μας.

Εμείς, δεν βλέπουμε τον αναπτυξιακό νόμο αποσπασματικά, αλλά τον εντάσσουμε στο σύνολο της κυβερνητικής πολιτικής που ακολουθήθηκε τα τελευταία χρόνια.

Είναι φανερό, βεβαίως, ότι το αστικό κράτος πάντα στήριζε και στηρίζει με μια σειρά από εργαλεία, γιατί αυτός είναι άλλωστε και ο ρόλος του, δηλαδή, η διασφάλιση των συμφερόντων του κεφαλαίου των μονοπωλιακών ομίλων με διάφορα κίνητρα, όπως τα επενδυτικά, τα φορολογικά, όπως κάνετε σήμερα με τον αναπτυξιακό νόμο.

Από αυτήν την άποψη, θέλουμε να απαντήσουμε στα τρία βασικά ζητήματα που θέσατε, και, πρώτον, ότι το μοντέλο, το οποίο φέρνετε πρέπει να είναι βασισμένο στην εξωστρέφεια. Βάζουμε το απλό ερώτημα «εξωστρέφεια ή ικανοποίηση των λαϊκών αναγκών;», γιατί μιλάμε για διαφορετικά μοντέλα. Είναι άλλο το μοντέλο της εξωστρέφειας που δίνει προτεραιότητα σε κλάδους, τομείς και επιχειρηματικούς ομίλους που είναι προσανατολισμένοι στις εξαγωγές και άλλο, η υπόθεση ότι θέλω να αναπτύξω μια παραγωγική δραστηριότητα που να καλύψει τις λαϊκές ανάγκες. Αυτά τα δύο πράγματα δεν συμβαδίζουν. Άρα, λοιπόν, ξεκινάτε από μια αφετηρία, όχι της ικανοποίησης των αναγκών και τη βελτίωση του βιοτικού επιπέδου του λαού, αλλά ξεκινάτε από μια αφετηρία τι χρειάζεται και ποια είναι τα συγκριτικά πλεονεκτήματα για να μπορέσουμε να είμαστε εξαγωγικοί.

Αυτό, βεβαίως, οδηγεί σε καταστροφή κλάδων και παραγωγικών δυνατοτήτων που δεν έχουν τα πλεονεκτήματα του διεθνούς καπιταλιστικού ανταγωνισμού και άρα, δεν πρόκειται να αναπτυχθούν, γιατί δεν διασφαλίζουν ένα υψηλό ποσοστό κερδοφορίας στους επιχειρηματικούς ομίλους. Δηλαδή, υποτάσσετε το μοντέλο στην ανάγκη των επιχειρηματικών ομίλων. Αυτό το μοντέλο εξωστρέφειας, όπως ξέρετε και εσείς οι ίδιοι πολύ καλύτερα από εμάς, είναι πολύ ευάλωτο στο διεθνή καπιταλιστικό ανταγωνισμό. Το παράδειγμα του τουρισμού είναι πάρα πολύ χαρακτηριστικό για το βαθμό μη ασφάλειας αυτού του μοντέλου.

Όσο αφορά το δεύτερο σημείο στο οποίο αναφέρεστε, λέτε ότι εσείς θα επικεντρώσετε όχι στα ζητήματα της μείωσης του εργατικού κόστους, αλλά στα ζητήματα της υψηλής προστιθέμενης αξίας, στην καινοτομία και στην τεχνογνωσία, όμως είναι το ίδιο πράγμα. Εσείς, κ. Σταθάκη, ως μελετητής παλαιότερα της μαρξιστικής οικονομίας, θα γνωρίζετε πάρα πολύ καλά ότι το ζήτημα δεν είναι ο απόλυτος βαθμός υπεραξίας, αλλά ο σχετικός βαθμός υπεραξίας. Αυτό δίνει μεγαλύτερα ποσοστά κέρδους για τους κεφαλαιοκράτες και η αύξηση της παραγωγικότητας της εργασίας μέσα από την καινοτομία και την τεχνογνωσία ακριβώς σε αυτό το σημείο οδηγεί, άρα αυξάνει ο βαθμός εκμετάλλευσης της εργατικής δύναμης.

Δεύτερον, διασυνδέετε ακόμη περισσότερο την έρευνα, την τεχνολογία και την επιστήμη με τις ανάγκες των επιχειρηματικών ομίλων. Άρα, η όποια ανάπτυξη της έρευνας και της καινοτομίας θα στοχεύει και θα είναι προσανατολισμένη μόνο σε ό,τι εξυπηρετεί τους μονοπωλιακούς ομίλους, την ανταγωνιστικότητα και την κερδοφορία. Τα υπόλοιπα θα πάνε στο καλάθι των αχρήστων, όπως άλλωστε λέει και η Ε.Ε.. Το αποτέλεσμα θα είναι, αφενός η διασφάλιση της κερδοφορίας, μέσα από την τεχνογνωσία και την καινοτομία, για τους επιχειρηματικούς ομίλους και από την άλλη, πανάκριβα εμπορεύματα για το λαό. Η υπόθεση του φαρμάκου είναι πολύ γνωστή και ενδεικτική στο τι συμβαίνει όταν υποτάσσεται η έρευνα και η καινοτομία στις ανάγκες των μονοπωλιακών κονδυλίων και γίνεται αντικείμενο εκμετάλλευσης από αυτή.

Βεβαίως, ας προσγειωθούμε στην πραγματικότητα. Ελάχιστη θα είναι η πρωτογενής τεχνογνωσία που θα παραχθεί. Οι περισσότερες από αυτές τις επιχειρήσεις που θα δημιουργηθούν δεν θα είναι τίποτα άλλο παρά παραρτήματα και παραεπιχειρήσεις «φασόν» των μεγάλων πολυεθνικών που θα βλέπουν πολύ πιο πρόσφορο να βελτιώνουν προϊόντα μέσα από αυτήν τη διαδικασία, παρά να χρησιμοποιούν οι ίδιες δικά τους ερευνητικά τμήματα.

Το τρίτο σημείο έχει να κάνει με τη δίκαιη ανάπτυξη, που λέτε. Σας είπαμε πριν ότι το νόμο αυτό δεν τον βλέπουμε εν κενώ. Τον βλέπουμε συνολικά. Μπορούμε, λοιπόν, να αφήσουμε στην άκρη ένα περιβάλλον εργασιακής ζούγκλας που έχει διαμορφωθεί και το οποίο θα διαμορφωθεί και σε επόμενη φάση ακόμη περισσότερο, όπου ουσιαστικά συμπιέζει την τιμή της εργατικής δύναμης στο κατώτερο βαθμό και επίπεδο, ανατρέπει τις εργασιακές σχέσεις και καταργεί τα συγκροτημένα εργασιακά και συνδικαλιστικά δικαιώματα; Άρα, λοιπόν, για τι συνθήκες εργασίας μιλάμε;

Επιπλέον, θα αφήσουμε από έξω το ζήτημα ότι μέσα από αυτή τη διαδικασία των μεταρρυθμίσεων, όπως εσείς τις ονομάζετε, έχει πρωτίστως απελευθερωθεί η αγορά και τα λεγόμενα κλειστά επαγγέλματα με το άνοιγμά τους; Επί της ουσίας, αυτό σημαίνει ότι αυτοαπασχολούμενοι και επαγγελματίες βίαια θα πεταχτούν έξω από την αγορά, άρα ούτε για αυτούς θα υπάρχει όφελος. Το ίδιο συμβαίνει και με την φτωχομεσαία αγροτιά. Ακόμη και αυτή η αλλαγή, την οποία φέρνετε για το ποιος θεωρείται κατά κύριο επάγγελμα αγρότης θα επιφέρει ένα βίαιο εκτοπισμό των φτωχών αγροτών και τη συγκέντρωση της γης σε λιγότερα χέρια. Άρα, λοιπόν, μέσα από αυτή τη διαδικασία δεν μπορεί να υπάρξει καμία δίκαιη ανάπτυξη και το γνωρίζετε πάρα πολύ καλά.

Άρα, λοιπόν, δεν πρόκειται να υπάρξει δίκαιη ανάπτυξη, δίκαιη κατανομή, πολύ δε περισσότερο που το 90% των νομικών προσώπων, όπως τα ονομάζετε βάζοντας εκεί μέσα από τους επαγγελματίες μέχρι τους μονοπωλιακούς ομίλους, είναι αποκλεισμένοι και από αυτόν τον αναπτυξιακό νόμο.

Τέταρτο σημείο που θα ήθελα να αναφέρω. Δεν πρόκειται να αποφύγετε το ζήτημα της συγκέντρωσης και της μεγέθυνσης, δεν θέλετε να το αποφύγετε για αυτό ακριβώς, μιλάτε με τον όρο να υπάρξουν συνέργειες και συνεργασίες μέσα από αυτή τη διαδικασία, να συγκεντρωθεί όλο και περισσότερο και να μεγεθύνονται όλοι οι μονοπωλιακοί όμιλοι, να συγκεντρώνεται η αγορά σε όλο και λιγότερα χέρια.

Επίσης, δεν πρόκειται, διότι είναι ο νόμος αυτός του καπιταλισμού να αντιμετωπίσει την ανισομετρία κλάδων και περιφερειών. Για την ανισομετρία κλάδων μίλησα και πριν στην υπόθεση της εξωστρέφειας. Άρα, λοιπόν, θα έχουμε ακόμη μεγαλύτερη ανισομετρία στους κλάδους, το ίδιο θα συμβεί και στις περιφέρειες, διότι είναι φανερό ότι η υπόθεση της περιφερειακής ανάπτυξης δεν σχετίζεται με ένα μοντέλο του οποίου τα κλειδιά της οικονομίας τα έχουν στα χέρια τους οι επιχειρηματικοί όμιλοι, αλλά σχετίζεται με έναν κεντρικό σχεδιασμό ο οποίος θα κατανείμει ορθολογικά τις παραγωγικές δυνατότητες και θα αξιοποιεί το σύνολο…

Είναι φανερό για ποιο λόγο εμείς καταψηφίζουμε τον αναπτυξιακό νόμο. Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Γκιόλας.

ΓΙΑΝΝΗΣ ΓΚΙΟΛΑΣ: Κυρία Πρόεδρε, κυρίες και κύριοι συνάδελφοι, κύριε Υπουργέ, η ολοκλήρωση της πρώτης αξιολόγησης αποτελεί αναμφίβολα ένα κρίσιμο σταθμό για την ανάκαμψη της ελληνικής οικονομίας εξασφαλίζοντας ταυτόχρονα, τους απαραίτητους όρους για την αποκατάσταση ενός ήρεμου και σταθερού οικονομικού περιβάλλοντος. Στη χρονική αυτή συγκυρία η Κυβέρνηση ΣΥ.ΡΙΖ.Α. - ΑΝ.ΕΛ - ΟΙΚΟΛΟΓΩΝ ΠΡΑΣΙΝΩΝ, εισηγείται το νέο αναπτυξιακό νόμο που εντάσσεται στο σχέδιο στρατηγικής ανασυγκρότησης και φιλοδοξεί εκ παραλλήλου με άλλα προγράμματα οικονομικής ενίσχυσης, όπως χρηματοροή από ΕΣΠΑ, Πρόγραμμα Αγροτικής Ανάπτυξης, Πρόγραμμα Δημοσίων Επενδύσεων, συμπληρωματικές χρηματοδοτήσεις από την Ευρωπαϊκή Τράπεζα Επενδύσεων, να ανοίξει το δρόμο της δίκαιης ανάπτυξης. Δεν περιμέναμε βέβαια, τα κόμματα της Αντιπολίτευσης και ιδίως, από την Αξιωματική Αντιπολίτευση, να υποδεχθούν ευμενώς ή έστω να χαρακτηρίσουν το νομοσχέδιο σε ένα εύστοχο, άρτιο ή δίκαιο εν πάση περιπτώσει, στρατηγικό σχέδιο. Η εκχειλίζουσα αντιπολιτευτική τους διάθεση και η μυωπική τους οπτική, που θέλει να εμφανίζει το άσπρο μαύρο, δεν τους επέτρεψε να εκφραστούν έστω και επί της αρχής θετικά.

Ειδικότερα η Νέα Δημοκρατία δια της Εισηγήτριας - αυτή τη στιγμή λείπει από την Αίθουσα - απαξίωσε να μελετήσει, να εξετάσει και να συγκρίνει το νέο νόμο σε σχέση με παλαιότερους και ως εκ συνήθειας και κεκτημένης ταχύτητας αρκέστηκε στην παρελθοντολογία και τη γνωστή καταστροφολογία περί αδιόρθωτης, ιδεοληπτικής και αποτυχημένης Αριστεράς ή αλλιώς, κατ’ αυτούς, της «Αριστερής παρένθεσης», που σε πείσμα των κραυγών, των υπερβολών, των συκοφαντιών και του ψεύδους, μένει όρθια και μάχεται με ειλικρίνεια, σεμνότητα, ρεαλισμό και σχέδιο για να ανακατασκευάσει και να διορθώσει τα δεινά και τα κακώς κείμενα που προκάλεσαν ως συγκυβέρνηση η Νέα Δημοκρατία και το ΠΑΣΟΚ στην καταστροφική πενταετία της διακυβέρνησής τους.

Στη στείρα τακτική που υιοθέτησαν ισχυρίστηκαν ότι ο αναπτυξιακός νόμος άργησε, δεν έχει στόχο, ελάχιστα θα είναι τα ποσά που θα εισρεύσουν στην αγορά και τέλος, ότι εμείς δεν δικαιούμαστε δια να ομιλούμε περί επενδύσεων και παραγωγικότητας, διότι δήθεν δεν τα πιστεύουμε και έχουμε ιδεοληψίες. Άφησαν, μάλιστα και υπόνοιες αδιαφάνειας για τον τρόπο αξιολόγησης των επενδυτικών σχεδίων όπως το εισηγούμαστε. Απαντάμε σε μία προς μία ανακρίβεια που γενικόλογα, αστόχαστα και αναιτιολόγητα παρέθεσαν.

Όντως, καθυστερήσαμε την κατάθεση του συγκεκριμένου νομοσχεδίου στη Βουλή, σας εξήγησε και ο κ. Υπουργός χθες, αλλά βέβαια, για εσάς κύριοι συνάδελφοι οι συνθήκες της οικονομικής ασφυξίας που ο πρώην Πρωθυπουργός σας, ο κ. Σαμαράς, εσκεμμένα επέβαλε, κατά δήλωσή του, στη νέα επερχόμενη Κυβέρνησή μας δεν αποτελεί επαρκή αιτιολογία ούτε ότι από τον Αύγουστο του 2014, που δεν είχαμε αναχρηματοδοτηθεί επί 1,5 χρόνο επιβιώνοντας ως χώρα ξύνοντας τον πάτο του βαρελιού από τα αποθέματα.

Επίσης, ειπώθηκε ότι ο εισαγόμενος προς ψήφιση νόμος δεν έχει ξεκάθαρη στρατηγική στόχευση. Τι το ανακριβέστερο!

Εσείς, που για τον πολύ απλό, αλλά τόσο ανεύθυνο και αποκαρδιωτικό λόγο, εντάξατε τεράστιο αριθμό σχεδίων στους δύο προηγούμενους επενδυτικούς νόμους με αποκλειστικό γνώμονα την εξυπηρέτηση οικονομικών συμφερόντων και διευκόλυνση της εκλογικής σας πελατείας χωρίς καν να έχουν εξασφαλιστεί απαραίτητοι πόροι, παριστάνετε τώρα τους κήνσορες και τους ακριβοδίκαιους κριτές. Είναι όμως γνωστά τα αποτελέσματα της καταστροφής πολλών επιχειρηματιών που τόλμησαν να επενδύσουν καθώς και η επιβάρυνση των τραπεζών με τη δανειοδότηση επενδυτικών σχεδίων που έμειναν ανολοκλήρωτα. Είναι κάτι για το οποίο γνωρίζει και βοά ολόκληρη η κοινωνία, ενώ εσείς κάνετε ότι δεν το πληροφορηθήκατε ποτέ.

Οι παρελθόντες αναπτυξιακοί νόμοι δεν επέφεραν ευεργετικά και ουσιαστικά αποτελέσματα, γιατί έπασχαν στη δομή τους. Η στόχευσή τους ήταν εσφαλμένη, αφού δεν δόθηκε έμφαση στην απασχόληση, δηλαδή στη δημιουργία, κυρίως, θέσεων εργασίας, ενώ αγνοήθηκαν οι μικρομεσαίες επιχειρήσεις και ευνοήθηκαν σκανδαλωδώς οι μεγαλοεπενδυτές, αφού στο πέντε τοις εκατό (5%) των επενδύσεων μοιράστηκε το μισό, περίπου, των επιδοτήσεων.

Παρόμοια μονομερή τακτική ακολουθήσατε και στην επιλογή του είδους των επιχειρήσεων που προνομιακά επιδοτήθηκαν, όπως τουριστικές και, κυρίως, ξενοδοχειακές επιχειρήσεις και ανανεώσιμες πηγές ενέργειας- φωτοβολταϊκά και ανεμογεννήτριες- δραστηριότητες που, καθόλου, δεν εισέφεραν και δεν βοήθησαν τη διάχυση ρευστότητας στην αγορά, αλλά, κυρίως, τη μικρή έως ελάχιστη δημιουργία θέσεων εργασίας.

Επίσης, να αναφερθώ και στη γνώμη των φορέων που η κυρία Εισηγήτρια υπέθετε, ότι θα ήταν όλες κατηγορηματικά αντίθετες, αλλά και εκεί διαψεύστηκε. Στον τομέα του ελέγχου, επίσης, οι διαδικασίες που ακολουθήσατε υπήρξαν εσφαλμένες και αναποτελεσματικές. Πάρα πολλά τα φαινόμενα αδιαφανών και πολυετών ελέγχων. Ελεγκτές χωρίς ιδιαίτερο ενδιαφέρον, με καθυστερημένους, επιφανειακούς και χωρίς σειρά προτεραιότητας, ελέγχους.

Φτάσαμε στο σημείο, και είναι κοινώς διαπιστωμένο, παλιά και ολοκληρωμένα επενδυτικά σχέδια να έχουν εισπράξει ελάχιστα ή και καθόλου χρήματα, ενώ άλλα νεότερα και, ενδεχομένως, ανολοκλήρωτα, να έχουν εισπράξει την επιχορήγηση σαν προκαταβολή. Ποιος τα έκανε όλα αυτά κύριοι συνάδελφοι; Αυτή η φαυλότητα και η αδιαφάνεια, θα εκλείψουν. Ευτυχώς που προηγηθήκατε και τα διαχειριστήκατε εσείς, ώστε, τώρα, γνωρίζουμε τι πρέπει να αποφύγουμε και πώς θα λειτουργήσουμε δίκαια, ισότιμα, νοικοκυρεμένα και στοχεύοντας στον βέλτιστο στρατηγικό στόχο. Έναν στόχο που υπηρετείται από την επιλογή και προτεραιότητα καινοτόμων προϊόντων και υπηρεσιών, που θα συντείνει στην επιβίωση και τη στήριξη μικρομεσαίων επιχειρήσεων, αλλά και των συνεργατικών σχημάτων, όπως Κοιν.Σ.Επ., αγροτικοί συνεταιρισμοί, ομάδες παραγωγών και αγροτικές εταιρικές συμπράξεις, και μάλιστα με ελάχιστο επιλέξιμο ύψος της επένδυσής τους το ποσό των εκατό χιλιάδων (100,000), ώστε να βρουν κίνητρο να επιχειρούν και οι συμπράξεις αυτές, με κύρια επιδίωξή τους τον αγρο-διατροφικό τομέα στον οποίο μπορεί να επενδύσει, πολλά, η οικονομία μας. Στο νόμο προβλέπεται και το καθεστώς για τη γενική επιχειρηματικότητα, το οποίο καλύπτει το πλήρες εύρος των επιλέξιμων δαπανών που προβλέπει ο νόμος και ειδικά καθεστώτα για ενισχύσεις μηχανολογικού εξοπλισμού για νέες, μικρομεσαίες επιχειρήσεις, για επενδύσεις καινοτομικού χαρακτήρα για δημιουργία ταμείου συμμετοχών με το Δημόσιο, για χωρικά και κλαδικά σχέδια και για επενδύσεις μείζονος σημασίας.

Θέλω να κλείσω με μια μικρή παράγραφο για τη χώρα μας που διαθέτει πάνω από εκατό (100) προστατευόμενα προϊόντα, με Ονομασία Προέλευσης και γεωγραφικής ένδειξης, και τα φρούτα, τα λαχανικά, το ελαιόλαδο, η ελιές, το κρασί, η φέτα, ο κρόκος Κοζάνης, η μαστίχα Χίου κ.λπ. που αποτελούν πολύτιμο θησαυρό.

Στην Ελλάδα, υπάρχουν σήμερα νέοι επιχειρηματίες, οι οποίοι, με άριστη πρώτη ύλη, καινοτόμες ιδέες και δημιουργική εξωστρέφεια έχουν πετύχει να μετατρέψουν την παραγωγή τους σε σημαντική και κερδοφόρα εξαγωγική δραστηριότητα. Στόχος μας, τέλος, είναι να προσφέρουμε κίνητρα και ενισχύσεις στους νέους επιχειρηματίες, προκειμένου να αυξηθεί ο αριθμός των επιτυχημένων νεοφυών επιχειρήσεων, και τα φωτεινά παραδείγματα να μην αποτελούν την εξαίρεση, αλλά τον κανόνα στην ελληνική οικονομία. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Γιόγιακας.

ΒΑΣΙΛΕΙΟΣ ΓΙΟΓΙΑΚΑΣ: Ευχαριστώ, κυρία Πρόεδρε. Κυρίες και κύριοι συνάδελφοι, συζητούμε έναν νέο αναπτυξιακό νόμο που όπως φάνηκε και από τις παρατηρήσεις των φορέων, φέρνει σίγουρα γραφειοκρατία, αλλά όχι ανάπτυξη. Υπάρχουν πολύ σοβαρές αδυναμίες που περιέγραψε πολύ εύστοχα η Εισηγήτρια της Ν.Δ.. Η πιο βασική αδυναμία του νομοσχεδίου είναι ότι δεν ρίχνει λεφτά στην αγορά.

Ακούσαμε από τον κ. Υπουργό ότι ένα 70% των χρημάτων προορίζονται για τα ώριμα σχέδια των δύο προηγούμενων αναπτυξιακών νόμων, χωρίς να είναι ξεκάθαρο πόσα από αυτά τελικά και πότε θα πέσουν στην αγορά. Ενώ, οι ενισχύσεις του νέου νόμου θα αρχίσουν να διοχετεύονται στην αγορά πολύ αργά, από το 2018 και μετά. Μια άλλη μεγάλη αδυναμία είναι οι όροι με τους οποίους θα δοθούν οι ενισχύσεις και δεν έχουν καμία σχέση με τη σημερινή πραγματικότητα της αγοράς. Δεν προκαταβάλλεται καμία ενίσχυση στο ξεκίνημα της επένδυσης. Οι όροι καταβολής της επιχορήγησης, δηλαδή, της ενίσχυσης σε χρήμα είναι βασανιστικά αυστηροί. Απαιτείται από τον επιχειρηματία να έχει πληρώσει το μισό από το συνολικό κόστος της επένδυσης για να μπορέσει το μισό της ενίσχυσης και αφού έχει καλύψει όλο το 25% της δικής του συμμετοχής. Πώς και από πού, σε μια εποχή που ο τραπεζικός δανεισμός είναι άπιαστο όνειρο για τις περισσότερες επιχειρήσεις, φαίνεται ότι δεν απασχολεί καθόλου τον νομοθέτη.

Όσο για τις επιχειρήσεις των παλαιότερων αναπτυξιακών, αυτές, θα περιμένουν, κύριε Υπουργέ, έως και 7 χρόνια για να πάρουν όλη την επιχορήγηση και ας τρέχουν οι δανειακές υποχρεώσεις και ας έχουν να πληρώσουν εγγυητικές επιστολές. Αντιλαμβάνεστε, κύριε Υπουργέ, ποιος μπορεί σήμερα να πληρώσει εγγυητικές επιστολές για 7 χρόνια; Είναι ένα σημαντικό θέμα και ειλικρινά, χρειάζεται μιας ιδιαίτερης εκτίμησης και αξιολόγησης.

Κυρίες και κύριοι συνάδελφοι, πιστεύω ότι πρέπει να δούμε με περισσότερη προσοχή όλες αυτές τις παραλείψεις που πιθανόν ο κ. Υπουργός δεν τις έχει ακόμα εκτιμήσει. Ένας από τους βασικούς σκοπούς του νομοσχεδίου είναι να μειωθούν και οι έντονες ανισότητες μεταξύ των διαφορετικών περιοχών της χώρας. Ο σκοπός αυτός υποτίθεται ότι εκπληρώνεται με το καθεστώς των ειδικών περιοχών του άρθρου 12. Λέω «υποτίθεται» γιατί με τα κριτήρια που έχουν μπει, μένουν έξω ολόκληρες περιοχές που έχουν σοβαρή υπανάπτυξη. Το μεγάλο λοιπόν θέμα εδώ είναι ποιες θεωρούνται παραμεθόριες περιοχές. Διαβάζουμε ότι είναι οι περιοχές, οι δημοτικές ενότητες που έχουν απόσταση 30 χιλιόμετρα από τα σύνορα. Μάλιστα, στο προσχέδιο ήταν στα 20 χιλιόμετρα. Κύριε Υπουργέ, επιλέξατε να αντιγράψετε τον ορισμό της παραμεθόριας περιοχής στο ν.4024/2011 που καθορίζεται ποιοι υπάλληλοι του δημοσίου δικαιούνται επίδομα απομακρυσμένων και παραμεθόριων περιοχών. Όμως, είναι ένα πράγμα να αποφασίζεις για το κριτήριο μιας μισθολογικής παροχής και άλλο πράγμα, να χρησιμοποιείται το ίδιο κριτήριο για να δώσουμε επενδυτικά κίνητρα.

Το οικονομικό προφίλ μας το δείχνει η σύγκριση του Α.Ε.Π. με το μέσο όρο της χώρας. Οι δείκτες απασχόλησης και ανεργίας και συνολικής επένδυσης, καθώς επίσης και άλλα τέτοια στοιχεία. Για παράδειγμα, η Θεσπρωτία που με ενδιαφέρει πέρα απ' όλα τα άλλα, είχε αρνητική μεταβολή του Α.Ε.Π. της, ήδη από την εποχή που το Α.Ε.Π. της χώρας αυξάνονταν κατά 7%. Την περίοδο της ύφεσης, η ανεργία επιδεινώθηκε με ρυθμούς πολύ μεγαλύτερους σε σχέση με άλλες περιοχές και μάλιστα, έχει μόνιμα χαρακτηριστικά.

Έχετε λοιπόν συμπεριλάβει σχεδόν 85% του νομού, παρόλα αυτά όμως, μας μένει ένα 15%, που είναι όμως οι κατ' εξοχήν υπό ανάπτυξη περιοχές. Εκεί μπορούν να γίνουν δραστηριότητες. Εκτιμώ ότι υπάρχει η δυνατότητα εκ μέρους σας να ενταχθεί ολόκληρη η Θεσπρωτία σαν ένας παραμεθόριος, ακριτικός και φτωχός νόμος.

Τέλος, εκτιμώ ότι χρησιμοποιώντας τους ν.3978/2011 και 4278/2014 που μιλούν για τις παραμεθόριες περιοχές, να μπει ολόκληρη η Θεσπρωτία. Όπως σας είπα και πριν, είναι το ελάχιστο που μένει εκτός, αλλά είναι οι κατεξοχήν υπό ανάπτυξη περιοχές και θα είναι μια χρήσιμη κίνηση και από εσάς. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Δημητριάδης.

ΔΗΜΗΤΡΗΣ (ΜΙΜΗΣ) ΔΗΜΗΤΡΙΑΔΗΣ: Συναδέλφισσες και συνάδελφοι, κύριοι Υπουργοί, η προσέγγιση για κάθε νέο νόμο προϋποθέτει και μια αξιολόγηση των προηγουμένων και από τη μελέτη των προηγούμενων προκύπτουν κάποια δεδομένα. Συγκεκριμένα, ότι στήριζαν τρέχουσες ανάγκες ρευστότητας, ήδη, καθιερωμένων κλάδων οικονομίας και επηρέαζαν ελάχιστα τη διάρθρωση της οικονομίας.

Δεν έθεταν σαφείς κλαδικούς ή οριζοντίους στόχους, διότι δεν διέθεταν τη θέληση που απαιτεί ένα στρατηγικό σχέδιο αναδιάρθρωσης της ελληνικής οικονομίας.

Επομένως, το 95% των επενδυτικών σχεδίων ήταν χαμηλής ή σχετικά χαμηλής τεχνολογίας.

Ως εκ τούτου, το πρώτο στοιχείο είναι ότι παραμένουμε σε τεχνολογική στέρηση.

Δεύτερον, υπήρξε υπερσυγκέντρωση πόρων σε λίγους, γεγονός που ενίσχυε την ανισότητα.

Τρίτον, η ανισότητα έφερνε μείωση της ανάπτυξης.

Τέταρτον, οι ενισχύσεις ήταν, κυρίως, για τουρισμό, ενέργεια και εφοδιαστικές αλυσίδες, περίπου, 72%. Άρα, με έναν καταφανή περιορισμό της βιομηχανίας. Εδώ θα μου επιτρέψετε μια παρατήρηση.

Καταφέραμε μέσα από αυτή τη διαδικασία, σε επίπεδο χώρας, να τείνουμε να έχουμε περίπου 20.000 Μεγαβάτ (MW) διαθέσιμη ηλεκτρική ενέργεια. Ενώ, έχει μειωθεί η ζήτηση από τις περίπου 7000 - 8000, που ήταν, στις 4000 - 5000 Μεγαβάτ ηλεκτρική ενέργεια στη χώρα.

Είναι ένα κλασικό παράδειγμα πλήρους αστοχίας τεράστιων παραγωγικών πόρων δεσμευμένων σε μια προοπτική που όχι μόνο δεν αποφέρει άμεσα αποτελέσματα, αλλά προβληματίζει, διότι τείνει να οδηγεί στη καταστροφή δημόσιου πλούτου, όπως είναι η Δημόσια Επιχείρηση Ηλεκτρισμού (Δ.Ε.Η.).

Η περιφερειακή διάσταση, ενώ αποτελούσε εν γένει στόχο, δεν απέδωσε τελικά όσον αφορά το φαινόμενο, ώστε να καμφθεί η περιφερειακή ανισότητα.

Δημιουργήθηκαν μεγάλα προβλήματα στη διαδικασία αξιολόγησης των επενδυτικών σχεδίων, όταν έπρεπε να ταχθεί κάποιος στο νόμο. Υπήρχαν υπερδεσμεύσεις, όπως με παράδειγμα, να έχουμε συμβασιοποιημένες οφειλές περίπου 6,5 δις ευρώ.

Τελικά, δεν υπήρχε ούτε μια διαδικασία αξιολόγησης και ελέγχου της καταβληθείσας προσπάθειας του καθενός νόμου από αυτούς σε ένα προκαθορισμένο διάστημα, ώστε να μπορούμε να ελέγχουμε, να κρίνουμε και να αλλάζουμε κατά το δοκούν αυτά τα οποία, ήδη, έχουμε κάνει. Τι κάνει ο νέος νόμος;

Προσπαθεί, ακριβώς, να θεραπεύσει όλες τις προηγούμενες επισημάνσεις και να αλλάξει το μοντέλο, γιατί αυτό απαιτείται από τη σημερινή πραγματικότητα, δηλαδή, ο νέος αναπτυξιακός νόμος δίνει ένα σαφές στίγμα της κατεύθυνσης που θέλουμε να κινηθούμε και που είναι η έξοδος από τη κρίση, αλλά με ένα βιώσιμο, ανταγωνιστικό και, κυρίως, δίκαιο μοντέλο ανάπτυξης.

Επιδιώκει τη δημιουργία καινοτομικών, εξωστρεφών δυναμικών επιχειρήσεων, την αύξηση της απασχόλησης με έμφαση στο εκπαιδευμένο ανθρώπινο δυναμικό, στην αύξηση της προσφερόμενης αξίας, των συνεργασιών του μέσου μεγέθους των επιχειρήσεων και τέλος, στη συνολική επανεκκίνηση της βιομηχανίας της χώρας που είναι και ένας στρατηγικός στόχος για το 2020.

Συνολικότερα, στοχεύει στην αναδιάρθρωση της ελληνικής οικονομίας για έξοδο από την κρίση, δίνοντας έμφαση σε τομείς που συμβάλλουν στη τεχνολογική αναβάθμιση της χώρας, όπως είναι η βελτίωση της ανταγωνιστικότητάς της, κυρίως, σε τομείς υψηλής προστιθέμενης αξίας και γνώσης, αξιοποιώντας την αξιόλογη θέση της χώρας στη παραγωγή ερευνητικών αποτελεσμάτων και στην ύπαρξη αξιόλογου επιστημονικού δυναμικού.

Για να σηματοδοτήσουμε αυτή τη στροφή, επιμένουμε και σηματοδοτούμε, κυρίως, δύο κλάδους - όχι ότι αδικούμε τους υπόλοιπους - όπως είναι η τεχνολογία πληροφορικής και επικοινωνιών και η αγροτροφική αλυσίδα. Δηλαδή, από το χωράφι μέχρι τον τουρισμό. Καινοτομία στο νέο νόμο.

Ενίσχυση πρωτίστως με φοροαπαλλαγές μέχρι 45%, όταν ο μέσος ευρωπαϊκός όρος είναι 54%.

Δεύτερον, προκειμένου, οι ενισχύσεις που παρέχονται με το κίνητρο της φοροαπαλλαγής να είναι ισοδύναμες με τις ενισχύσεις της επιχορήγησης σε ποσά επιχορηγήσεων που ορίζονται στο 70% του ανώτερου επιτρεπόμενου ποσοστού από τον Χάρτη των Περιφερειακών Ενισχύσεων.

Θέτει πλαφόν στο ύψος της ενίσχυσης, δίνει ιδιαίτερη έμφαση στη μείωση των περιφερειακών ανισοτήτων, ζήτημα που έχει βγει από την ατζέντα που ήδη σχολίασα προηγουμένως και προσπαθεί να υποβοηθήσει την ανταγωνιστικότητα των παραμεθόριων περιοχών. Χρησιμοποιούνται νέα χρηματοδοτικά εργαλεία, όπως είναι η επίτευξη μόχλευσης δημοσίων πιστώσεων, ενίσχυση επενδύσεων με χρήση μηχανισμών αγοράς και επιστροφή των δημοσίων πιστώσεων σε βάθος δεκαετίας. Δίνει ιδιαίτερη έμφαση στη δημιουργία συνεργειών και δικτυώσεων και εισάγει διαδικασίες αξιολόγησης. Είναι ένας γενικός νόμος που απευθύνεται να διαφοροποιείτε σε όλους, αλλά απαντά σε συγκεκριμένα προβλήματα και απλοποιεί διαδικασίες.

Η διαδικασία σύνταξής του έγινε πράγματι κατόπιν διαβούλευσης με μεγάλες και για ένα διάστημα με ορίζοντα 7 μηνών, ορίζει οκτώ πεδία-καθεστώτα ενίσχυσης και τελειώνω, λέγοντας ότι αυτός ο νόμος είναι δικό μας δείγμα γραφής και αναμένουμε να αναμετρηθούμε επ’ αυτού. Είναι η δική μας παρέμβαση για τη διάρθρωση της οικονομίας. Είναι πιστεύουμε μια απαραίτητη πρωτοβουλία στην εξυπηρέτηση για τη στρατηγική αναδιάρθρωση της οικονομίας σε μια δίκαιη και βιώσιμη βάση. Έχουμε την πεποίθηση, πως η στήριξη της επιχειρηματικότητας και της καινοτομίας του μεγαλύτερου συγκριτικού μας πλεονεκτήματος που είναι το ανθρώπινο κοινωνικό μας είναι η δική μας πρόταση και περιμένουμε από την ανασύνταξη αυτής της οικονομίας να αναμετρηθούμε με αυτούς που δήθεν είναι αυθεντικοί εκφραστές της ιδιωτικής πρωτοβουλίας. Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Συρμαλένιος.

ΝΙΚΟΣ ΣΥΡΜΑΛΕΝΙΟΣ: Θα ήθελα να κάνω κάποιες επισημάνσεις σε σχέση με τον αναπτυξιακό νόμο, όπου θα μπορούσαν να αποτελέσουν και νομοτεχνικές βελτιώσεις. Κατ' αρχήν, θέλω να πω ότι είναι σημειολογικό ότι ο πρώτος νόμος που ψηφίζουμε μετά τα μέτρα, μετά την ολοκλήρωση της αξιολόγησης και τη ψήφιση των δύο δύσκολων νομοσχεδίων και ως πλειοψηφία και ως Ελληνικό Κοινοβούλιο είναι σημειολογικά θετικό ότι ψηφίζουμε τον αναπτυξιακό νόμο. Έναν αναπτυξιακό νόμο, ο οποίος βεβαίως καθυστέρησε, βεβαίως, πιστεύω ότι δεν ήταν άμοιρο της διαπραγμάτευσης και το ζήτημα του πότε θα ψηφιστεί και που σημειολογικά πιστεύω ότι μαζί με όλα τα υπόλοιπα θα βοηθήσει την επανεκκίνηση της οικονομίας.

Διακρίνω μια φοβερή αμηχανία από την πλευρά της αντιπολίτευσης και δεν εννοώ το Κ.Κ.Ε. και τη Χρυσή Αυγή που περίπου ήταν δεδομένο ότι θα είναι αντίθετοι για διαφορετικούς λόγους φυσικά ο καθένας, το κατανοούμε απόλυτα αυτό. Διακρίνω μια πλήρη αμηχανία από πλευράς των υπολοίπων κομμάτων και της Αξιωματικής Αντιπολίτευσης και των υπολοίπων, διότι είναι υποχρεωμένοι από μια τυφλή αντιπολιτευτική τακτική να κρατάνε υψηλούς τόνους αντιπολίτευσης, χωρίς να πιστεύουν όμως στην πραγματικότητα ότι αυτός ο νόμος είναι ένας νόμος αντίθετος με την αναπτυξιακή διαδικασία. Άλλωστε και οι κοινωνικοί φορείς, οι οποίοι ήλθαν χθες στη Βουλή, ουσιαστικά ήταν όλοι αναφανδόν υπέρ του συγκεκριμένου νομοσχεδίου.

Θα ήθελα να πω κάποιες επισημάνσεις, μιλώντας και από πλευρά νησιωτικότητας ότι είναι πολύ σημαντικό το γεγονός ότι εντάσσονται όλα τα νησιά με 3.100 κατοίκους, όμως εδώ πιστεύω ότι το ελάχιστο ύψος επενδυτικών σχεδίων των 150.000, για πολύ μικρές και μικρές επιχειρήσεις, θα μπορούσε να πάει και αρκετά πιο κάτω. Δηλαδή, ακόμη και 50.000 ευρώ σε ένα νησί 1500 κατοίκων, είναι μια πολύ σημαντική επένδυση για τη μόχλευση της τοπικής οικονομίας.

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Έχει πάει στις 75.000 από 100.000 ευρώ.

ΝΙΚΟΣ ΣΥΡΜΑΛΕΝΙΟΣ: Άλλαξε με νομοτεχνική; Ωραία, τότε, το Υπουργείο τρέχει πριν από εμάς για εμάς. Είναι πολύ σημαντικό αυτό.

Δεύτερον, θέλω να επισημάνω ότι θα μπορούσε να γίνει μια πρόβλεψη για τις περιοχές, οι οποίες έχουν αυξημένη ανεργία, φτώχεια και υπανάπτυξη και στα νησιά, αλλά και σε άλλες περιοχές. Για παράδειγμα, το νησί της Σύρου, με τα σοβαρά προβλήματα που έχει σε σχέση με τη βιωσιμότητα τη ναυπηγική και όλη η τοπική οικονομία θα μπορούσε να τύχει ευνοϊκών ενισχύσεων από τον αναπτυξιακό νόμο.

Ένα πολύ σημαντικό θέμα είναι ότι κατ' εξαίρεση, με ΚΥΑ, θα μπορούν να ενισχύονται επενδύσεις στον τομέα της ναυπηγοεπισκευής, των ναυπηγείων, όπως, επίσης, υβριδικά συστήματα ενέργειας στα μη διασυνδεδεμένα νησιά, καθώς, επίσης και συστήματα τηλεθέρμανσης και τηλεψύξης που έχουν σχέση με εναλλακτικές πηγές ενέργειας. Επίσης, στους τομείς της αλιείας, όπου εκεί μπορεί να συνδυασθεί και με τον αλιευτικό τουρισμό κ.λπ..

Δύο παρατηρήσεις. Πρώτον, θεωρώ ότι πρέπει στο άρθρο 72, στην Επιτροπή Κοινωνικών Εταίρων και Δημόσιας Διοίκησης να συμμετάσχει και το Υπουργείο Ναυτιλίας.

Κύριε Υπουργέ, κύριε Γραμματέα, στον προηγούμενο αναπτυξιακό νόμο υπήρχε εκπρόσωπος του Υπουργείου Ναυτιλίας. Υπάρχει το θέμα των τουριστικών λιμένων. Η Γενική Γραμματεία Λιμένων είναι και επενδυτικών σχεδίων και κατά συνέπεια, νομίζω ότι πρέπει να προστεθεί.

Δεύτερον, σε σχέση με την Περιφέρεια Νοτίου Αιγαίου, βεβαίως, όσοι θέλουν να κάνουν επενδύσεις στα Δωδεκάνησα, να πηγαίνουν στη Ρόδο, στην αντίστοιχη υπηρεσία, όμως, η έδρα της Περιφέρειας, ας μην ξεχνάμε ότι είναι η Σύρος και θα μπορούσε και τα επενδυτικά σχέδια της Δωδεκανήσου να υποβάλλονται και στην έδρα της Περιφέρειας. Άρα, θα μπορούσε με μια νομοτεχνική βελτίωση να γίνει σαφές.

Τέλος, είναι μια παρατήρηση που δεν ξέρω, εάν κάπου μέσα έχει υπαχθεί. Η βιωσιμότητα της ανάπτυξης, άρα και η χρησιμότητα του αναπτυξιακού νόμου έχει να κάνει και με το κατά πόσον συνάδουν οι αποφάσεις με ένα γενικότερο χωροταξικό σχεδιασμό που πρέπει να υπάρχει στη χώρα και κατά περιοχή. Αυτό είναι ένα ζήτημα. Δεν μπορείς να κάνεις μια επένδυση, εάν δεν εντάσσεται στο συγκεκριμένο εθνικό, περιφερειακό και τοπικό χωροταξικό σχεδιασμό, έτσι ώστε να μην είμαστε σε αντίφαση με άλλες προτεραιότητες και επιλογές που πρέπει να υπάρξουν. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών και Πρόεδρος της Επιτροπής Παραγωγής και Εμπορίου): Και εμείς ευχαριστούμε. Ο κ. Δημαράς, έχει το λόγο.

ΓΕΩΡΓΙΟΣ ΔΗΜΑΡΑΣ: Κυρίες και κύριοι συνάδελφοι, κύριε Υπουργέ, που θα έπρεπε, λοιπόν, να στοχεύει, ένας αναπτυξιακός νόμος, όταν θα πρέπει να εντάσσεται σε έναν στρατηγικό σχεδιασμό για την οικονομία, με μεσοπρόθεσμους και μακροπρόθεσμους στόχους;

Τι χρειάζεται η χώρα μας σε κατάσταση μεγάλης κρίσης και σε ένα περιβάλλον που είναι πολύ ευμετάβλητο, αφού η κατάσταση και στην Ε.Ε. είναι ρευστή, σε μη ισόρροπη και μη βιώσιμη κατεύθυνση;

Η επιλογή μας, ως χώρα, πρέπει να είναι δίκαιη οικονομία, αλλά και βιώσιμη οικονομία, γιατί με το να είναι μόνο δίκαιη, δεν σημαίνει ότι θα αντέχει, θα είναι και αύριο, ισχυρή οικονομία.

Μια τέτοια λοιπόν, βιώσιμη οικονομία που θα αντέχει σε όποιες διεθνείς κρίσεις και δεν θα καταρρέει, θα εξασφαλίζει τη διατροφή των Ελλήνων πολιτών, ακόμα και σε περιπτώσεις αναταράξεων, δηλαδή πρέπει σε κάθε σχεδιασμό, να στοχεύουμε στη διατροφική αυτάρκεια της χώρας.

Τρίτον, θα διασφαλίζει όλα τα χαρακτηριστικά βιωσιμότητας και ανθεκτικότητας, όπως αποκέντρωση και ανάπτυξη τοπικών οικονομιών. Η προτεραιότητα λοιπόν στο νομοσχέδιο, πρέπει να είναι η αγροτική παραγωγή, ακόμα και οι συμπληρωματικές εργασίες, όπως η συσκευασία και η τυποποίηση των αγροτικών προϊόντων.

Τέταρτον, επειδή η φύση- και γενικά το περιβάλλον- είναι και οικονομικός πλούτος στη χώρα μας, πρέπει να προσέξουμε, σχετικά με τον τουρισμό, να μην πάθουμε αυτό που έπαθε η Ισπανία. Για τούτο προτείνω, αντί για τα σχέδια μεγάλων- συνθετών- κλειστών τουριστικών μονάδων, την ένταξη στο νομό μόνο μικρών και ποιοτικών μονάδων, να εξαιρεθούν δηλαδή από το νόμο οι μεγάλες τουριστικές μονάδες που περιέγραψα.

Πέμπτο, επειδή το μεγάλο πρόβλημα της χώρας είναι η ανεργία και ιδιαίτερα των νέων, πρέπει να δούμε πώς- μέσα από το νόμο- θα δίνουμε στους άνεργους νέους την ευκαιρία να βγουν από την αδράνεια και τη μελαγχολία της φτώχειας και της ανεργίας. Κατά την άποψή μου, αυτή πρέπει να είναι και η πιο μεγάλη στόχευση του νομοσχεδίου, να δώσει μια διέξοδο σε νέους που δεν έχουν ίδια κεφάλαια να δημιουργήσουν παραγωγικές μονάδες σε τομείς και προτεραιότητες που περιέγραψα.

Η λύση λοιπόν, είναι η στήριξη της κοινωνικής οικονομίας και η προώθηση νέων μορφών και κινήτρων. Να βρούμε τους τρόπους, με λίγα κεφάλαια, να δουλέψουν πολλοί, αυτό που λέμε «Δραστηριότητες έντασης εργασίας». Αυτή για μένα θα ήταν μεγαλύτερη επιτυχία αυτού του νομοσχεδίου.

Προτείνω λοιπόν, πρώτον, στους στόχους που αναφέρονται στο άρθρο 1 του νομοσχεδίου να προστεθεί η ενδυνάμωση και στήριξη της κοινωνικής οικονομίας και επιχειρηματικότητας, ως διακριτικής παραμέτρου κοινωνικής συνοχής και οικονομικής ανάπτυξης.

Δεύτερον, το όριο των 100.000 € για τις κοινωνικές συνεταιριστικές επιχειρήσεις, όπως είπαν και οι εκπρόσωποι της κοινωνικής οικονομίας χθες, δεν μπορεί να συγκεντρωθεί, και πρέπει να μειωθεί και να γίνει γύρω στις 20.000 €.

Τρίτον, να ενταχθούν οι ΚοινΣΕπ στο άρθρο 10- παράγραφος 1- εδάφιο Α, για φορολογική απαλλαγή. Έτσι τα αναγραφόμενα στο άρθρο 1- εδάφιο Η, για την ανάπτυξη δικτύων συνεργειών συνεταιριστικών πρωτοβουλιών και εν γένει τη στήριξη της κοινωνικής οικονομίας, θα αποκτήσουν πραγματικό περιεχόμενο.

Τέταρτον, όπου γίνεται αναφορά στις μικρομεσαίες επιχειρήσεις, να προστεθούν η ΚοινΣΕπ, οι ομάδες παραγωγών και οι αγροτικές συνεταιριστικές συμπράξεις. Στο πλαίσιο αυτό να διευρυνθεί η -κατ' εξαίρεση- ενίσχυση των ΚοινΣΕπ και σε μια σειρά από άλλες δραστηριότητες και υπηρεσίες, όπως κατασκευές, επισκευές, μηχανολογικά, εστίαση, μεταφορές, επιστημονική έρευνα, υγεία κ.ά.

Πέμπτο, από τις όποιες ευνοϊκές διατάξεις του νόμου- όπως προ είπα για φοροαπαλλαγές- να εξαιρεθούν οι επενδύσεις πάνω από 20 εκατ., των μεγάλων- συνθετών τουριστικών μονάδων που αντιστρατεύονται τις μικρομεσαίες ξενοδοχειακές μονάδες και κατά κανόνα, επιδρούν αρνητικά στο περιβάλλον. Από τη μια πλευρά λέμε ότι θα δημιουργήσουν θέσεις εργασίας, αλλά από κάπου αλλού θα φύγουν οι θέσεις εργασίας.

Κύριε Υπουργέ, τους δίνουμε γη και ύδωρ, στις μεγάλες αυτές επενδύσεις. Τους δίνουμε και τη δυνατότητα πολεοδόμησης. Νομίζω ότι φτάνει μέχρι εκεί, δεν χρειάζονται άλλα κίνητρα και μόνο αυτά που τους δίνουμε είναι πολύ μεγάλα κίνητρα για να επενδύσουν. Το προτείνω και επιμένω σε αυτό, ότι πρέπει να εξαιρεθούν αυτές οι μεγάλες τουριστικές μονάδες από τα προνόμια αυτού του νόμου.

Το νομοσχέδιο σε γενικές γραμμές, έχει σοβαρή ποιοτική διαφορά από τις πολιτικές της Ν.Δ., που ήταν σε νεοφιλελεύθερη κατεύθυνση και κατά κανόνα στήριζαν τις μεγάλες επιχειρήσεις, περιορίζοντας παράλληλα το μερίδιο των μικρών επιχειρήσεων. Αυτό φάνηκε ξεκάθαρα και στην τοποθέτηση της Εισηγήτριας της Αξιωματικής Αντιπολίτευσης από τη συζήτηση για τις Επιτροπές, όπου αναφέρθηκε στην ανάγκη να ενισχυθεί περαιτέρω το 087 των μεγάλων επιχειρήσεων, αγνοώντας προφανώς τα στοιχεία της Ευρωπαϊκής Επιτροπής, από τα οποία προκύπτει ότι οι μικρές και οι μεσαίες επιχειρήσεις αποτελούν τη ραχοκοκαλιά της ευρωπαϊκής οικονομίας, παρέχοντας το 85% όλων των θέσεων εργασίας.

Οι στόχοι που αναφέρονται στο νομοσχέδιο, εξωστρέφεια, δημιουργία θέσεων εργασίας, έξυπνη εξειδίκευση, ενίσχυση περιοχών με μειωμένη αναπτυξιακή δυναμική, όλα αυτά είναι σε σωστή κατεύθυνση. Αν και εκπροσωπώντας το χώρο της πολιτικής οικολογίας θα επιθυμούσα ακόμα μεγαλύτερη ενίσχυση των Ανανεώσιμων Πηγών Ενέργειας (ΑΠΕ) που θα περιλάμβανε και τις μικρές μονάδες φωτοβολταϊκών για τις οποίες δεν υπάρχει πρόβλεψη στο νομοσχέδιο.

Τέλος, θα ήθελα να επισημάνω ότι η στήριξη της ελληνικής περιφέρειας είναι πολύ σημαντικός στόχος για κάθε νόμο και πολιτική πρακτική. Οι προτεραιότητες στην αγροτοδιατροφή και την οικολογία είναι σωστές επιλογές. Ο νόμος πέρα από τις επισημάνσεις έχει μεγάλη ποιοτική διαφορά από τους προηγούμενους νόμους που εξέφραζαν αντιλήψεις, όπως «επενδύστε όπου να ναι και ό,τι να ναι αρκεί να είναι δική μας».

Κύριε Υπουργέ, για να έχετε την ομόθυμη στήριξη της πολιτικής οικολογίας και των Οικολόγων Πράσινων που εκφράζουν στο Κοινοβούλιο, θα ήθελα να προσέξετε τα δύο σημεία που σας είπα, δηλαδή, τις κοινωνικές επιχειρήσεις και τα προνόμια των μεγάλων τουριστικών μονάδων.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών – Πρόεδρος της Παραγωγής και Εμπορίου): Το λόγο έχει ο κ. Μηταράκης.

ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ: Κυρίες και κύριοι συνάδελφοι, η εκ νέου επιστροφή της χώρας στην ανάκαμψη απαιτεί, καταρχήν, να πιστέψουμε στην ιδιωτική οικονομία, να πιστέψουμε στον ιδιωτικό τομέα και στις επενδύσεις. Είναι δεδομένο ότι η χώρα μας χρειάζεται τα επόμενα χρόνια γύρω στα 100 δις ευρώ νέες επενδύσεις για να μπορέσει να μειώσει τα υψηλά επίπεδα ανεργίας, για να μπορεί να δημιουργήσει βιώσιμη ανάπτυξη.

Λοιπόν, χρειάζεται μια κυβέρνηση, η οποία πιστεύει στον ιδιωτικό τομέα και όχι με πόνο ψυχής να ολοκληρώνει επενδύσεις και ιδιωτικοποιήσεις που ξεκινήσαν την προηγούμενη περίοδο. Στο Υπουργείο Ανάπτυξης δουλέψαμε μαζί με το Υπουργείο Οικονομικών το 2012 – 2015 για τρεις μεγάλες επενδύσεις. Η κάθε μια πάνω από 1 δις ευρώ. Η ιδιωτικοποίηση των περιφερειακών αεροδρομίων, ο αγωγός ΤΑΠ και η αξιοποίηση του Ελληνικού. Και οι τρεις προχωράνε. Όμως, αυτή η Κυβέρνηση δεν πιστεύει στον ιδιωτικό τομέα, με αποτέλεσμα να προχωράνε με καθυστέρηση, να έχουμε ύφεση το 2015, το 2016 και πιθανότατα το 2017, χωρίς να έχουμε τη θετική επίδραση αυτών των επενδύσεων για το 2015 και το 2016 που το χρειαζόμαστε, αλλά αντίθετα, σε αντάλλαγμα να αναγκαζόμαστε να προχωρήσουμε σε αύξηση φόρων. Χρειαζόμαστε, όμως, και ειδικά εργαλεία, όπως τον αναπτυξιακό νόμο. Αναπτυξιακός νόμος, όμως, που θα έρθει με ουσιαστικούς πόρους και από ότι φαίνεται από την έκθεση του Γενικού Λογιστηρίου του Κράτους το 2015 ήταν μηδέν, το 2016 και το 2017 θα είναι μηδέν, το 2018-2019 και 2020 θα είναι μικρή η επίπτωση του αναπτυξιακού νόμου.

Ο κ. Υπουργός έκανε μια αναφορά στις ουρές των παλαιών νόμων. Πράγματι, πριν το 2012, χιλιάδες έργα είχαν ενταχθεί στους προηγούμενους νόμους, αλλά τελικά, βλέποντας την Έκθεση του Γενικού Λογιστηρίου του Κράτους είναι αυτές οι παλαιές επενδύσεις που θα δημιουργήσουν σύμφωνα με τη δική σας έκθεση, την όποια ώθηση μπορεί να δώσει ο αναπτυξιακός νόμος στην ελληνική οικονομία τα επόμενα τρία χρόνια. Άρα, είναι ο παλιός νόμος που έρχεται και συμβάλλει στη στήριξη της οικονομίας και όχι ο καινούργιος.

Βέβαια, αυτός ο νόμος δεν στηρίζεται σε μια νέα μελέτη, δεν εισάγει μια ιδιαίτερη στόχευση και δεν εισάγει καινοτομία. Θα είμαι συγκεκριμένος σε αυτά που λέω. Ο ισχύον νόμος που ίσχυε μέχρι τις 31/12/2014 προέβλεπε πολλά ειδικά καθεστώτα, όπως τη γενική επιχειρηματικότητα, την περιφερειακή συνοχή, την τεχνολογική ανάπτυξη, την επιχειρηματικότητα των νεών, τα clusters, τις μεγάλες επενδύσεις μείζονος σημασίας, τα πολυετή οργανωμένα προγράμματα ανάπτυξης, όπου προβλεπόντουσαν στον παλιό νόμο. Παράλληλα, το leasing και οι φοροαπαλλαγές προβλεπόντουσαν στον παλιό νόμο. Συνεχίζουν και σήμερα και αυτό δεν είναι το αρνητικό, κύριε Υπουργέ, αλλά δεν είναι καινοτομία και στόχευση.

Ένας από τους προηγούμενους ομιλητές ανέφερε ότι ο προηγούμενος νόμος και το είπε ως αρνητικό είχε έμφαση τη δημιουργία θέσεων εργασίας, τη στήριξη του τουρισμού και τη στήριξη της πράσινης ενέργειας. Ναι, ήταν βασική προτεραιότητα της χώρας η δημιουργία των θέσεων εργασίας και ο τουρισμός είναι η ατμομηχανή της ελληνικής οικονομίας και μάλιστα, μια από τις βασικότερες ατμομηχανές. Επίσης, η πράσινη ενέργεια ήταν ο βασικός στόχος της χώρας μας την προηγούμενη δεκαετία και από ότι φαίνεται πιάσαμε τους στόχους και αυτό σημαίνει ότι λειτούργησε σε κάποιο μεγάλο βαθμό ο αναπτυξιακός νόμος.

Έρχεται, όμως, σήμερα η Κυβέρνηση να επιβάλει τρία χρόνια ξηρασία με την καθυστέρηση 1,5 χρόνου να έρθει ο νέος αναπτυξιακός νόμος στη Βουλή και θέλει περίπου 1,5 χρόνο μέχρι οι πόροι του νέου προγράμματος να μπορούν να μπουν στην ελληνική οικονομία.

Έρχεστε και αναιρείτε με αυτό το νόμο θετικά βήματα που είχαν γίνει στο παρελθόν. Παραδείγματος χάριν, καταργείτε τις προκαταβολές σε μια εποχή, που όλοι γνωρίζουμε, ότι το τραπεζικό σύστημα δεν είναι σε θέση να δώσει το βραχυπρόθεσμο δανεισμό που χρειάζονται οι μικρομεσαίες, κυρίως, ελληνικές επιχειρήσεις για να μπορέσουν να υλοποιήσουν επενδύσεις. Μειώνει τις επιδοτήσεις, κάτω από το χάρτη περιφερειακών ενισχύσεων σε μια εποχή που είναι πολύ πιο δύσκολο να ξεκινήσεις να επενδύεις.

Στον προηγούμενο νόμο υπήρχε μια πρόβλεψη και εκδόθηκε το π.δ. 35/2014 που έδινε τη δυνατότητα πλέον σε εξωτερικούς φορείς να ολοκληρώνουν αντί του Υπουργείου την τελική αξιολόγηση και την ολοκλήρωση των επενδύσεων για να λύσει το πρόβλημα που είπε ο κ. Υπουργός που πράγματι υπάρχει, μιας τεράστιας σειράς, ουράς επενδύσεων που υπάρχει, αλλά δεν το χρησιμοποιείτε αυτό το θετικό, το π.δ. που έχει κρίνει το Σ.τ.Ε. ότι είναι συμβατό με την ελληνική δημόσια διοίκηση. Είναι χρήσιμο, κ. Υπουργέ, να το χρησιμοποιήσετε.

Επίσης, θετικά συνδέετε τον αναπτυξιακό νόμο με το fast track, με τη χρήση της κεντρικής αδειοδοτικής αρχής που ο ν.4146 εισήγαγε το 2013. Θα πρέπει όμως κ. Υπουργέ, να είστε λίγο προσεκτικοί, πως θα γίνει η διασύνδεση για να μην υπάρξουν στο μέλλον για το fast track γενικότερα, θέματα αποδοχής του ως ειδικού καθεστώτος από το Σ.τ.Ε.. Χρειάζεται μια νομοτεχνική βελτίωση σε αυτό.

Ως προς την ουρά, θα κάνω δύο σχόλια. Κατά πρώτον, θέλω να ρωτήσω πόσες ολοκληρώσεις έγιναν το 2015 και το 2016, γιατί μιλάμε για μια ουρά επενδύσεων που πράγματι υπάρχει, αλλά από την 1η Ιανουαρίου 2015 μέχρι σήμερα, πόσες επενδύσεις δημοσιεύτηκαν στο Φ.Ε.Κ., ως ολοκληρωμένες; Ανεξαρτήτως, αν υπήρχαν οι πόροι να πληρωθούν ή όχι. Πόσες τελικά φύγανε και βγήκανε από αυτήν τη σειρά;

Θα κάνω και δύο σχόλια, ως προς τις μεταβατικές διατάξεις. Πρώτον, πιστεύω ότι πρέπει να γίνει ένα διαχωρισμός κ. Υπουργέ, ανάμεσα στις επενδύσεις που έχουν ήδη τελειώσει, έχουν ήδη υποβάλει τελική έκθεση και αυτές που ακόμα δεν έχουν έρθει να υποβάλουν τελική έκθεση, ως προς το χρόνο αποπληρωμής. Τα 7 χρόνια που λέτε, αντιλαμβάνεστε ότι τιμωρεί αυτό που έχει επενδύσει και πιθανότατα, οι τράπεζες να μη δεχτούν να του αναδιαρθρώσουν το δάνειο με αποτέλεσμα ένα δάνειο που είναι σήμερα πράσινο να γίνει κόκκινο, με αποτέλεσμα να πωληθεί στα funds, με αποτέλεσμα αυτός ο επενδυτής να κινδυνεύει να χάσει την εταιρεία του. Δεν νομίζω, ότι αυτή είναι η πρόθεσή σας.

Δεύτερον, τέθηκε από κάποιους φορείς και νομίζω ότι είναι πολύ λογική πρόταση, όπως δίνετε, τη δυνατότητα για παράταση στα έργα που έχουν ολοκληρώσει το 50%, να δοθεί η δυνατότητα να ολοκληρώσουν και έργα, τα οποία είναι διατεθειμένα να πληρώσουν ένα παράβολο υπέρ του ελληνικού δημοσίου ή να δώσουν μια εγγύηση για να ξεσκαρτάρουμε - σ' αυτό έχετε δίκιο - αυτούς που πραγματικά μπορούν να τελειώσουν τις επενδύσεις από αυτούς που δεν μπορούν.

Πάντως, συνολικά αυτός ο νόμος δε θα βοηθήσει, δυστυχώς, αυτό που σήμερα χρειαζόμαστε, την ανάκαμψη της ελληνικής οικονομίας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Δυστυχώς, πρέπει να αποκατασταθούν τα πράγματα όπως έχουν. Οι προηγούμενοι αναπτυξιακοί νόμοι αφορούσαν επενδύσεις 32 δισεκατομμυρίων για την περίοδο ’98 – ’14, περίπου το 10% του συνολικού ακαθάριστου σχηματισμού παγίου κεφαλαίου και δύο κλάδοι, η ενέργεια και τα ξενοδοχεία, αφορούσαν το 72% του προϋπολογισμού. Εδώ θα υπενθυμίσω και το καταθέτω ότι ο αριθμός των επιχειρήσεων που πήραν μεγάλες επιδοτήσεις είναι 3 από 200 εκατ., άλλες 3 στο φάσμα 130 εκατ., 2 στα 90 εκατ., 2 στα 55 εκατ. κ.ο.κ. και μόλις 90, ένα φάσμα δηλαδή περίπου 120 επιχειρήσεις, έλαβαν ένα τεράστιο φάσμα αυτών των επιδοτήσεων.

Ταυτόχρονα, κληρονομούνται 6.000 επενδυτικά σχέδια -το υπογραμμίζω- με 6 δισ. υπόλοιπο. Αυτό, αν μη τι άλλο δείχνει μια τρομερή ανισομέρεια στον τρόπο με τον οποίο έγινε η διαχείριση των προηγούμενων αναπτυξιακών νόμων.

Δεύτερον, προβλήματα με τη διαδικασία αξιολόγησης. Υπήρχαν δέκα αξιολογητές που έκαναν περίπου 70 αξιολογήσεις, χωρίς να αλλάξουν καθόλου τους προϋπολογισμούς, 59% από αυτούς δεν έκανε καμία αξιολόγηση, ενώ εισάγουμε για πρώτη φορά, σε αντίθεση με τον προηγούμενο νόμο μια διαδικασία αφενός μεν συνεχιζόμενη και ex post του συστήματος. Ενδυναμώνουμε τρομερά τον αριθμό των αξιολογητών, προσλαμβάνοντας 200 εξωτερικούς συνεργάτες, αποκαθιστούμε, δηλαδή, μια από τις βασικές κακοδαιμονίες του προηγούμενου νόμου.

Άρα, οι επενδυτές, οι οποίοι δεν ανήκουν σε αυτή την κατηγορία που μπορεί να θεωρηθεί ότι είχε μια προνομιακή θέση στον παλιό αναπτυξιακό -μιλάμε για ποσά συνολικής επιδότησης πάνω από δυόμισι δισεκατομμύρια- η διαδικασία με την οποία εισάγουμε για να κλείσουμε τους παλιούς αναπτυξιακούς, έχει ισχυρότερη διαφάνεια, ταχύτητα, γρήγορα οι επενδυτές θα ξέρουν το αποτέλεσμα και τρίτον, δικαιοσύνη. Διότι, προφανώς δεν μπορούμε κλείνοντας αυτή τη διαδικασία να βρούμε τα δυόμισι δισεκατομμύρια στο μήνα α΄, στον πρώτο μήνα. Εμείς σε τρεις μήνες, τέσσερις μήνες, πέντε μήνες, όλο το παλιό σύστημα θα μπει σε μια διαδικασία γρήγορης αξιολόγησης και αυτοί που θα μείνουν και έχουν συμπληρώσει το πενήντα τοις εκατό, επίσης, θα τύχουν της γρήγορης και αποτελεσματικής αξιολόγησης.

Άρα, το ξεκαθάρισμα των παλιών αναπτυξιακών, γίνεται με τον καλύτερο δυνατό τρόπο και η επταετία είναι ένας τρόπος, ο οποίος προσαρμόζει τα πραγματικά δεδομένα σε υπαρκτούς πόρους. Όλο αυτό το σύστημα που σας περιέγραψα, οι προηγούμενοι νόμοι, ήταν χωρίς υπαρκτούς πόρους, ήταν στον αέρα. Υποσχέσεις, προκαταβολές κάποιας μορφής, επιλεκτικές προκαταβολές ή λιγότερο επιλεκτικές, αξιολογήσεις με δύο χρόνια καθυστέρηση ή με λιγότερο καθυστέρηση.

Σε αυτό το χάος, λοιπόν, εμείς ερχόμαστε και λέμε ότι η επταετία για κάθε επενδυτικό σχέδιο εδράζεται σε υπαρκτούς πόρους που έχουν κλειδωθεί από το ΕΣΠΑ και από το πρόγραμμα δημοσίων επενδύσεων. Άρα, η επταετία, ο επενδυτής ξέρει ότι τα χρήματα του είναι εγγυημένα, δεν κινδυνεύει, καμία τράπεζα δεν θα τινάξει στον αέρα τη σύμβαση του με εγγυημένα χρήματα, δεν κινδυνεύει από κοκκίνισμα δανείων, δεν κινδυνεύει από καταστροφολογίες. Το αντίθετο. Για πρώτη φορά σε αντίθεση με το παρελθόν που ήταν στην τράπεζα, που πλήρωνε εγγυητικές δύο χρόνων. Ανοίγω την παρένθεση, στο νέο νόμο προφανώς δεν υπάρχουν εγγυητικές, γιατί αίρεται ο κανόνας της προκαταβολής και ταυτόχρονα στους παλιούς επιστρέφουμε τις εγγυητικές. Μόλις έχουμε δηλαδή την πρώτη αξιολόγηση του 50% και τα λοιπά, οι εγγυητικές επιστρέφονται. Αυτό το βάσανο δύο, τριών, τεσσάρων χρόνων εγγυητικές, με καθυστέρηση στην αξιολόγηση, με ένα χαοτικό πράγμα, με τεράστια επιβάρυνση του επενδυτή και με μεγάλη ανασφάλεια, να μην ξέρει ποτέ πότε θα πληρωθεί, αν θα αξιολογηθεί, αν θα του κοπεί το σχέδιο γιατί η υποπαράγραφος του γραφειοκρατικού συστήματος τάδε δεν ισχύει κ.λπ.. Σε αυτά δίνουμε τέλος, σε αυτές τις κακοδαιμονίες και απορώ γιατί μας γίνεται κριτική στο γιατί δεν συνεχίζουμε από τους παλιούς νόμους. Προφανώς και δεν τους συνεχίζουμε, κάνουμε μια τομή, εισάγουμε ένα νέο αναπτυξιακό, ο οποίος έχει στόχευση –το επαναλαμβάνω- μικρομεσαία επιχείρηση, βάζουμε οροφή στις επιδοτήσεις και στις δυνατότητες, άρα είναι σαφώς για τις μικρομεσαίες επιχειρήσεις, σαφώς για την παραγωγή, σαφώς για την καινοτομία.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε τον κ. Υπουργό. Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ: Κύριε Υπουργέ, κυρία Πρόεδρε, κυρίες και κύριοι Βουλευτές, δύο πράγματα έχω να πω για χθες με την παρουσία των φορέων.

Μου έκανε τρομερή εντύπωση, ότι πολλοί Βουλευτές στη θέα των φορέων, ειδικά αυτών που εκπροσωπούσαν τράπεζες, τους γνωστούς τραπεζίτες, χαριεντίζονταν συνεχόμενα δείχνοντας μια οικειότητα, η οποία μας βάζει σε πάρα πολλές σκέψεις.

Προηγουμένως, κύριε Υπουργέ, παραδεχθήκατε μετά την ομιλία του κ. Θεοχάρη, ότι υπάρχει μια ευρωπαϊκή εναρμόνιση.

Θα ήθελα να σας ρωτήσω, αφού υπάρχει μία ευρωπαϊκή εναρμόνιση, γιατί δεν το κάνετε σε όλους τους τομείς στα πετυχημένα μοντέλα, όπως π.χ. στο ασφαλιστικό σύστημα της Γερμανίας, όπου λειτουργούν 23 ασφαλιστικά ταμεία και όχι ένα ενιαίο, καθώς και στο σύστημα παιδείας της Σουηδίας;

Σε οτιδήποτε, λοιπόν, θεωρείται πετυχημένο, θα έπρεπε να υπάρχει αυτή η εναρμόνιση.

Σε ό,τι αφορά στους φορείς χθες, ακούσαμε από τον κ. Παπαδόπουλο της Ένωσης Ελληνικών Επιχειρηματικών Κεφαλαίων - και μάλιστα παινεύτηκε γι' αυτό - ότι μέσω του φορέα τους αναπτύχθηκαν και βοηθήθηκαν μεγάλες εταιρείες και αναφέρθηκε συγκεκριμένα με ονόματα σε εταιρείες, όπως η «JUMBO» και ο «ΓΕΡΜΑΝΟΣ».

Θα ήθελα να ενημερώσω τον κ. Παπαδόπουλο, όπως και τους κυρίους και κυρίες Βουλευτές, ότι μια τέτοια εταιρεία, όπως η «JUMBO», που δραστηριοποιείται στο Νομό μου εδώ και κάποια χρόνια, ήταν ο λόγος που έκλεισαν πάνω από 500 με 600 επιχειρήσεις στο Νομό Πέλλας και στους όμορους Νομούς.

Εάν θεωρείτε επιτυχημένο το να λειτουργεί μια μεγάλη επιχείρηση, η οποία πολύ καλά γνωρίζετε, ότι εφαρμόζει σε ό,τι αφορά στα ωράρια, ωράρια μεσαίωνα, τα γνωστά σπαστά 4ωρα που δεν είναι 4ωρα, αλλά 7ωρα, απασχολώντας 50 με 100 υπαλλήλους εποχικά, κλείνοντας, όμως, 500-600 επιχειρήσεις, οι οποίες, πέραν των αυτοαπασχολούμενων που έκλεισαν, απασχολούσαν και αυτοί κάποιους υπαλλήλους.

Το ελληνικό κράτος, λοιπόν, από 500 - 600 επιχειρήσεις είχε ασφαλιστικές εισφορές και ενοίκια, δηλαδή, έσπασε μια τεράστια οικονομική αλυσίδα.

Η πραγματική ανάπτυξη, κύριε Υπουργέ, δεν έχει να κάνει με το σχέδιο ανάπτυξης που μας φέρατε, αλλά θα έρθει μόνο μέσα από τον πρωτογενή τομέα παραγωγής.

Έχουν γίνει πάρα πολλά λάθη και από την Κυβέρνησή σας, αλλά και από τους προκατόχους σας.

Επίσης, ακούσαμε χθες από τον Πρόεδρο της Ένωσης Περιφερειών, τον κ. Αγοραστό, ότι για να υπάρξει ανάπτυξη, θα πρέπει να υπάρξει ένα σταθερό πολιτικό περιβάλλον, όμως δεν άκουσα από κανέναν φορέα να αναφέρεται στο ότι θα πρέπει πρωτίστως να υπάρξει ένα σταθερό φορολογικό πλαίσιο.

Το έχουμε ξαναπεί επανειλημμένα, όταν μέσα σε μία δεκαετία έχουν αλλάξει πενήντα φορές οι φορολογικοί νόμοι, εάν ήμουν ένας επενδυτής – μιλώ για εμένα προσωπικά - δεν υπήρχε μία στο εκατομμύριο να έρθω να επενδύσω σε μια χώρα, η οποία δεν είναι καθόλου ελκυστική σε επενδυτές.

Στο πρώτο πεντάμηνο βάσει του Γενικού Εμπορικού Μητρώου (ΓΕΜΗ) από τα στατιστικά που έβγαλαν, έχουν κλείσει 15448 επιχειρήσεις, δηλαδή, κύριε Υπουργέ, 253 επιχειρήσεις ημερησίως.

Αντιστοίχως, ο αριθμός εγγραφών νέων επιχειρήσεων είναι 12.538 και εδώ προκύπτει μια διαφορά 3.000 επιχειρήσεων, χωρίς φυσικά να υπολογίζονται σε αυτές, οι επιχειρήσεις που κλείνουν, χωρίς να ενημερώνουν ούτε τα ασφαλιστικά τους ταμεία ούτε τις εφορίες, επειδή χρωστούν πάρα πολλά λεφτά ακόμα και στις τράπεζες και στους προμηθευτές τους.

Με τους φόρους που έχετε επιβάλει το διάστημα που κυβερνάτε, κύριε Υπουργέ, με τη συγκυβέρνησή σας, όπως και οι προκάτοχοί σας, θα πρέπει να καταλάβετε ένα πράγμα.

Το μόνο που πετυχαίνετε είναι μία υπερείσπραξη φόρων για πολύ μικρό χρονικό διάστημα, όμως μακροπρόθεσμα αυτό λειτουργεί αποτρεπτικά από το να έρθουν οι πολυπόθητοι επενδυτές, ακόμη και στο να δημιουργηθούν μικρές επιχειρήσεις.

Εδώ, όμως, προκύπτει ένα άλλο ζήτημα.

Ποιες είναι αλήθεια για εσάς και για τους προκατόχους σας οι μικρομεσαίες επιχειρήσεις;

Επειδή τυγχάνει να προέρχομαι από το κλάδο των ελεύθερων επαγγελματιών, όλοι οι προηγούμενοι αναπτυξιακοί νόμοι, κύριε Υπουργέ, όταν αναφέρονταν σε μικρές - μικρομεσαίες επιχειρήσεις, αναφέρονταν σε επιχειρήσεις που απασχολούσαν από ένα έως και 50 άτομα.

Κατ' ουσία, δηλαδή, στα περισσότερα προγράμματα που υπήρχαν εξαιρούνταν οι αυτοαπασχολούμενοι. Θα σας μιλήσω με ένα παράδειγμα από γνωστό μου, ο οποίος είχε κάνει επένδυση της τάξης των 65.000 € με τέσσερα ανήλικα παιδιά, η σύζυγος τρία χρόνια άνεργη και απορρίφθηκε από αυτό το πρόγραμμα. Εν αντιθέσει, εγκρίθηκε επειδή παρακολουθούσαμε κάποια σεμινάρια τότε για να μπορέσουμε να μπούμε σε αυτό το αναπτυξιακό νόμο, κύριε Υπουργέ, μια κυρία από την πόλη της Έδεσσας, η οποία έφτιαχνε νύχια. Όπως επίσης, εγκρίθηκε η επιδότηση 15.000 € για μια άλλη κυρία, η οποία κατείχε μια ραπτομηχανή.

Αυτό, θα πρέπει να τα κοιτάξετε, κύριε Υπουργέ. Η πραγματική ανάπτυξη δεν είναι αυτή που ευαγγελίζεστε. Και εάν πάμε στις χρηματοδοτήσεις που έχουν πάρει οι τράπεζες, χθες μας δώσατε και ένα πίνακα που μιλάει για κάποια εκατομμύρια. Τα 600 εκατομμύρια ευρώ τα οποία ήταν εκχώρηση απαιτήσεων για αναπτυξιακούς νόμους, αυτά τα χρήματα ποτέ δεν έπεσαν στην πραγματική οικονομία. Η πραγματική οικονομία είναι οι αυτοαπασχολούμενες επιχειρήσεις και ο πρωτογενής τομέας παραγωγής.

Όλα αυτά, λοιπόν, που ακούσαμε από εσάς, αλλά και από τους προκατόχους σας, σε καμία περίπτωση δεν βοηθούν στην ανάπτυξη. Ακούσαμε από την Εισηγήτρια της Ν.Δ. την κυρία Ασημακοπούλου, να μιλάει για τα 7 χρόνια, τα οποία θα γίνει η αποπληρωμή ή η εξόφληση της επιδότησης. Σας θυμίζω, κυρία Ασημακοπούλου, ότι επί των ημερών σας, έκλεισαν πάρα πολλές επιχειρήσεις, λόγω του ότι ξεκίνησαν να κάνουν επενδύσεις, αγόρασαν με ιδία κεφάλαια μέχρι και τα χωράφια που έκαναν τις κτιριακές εγκαταστάσεις και ποτέ μα ποτέ, δεν πληρώθηκαν από αυτές τις επιχορηγήσεις. Το θέμα, δεν είναι αυτό. Το θέμα είναι ότι ενώ είχαν επιστροφές φόρου αυτές οι εταιρείες δεν φτιάχνατε τον συμψηφισμό, με αποτέλεσμα να μην μπορούν να ανταπεξέλθουν όσον αφορά τις υποχρεώσεις τους, γιατί υπήρχαν αποχρώσεις και από το ελληνικό δημόσιο απέναντί τους και ποτέ μα ποτέ δεν έγινε ίσως θεσμός.

Οπότε, εάν θέλετε πραγματικά να υπάρξει ένας αναπτυξιακός νόμος, αυτός θα πρέπει να συνδέεται και άμεσα με την ΚΑΠ (Κοινή Αγροτική Πολιτική). Ανάπτυξη σε αυτή τη χώρα, η οποία δεν συμπεριλαμβάνεται ο αναπτυξιακός νόμος τους αγρότες, δεν μπορεί να θεωρείται ανάπτυξη. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Γιαννακίδης.

ΣΤΑΘΗΣ ΓΙΑΝΝΑΚΙΔΗΣ: Ευχαριστώ, κυρία Πρόεδρε.

Η επιτυχής ολοκλήρωση της αξιολόγησης, η εκταμίευση της δόσης, η συζήτηση για το χρέος, η προοπτική ανάπτυξης το δεύτερο εξάμηνο του 2016, η αποτυχία του ΔΝΤ και των ακραίων κύκλων της Ευρώπης να οδηγήσουν εκ νέου σε ασφυξία τη χώρα, έχουν οδηγήσει την αντιπολίτευση σε στρατηγικό και πολιτικό αδιέξοδο. Το «Ποτάμι» φυλλοροεί ενισχύοντας την Αξιωματική Αντιπολίτευση, η Δημοκρατική Συμπαράταξη παραμένει «εγκλωβισμένη» στο δίπολο Σαμαρά- Βενιζέλου, ενώ η Ν.Δ. κατηγορεί τους δανειστές για μετριοπαθή στάση και υποχωρητικότητα απέναντι στην Κυβέρνηση και τη χώρα.

Η τελευταία συνέντευξη του πρώην πρωθυπουργού σε κυριακάτικη εφημερίδα, αποτελεί τη δημόσια ομολογία ότι βασική επιδίωξή του ήταν ο εγκλωβισμός της κυβέρνησης ΣΥΡΙΖΑ. Υπέγραψε την 5η αξιολόγηση για να δεσμεύσει τη χώρα με σκληρά μέτρα, άφησε τα ταμεία της χώρας άδεια, «δραπέτευσε» από την κυβέρνηση και επένδυσε πολιτικά στις πιο ακραίες φωνές των δανειστών και στο σενάριο της αριστερής παρένθεσης.

Μια στρατηγική με γνώμονα το προσωπικό πολιτικό συμφέρον σε βάρος πρωτίστως της χώρας και της κοινωνίας και δευτερευόντως του ΣΥΡΙΖΑ. Η αποτυχία και τα αδιέξοδα των πολιτικών του φορτώθηκαν στη νέα κυβέρνηση, η οποία κλήθηκε σε ναρκοθετημένο πεδίο να διαχειριστεί τη στυγνή πραγματικότητα των πεπραγμένων της περιόδου Σαμαρά- Βενιζέλου.

Η διεκδίκηση της εξουσίας συνδυάστηκε με τη διαπραγματευτική ήττα της Κυβέρνησης και την επιβολή της ατζέντας των δανειστών στη χώρα. Και παρά τα παθήματα του παρελθόντος, δυστυχώς και η νέα ηγεσία της Ν.Δ. ακολούθησε την ίδια τακτική, αλλά δυστυχώς για αυτή, η αξιολόγηση δεν παρουσίασε την εμπλοκή στην οποία επένδυσε και για μια ακόμα φορά εγκλωβίστηκε στα αδιέξοδα του παρελθόντος.

Η ελληνική κυβέρνηση, όχι μόνο δεν έπεσε στην παγίδα της αριστερής παρένθεσης, αλλά κατάφερε να κρατήσει όρθια τη χώρα και την κοινωνία σε κρίσιμες στιγμές. Παρά την οικονομική ασφυξία και τους εκβιασμούς του καλοκαιριού, πέτυχε μια Συμφωνία με ήπια προσαρμογή, ρεαλιστικούς στόχους και προοπτική διεξόδου σε αντίθεση με την αντιπολίτευση η οποία ζητούσε να υπογράψουμε όποια Συμφωνία μας έφερναν.

Μετά τη Συμφωνία επιλέξαμε να πάμε σε εκλογές, σε αντίθεση με την Αξιωματική Αντιπολίτευση που ζητούσε τη συγκρότηση νόθας κυβέρνησης και η εντολή που δόθηκε από τις εκλογές του Σεπτεμβρίου ήταν δεδομένη και όσον αφορά στο κομμάτι της διαπραγμάτευσης, αλλά, κυρίως για να προχωρήσουμε στις αναγκαίες αλλαγές και συγκρούσεις με τις παθογένειες του παρελθόντος στο εσωτερικό της χώρας.

Πρώτιστο καθήκον μας ήταν η αντιμετώπιση της ανθρωπιστικής κρίσης και τα πιο αδύναμα κοινωνικά στρώματα και μέσα σε δυσκολίες και σε συνθήκες ύφεσης καταφέραμε να διασφαλίσουμε την πλήρη και δωρεάν νοσηλευτική διαγνωστική και φαρμακευτική κάλυψη όλων των ανασφάλιστων πολιτών που αφορά στο ένα τέταρτο του ελληνικού λαού. Θέσαμε σε εφαρμογή το σχέδιο για την αναχαίτιση της ανθρωπιστικής κρίσης που αφορά περίπου 400.000 συμπολίτες μας. Βάλαμε φρένο στις απολύσεις στο Δημόσιο και προχωράμε σε προσλήψεις, ιδιαίτερα στους τομείς της υγείας και της παιδείας.

Ενεργοποιήσαμε τα νέα προγράμματα οκτάμηνης απασχόλησης σε 32 Δήμους και θα επεκταθούν σ’ όλους τους Δήμους της χώρας μέσα στη χρονιά, ενώ εντείνουμε τη μάχη κατά της διαφθοράς και διαπλοκής. Ακόμη και με περιορισμένους δημοσιονομικούς πόρους μπορέσαμε, να λάβουμε ουσιαστικά μέτρα προς όφελος της μεγάλης κοινωνικής πλειοψηφίας και τώρα με την κοινωνία όρθια συνεχίσουμε στην κατεύθυνση της παραγωγικής ανασυγκρότησης της χώρας και την είσοδο στη δίκαιη ανάπτυξη.

Με την ολοκλήρωση της αξιολόγησης, κλείνει ένα κεφάλαιο και ανοίγει ένα καινούργιο. Η μάχη συνεχίζεται και είναι στο χέρι μας, να εκμεταλλευτούμε τις θετικές προοπτικές που παρουσιάζονται και να εργαστούμε, προκειμένου η χώρα να μπει σε αντίστροφη ρότα, από αυτή των τελευταίων χρόνων.

Σημαντικό σταθμό στο δρόμο για την επιστροφή στην ανάπτυξη αποτελεί για εμάς η ψήφιση του νέου αναπτυξιακού νόμου, ενός νόμου που έρχεται να διορθώσει τις λειτουργίες και λάθη που άφησαν πίσω τους οι προηγούμενες Κυβερνήσεις, ενός νόμου που έρχεται να στηρίξει ότι απέμεινε όρθιο στην ελληνική οικονομία και παραγωγή από τα χρόνια των προηγούμενων διακυβερνήσεων. Από το 1998 έως και σήμερα έχουν ψηφιστεί συνολικά 3 αναπτυξιακοί νόμοι με συνολικό ύψος επενδύσεων που προκλήθηκαν απ’ αυτούς, περίπου 32 δισεκατομμυρίων ευρώ, τρεις αναπτυξιακοί νόμοι, οι οποίοι διαχρονικά εμφάνιζαν αύξηση της βαρύτητας στα μεγάλα και πολύ μεγάλα επενδυτικά σχέδια, τόσο σε ό,τι αφορά το συνολικό ύψος των επενδύσεων, όσο και το ύψος των ενισχύσεων.

Η δική σας αντίληψη, όπως αποτυπώνεται στους περασμένους αναπτυξιακούς, που υλοποιήθηκαν, είχε ως αποτέλεσμα τη συγκέντρωση πολλών ενισχύσεων σε μια μικρή ομάδα επιχειρήσεων περιορίζοντας σημαντικά τη διασπορά των ενισχύσεων σε ευρύτερα στρώματα των ελληνικών επιχειρήσεων.

Επίσης, είναι παραπάνω από φανερή, η παντελής έλλειψη σχεδιασμού, κάτι που είχε ως φυσικό επακόλουθο, να μην έρθει ποτέ το επιθυμητό αποτέλεσμα, παρά τις μεγάλες ενισχύσεις που δόθηκαν. Ιδιαίτερα, η Περιφέρεια Ανατολικής Μακεδονίας-Θράκης αποτελεί ένα τρανταχτό παράδειγμα της αστοχίας των πολιτικών σας. Παρότι αποτελεί ίσως τη σημαντικότερη σε όρους επενδεδυμένων κεφαλαίων και ενισχύσεων 1η το 1998, 7η το 2004 και 5η το 2011, είναι από τις τελευταίες Περιφέρειες στο κατά κεφαλήν Α.Ε.Π. στην Ευρώπη με την ανεργία να ξεπερνά το 30% και ιδιαίτερα στο Νομό Ξάνθης το 40%.

Επιδιώκουμε να αυξήσουμε την ανταγωνιστικότητα και την καινοτομία του ελληνικού παραγωγικού συστήματος με βιώσιμο τρόπο, να μειώσουμε την ανεργία, δίνοντας διέξοδο στη νέα γενναία σε μια προσπάθεια να αντιστρέψουν το φαινόμενο της εκροής νέων επιστημόνων στο εξωτερικό, να διαχύσουμε την ανάπτυξη εκτός των μεγάλων αστικών κέντρων της χώρας, να ενισχύσουμε τις επιχειρήσεις εξαγωγικού περιεχομένου, καθώς και να δώσουμε κίνητρα για πράσινη ανάπτυξη.

Ο αναπτυξιακός νόμος, όμως, αποτελεί ένα χρήσιμο κρίκο στη συνολική αλυσίδα των εργαλείων, που μπορούμε, να αξιοποιήσουμε και αναφέρομαι στα προγράμματα ΕΣΠΑ, όπου στόχο έχουν την αναβάθμιση των πολύ μικρών και μικρών υφιστάμενων επιχειρήσεων, τη στήριξη της νεοφυούς επιχειρηματικότητας, την ενίσχυση, τον εκσυγχρονισμό και την ποιοτική αναβάθμιση των τουριστικών μικρομεσαίων επιχειρήσεων και με βάση τη φιλοσοφία που εισήγαγε η Κυβέρνηση ΣΥ.ΡΙΖ.Α.-ΑΝ.ΕΛ. τα προγράμματα αυτά χαρακτηρίζονται από την απλοποίηση των διαδικασιών, την ελαχιστοποίηση της γραφειοκρατίας και τη μεγιστοποίηση της αξιοκρατίας στις διαδικασίες υποβολής προτάσεων και αξιολόγησης επενδυτικών σχεδίων.

Οφείλουμε, επίσης, να αξιοποιήσουμε το νομοσχέδιο για τους αγροτικούς συνεταιρισμούς και να καταφέρουμε να στραφούμε και στον πρωτογενή τομέα, να συνδεθεί με τη μεταποίηση και το δευτερογενή τομέα, να αξιοποιηθεί το επιστημονικό δυναμικό και ιδιαίτερα η νέα γενιά, καθώς και τις προοπτικές που ανοίγουν νέα εγχειρήματα, όπως είναι το εγχείρημα της κλωστικής κάνναβης.

Ένα τελευταίο στο οποίο θα ήθελα να αναφερθώ και έχει ιδιαίτερη σημασία για το Νομό Ξάνθης είναι ότι δυστυχώς, με την κακοδιαχείριση του παρελθόντος και της πελατειακής λογικής, ο Νομός Ξάνθης δεν διαθέτει ομάδα τοπικής δράσης, γεγονός που αποκλείει το Νομό από τα προγράμματα στα πλαίσια του προγράμματος αγροτικής ανάπτυξης 1420. Μετά από χρόνια βρίσκεται σε εκκαθάριση εδώ και πάρα πολύ καιρό. Έχουν χαθεί εκατομμύρια στο Νομό και μετά από συνεννόηση και με τους τοπικούς φορείς βρισκόμαστε λίγο πριν την επίτευξη οριστικής λύσης για το συγκεκριμένο πρόβλημα.

Και είναι πραγματικά στα χέρια και των στελεχών της ΝΔ σε τοπικό επίπεδο, να αποδείξουν αν προτάσσουν το συμφέρον του νομού δίνοντας οριστική λύση αφού οι τύχες της ιστορίας είναι στα χέρια τους ή αν θα επιλέξουν να λειτουργήσουν με μικροκομματικά κριτήρια και να χάσουμε ακόμη μια ευκαιρία για το νομό. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Σταματάκη Ελένη, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σαντορινιός Νεκτάριος, Σέλτσας Κωνσταντίνος, Σηφάκης Γιάννης, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφυλλίδης Αλέξανδρος, Ανδριανός Ιωάννης, Αραμπατζή Φωτεινή, Ασημακοπούλου Άννα - Μισέλ, Βλάχος Γεώργιος, Καραμανλής Αχ. Κωνσταντίνος, Καράογλου Θεόδωρος, Καρασμάνης Γεώργιος, Καββαδάς Αθανάσιος, Κεφαλογιάννη Όλγα, Μηταράκης Παναγιώτης (Νότης), Ζαρούλια Ελένη, Μίχος Νικόλαος, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Συντυχάκης Εμμανουήλ, Τάσσος Σταύρος, Μωραΐτης Νικόλαος, Αμυράς Γεώργιος, Μάρκου Αικατερίνη, Καμμένος Δημήτριος, Λαζαρίδης Γεώργιος, Γεωργιάδης Μάριος, Μεγαλομύστακας Αναστάσιος και Θεοχάρης Θεοχάρης.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Χρήστος Αντωνίου, Ζωή Λιβανίου, Στάθης Γιαννακίδης, Γιάννης Γκιόλας, Γιώργος Παπαφιλίππου, Σωκράτης Φάμελλος, Γιάννης Θεωνάς, Παναγιώτα Κοζομπόλη, Χρήστος Καραγιαννίδης, Χρήστος Μαντάς, Αλέξανδρος Μεϊκόπουλος, Αθανάσιος Μιχελής, Γιάννης Μιχελογιαννάκης, Μάκης Μπαλαούρας, Κωνσταντίνος Μπάρκας, Χρήστος Μπγιάλας, Σάκης Παπαδόπουλος, Χριστόφορος Παπαδόπουλος, Κατερίνα Παπανάτσιου, Κώστας Παυλίδης, Αναστάσιος Πρατσόλης, Κωνσταντίνος Μορφίδης, Γιώργος Πάλλης, Ελένη Αυλωνίτου, Γιώργος Κυρίτσης, Σάββας Αναστασιάδης, Απόστολος Βεσυρόπουλος, Δημήτριος Κυριαζίδης, Χρίστος Δήμας, Θεοδώρα (Ντόρα) Μπακογιάννη, Αθανάσιος Μπούρας, Χρήστος Σταϊκούρας, Δημήτριος Σταμάτης, Ιωάννης Τραγάκης, Κωνσταντίνος Τσιάρας, Κωνσταντίνος Χατζηδάκης, Γεώργιος Γερμενής, Ευάγγελος Καρακώστας, Ηλίας Παναγιώταρος, Βασίλειος Κεγκέρογλου, Ιωάννης Κουτσούκος, Ιωάννης Μανιάτης, Αθανάσιος Βαρδαλής, Νικόλαος Καραθανασόπουλος, Ιωάννης Γκιόκας, Γεώργιος Αμυράς, Δημήτρης Καμμένος, Βασίλειος Κόκκαλης και Δημήτριος Καβαδέλλας.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Αθανασίου Νάσος, Βαρδάκης Σωκράτης, Παναγιώτα Δριτσέλη, Γεννιά Γεωργία, Δημητριάδης Δημήτρης, Ηγουμενίδης Νίκος, Κατσαβριά Χρυσούλα, Θραψανιώτης Μανώλης, Καΐσας Γιώργος, Καστόρης Αστέρης, Κωστοπαναγιώτου Ηλίας, Μανιός Νίκος, Μπαλλής Συμεών, Μεϊκόπουλος Αλέξανδρος, Μιχαηλίδης Ανδρέας, Μπαξεβανάκης Δημήτριος, Μουσταφά Μουσταφά, Ψυχογιός Γιώργος, Βαγιωνάκη Βάλια, Παπαηλιού Γιώργος, Παραστατίδης Θόδωρος, Σιμορέλης Χρήστος, Σκούφα Ελισσάβετ, Στογιαννίδης Γρηγόρης, Τζούφη Μερόπη, Τσόγκας Γιώργος, Αντωνίου Μαρία, Βούλτεψη Σοφία, Τασούλας Κωνσταντίνος, Γιακουμάτος Γεράσιμος, Μπουκώρος Χρήστος, Γιόγιακας Βασίλειος, Κατσανιώτης Ανδρέας, Κέλλας Χρήστος, Οικονόμου Βασίλειος, Παναγιωτόπουλος Νικόλαος, Δαβάκης Αθανάσιος, Αΐβατίδης Ιωάννης, Γρέγος Αντώνιος, Λαγός Ιωάννης, Κρεμαστινός Δημήτριος, Λοβέρδος Ανδρέας, Χριστοφιλοπούλου Παρασκευή, Λαμπρούλης Γεώργιος, Στεργίου Κώστας, Αχμέτ Ιλχάν, Κατσίκης Κωνσταντίνος, Παπαχριστόπουλος Αθανάσιος, Μεγαλοοικονόμου Θεοδώρα και Γρηγοράκος Λεωνίδας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Κατέθεσα ένα μεγάλο αριθμό νομοτεχνικών που είναι όλες τυπικές και προέρχονται από τη νομική υπηρεσία τη ΚΕΔ. Υπάρχουν τρείς που θέλω να επισημάνω που αφορούν τη συζήτηση που έχει γίνει ήδη. Η πρώτη αφορά τα ΑΜΕΑ, που τέθηκε στη συζήτηση κανόνας μη διάκρισης κλπ. «Τα επενδυτικά σχέδια που υπάγονται στα καθεστώτα ενίσχυση του παρόντος, οφείλουν να διασφαλίζουν τις απαραίτητες συνθήκες ώστε να μην δημιουργούνται διακρίσεις σε βάρος ευπαθών ομάδων ιδίως, ως προς τη προσβασιμότητα σε υποδομές, υπηρεσίες και αγαθά».

Το δεύτερο αφορά το γνωστό θέμα του ελάχιστου κεφαλαίου για τις πολύ μικρές επιχειρήσεις, γίνεται 100.000 και για τις αγροτικές συνεταιριστικές ΚοινΣΕπ αγροτικούς συνεταιρισμούς, ομάδες παραγωγών, αγροτικές εταιρικές συμπράξεις το 75.000. Και το τρίτο αφορά το γνωστό θέμα με τα 7 έτη, επαναδιατυπώνεται με ακρίβεια για να δικαιούνται οι υπαγόμενες επιχειρήσεις να λάβουν τις ενισχύσεις β και γ της παρ. 1, πρέπει να έχουν εμφανίσει κέρδη σε μια κατ’ ελάχιστον διαχειριστική χρήση από τις τελευταίες 7 πριν από τη διαχειριστική χρήση της αίτησης υπαγωγής.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Κρεμαστινός.

ΔΗΜΗΤΡΙΟΣ ΚΡΕΜΑΣΤΙΝΟΣ: Κυρία Πρόεδρε, η πολυπόθητη ανάπτυξη είναι μια λέξη που την ακούμε από το 2010, μέχρι σήμερα κάθε μήνα κάθε ημέρα και αλλάζουν οι Υπουργοί, αλλάζουν οι νόμοι, αλλά η λέξη υπάρχει η ανάπτυξη δεν υπάρχει. Τώρα σε αυτή τη χώρα, η τύχη των αναπτυξιακών νόμων σχετίζεται με τη τύχη των Υπουργών. Και η τύχη των Υπουργών στηρίζεται πάλι από την τύχη των αναπτυξιακών νόμων. Μόλις περάσει ένας χρόνος ενάμισης χρόνος, αρχίζουν οι εφημερίδες «ανάπτυξη δεν γίνεται να αλλάξουμε Υπουργό, να φέρει νέο αναπτυξιακό νόμο ο νέος Υπουργός» ακόμα και της ίδιας Κυβέρνησης και η ζωή συνεχίζεται.

Αυτό είναι μια πραγματικότητα που μας αφορά. Χθες, είχαμε συναντηθεί με μια Αντιπροσωπεία Κινέζων Βουλευτών και εκείνο που μας είπε ο Επικεφαλής ο Αντιπρόεδρος της Βουλής τους, ήταν ότι εμείς έχουμε σταθερό αναπτυξιακό, σταθερό πολιτικό σύστημα. Εγώ βέβαια δεν σας βάζω ιδέες, εγώ απλώς μεταφέρω ιδέες. Αυτά λοιπόν, είπαν οι Κινέζοι.

Όταν ήμουν Πρόεδρος της Επιτροπής Κοινωνικών Υποθέσεων ρώτησα τον Όλι Ρεν στο Ευρωκοινοβούλιο τι πρέπει να κάνουμε εμείς για την ανάπτυξη, τι πιστεύετε ότι πρέπει να κάνουμε για την ανάπτυξη; Ο Όλι Ρεν μου είπε ότι δεν έχετε αναπτυξιακό πρόβλημα έχετε πολιτικό πρόβλημα. Μου είπε η Αντιπολίτευση σας-η τότε-λέει αυτά όταν γίνει κυβέρνηση τι θα κάνει; Είναι δυνατόν να έρθει κάποιος να επενδύσει με προοπτική με αυτά που ακούει;

Τώρα τι ακούμε πάλι; Ότι η αξιωματική αντιπολίτευση λέει ότι όταν γίνουμε κυβέρνηση θα έχουμε άλλο φορολογικό σύστημα, άλλο αναπτυξιακό νόμο και εγώ αν ήμουν επενδυτής ή εσείς, ειλικρινά θα ερχόσασταν να επενδύσετε; Εγώ δεν θα ερχόμουν, αλλά θα περίμενα να δω τι θα γίνει.

Αυτό λοιπόν, είναι ένα βασικότατο μειονέκτημα, κύριε Υπουργέ, που πρέπει να το λάβετε σοβαρότατα υπόψη σας, διότι είναι διαχρονικό και δεν αφορά μόνο εσάς, ούτε τον ΣΥΡΙΖΑ. Αφορά όλη τη χώρα.

Το να κάνουμε εύκολα υποδείξεις και παρατηρήσεις, είναι το πιο απλό πράγμα. Το να εφαρμόζουμε αυτά τα οποία νομοθετούμε είναι το δύσκολο. Και επειδή θέλω να μην απεραντολογώ, θέλω να σας πω κάτι, το οποίο έθεσα και ως ερώτηση στην Ολομέλεια. Ότι πρέπει να γίνουν πιο συγκεκριμένες οι διατάξεις της ενισχύσεως των μικρών νησιών, όχι επειδή είμαστε Βουλευτές του Αιγαίου, αλλά γιατί πραγματικά, τα νησιά αυτή τη στιγμή, ζητούν προϋποθέσεις για να αρχίσουν τουριστική παραγωγή. Τα περισσότερα δεν έχουν. Μην βλέπετε τα μεγάλα νησιά. Άρα λοιπόν, πρέπει να γίνουν πιο καθαρά τα κίνητρα, από αυτά που περιγράφονται στο νόμο.

Θα καταθέσουμε μερικές τροπολογίες να τις δείτε και αν μπορείτε να τις εντάξετε, αλλά μέσα σε αυτό το πλαίσιο, μπορεί να διπλασιαστεί ο τουρισμός μας. Διότι, εάν αξιοποιηθούν τα μικρά νησιά που δεν έχουν τουρισμό, τα περισσότερα έχουν σχεδόν μηδενικό τουρισμό, αντιλαμβάνεστε ότι το τουριστικό προϊόν και εξαγώγιμο θα είναι και παραγωγικότερο.

Άρα λοιπόν, επειδή ακούστηκαν όλες οι απόψεις και ο Νόμος έχει κατατεθεί, έχω την εντύπωση ότι ορισμένα πράγματα μπορείτε, ακόμα και την τελευταία στιγμή, να τα συμπληρώσετε κύριε Υπουργέ και είμαι βέβαιος, πως θα είναι προς τη σωστή κατεύθυνση. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε τον κύριο Κρεμαστινό. Το λόγο έχει η κυρία Χριστοφιλοπούλου.

ΠΑΡΑΣΚΕΥΗ (ΕΥΗ) ΧΡΙΣΤΟΦΙΛΟΠΟΥΛΟΥ: Επιτρέψτε μου, σε αυτό το μικρό χρόνο που έχουμε, να κάνω και μία επισήμανση για τη διαδικασία.

Ακριβώς πριν λίγο, ο κ. Κρεμαστινός μίλησε για συγκεκριμένες προτάσεις. Και άλλοι συνάδελφοι το έκαναν. Σήμερα, έχουμε την πρώτη ανάγνωση επί των άρθρων. Θεωρώ ότι είναι λάθος αυτό που συμφωνήσαμε όλοι και το ξαναβάζω, το έθεσε και ο Εισηγητής μας, το έθεσαν και άλλοι συνάδελφοι. Το βάζω προς όλες τις πτέρυγες και προς εσάς, κύριε Υπουργέ, και προς την Πρόεδρο.

Δεν νοείται λοιπόν, να τελειώσει αυτή η πρώτη ανάγνωση των άρθρων και να πάμε αύριο στην β΄ ανάγνωση, χωρίς να έχετε ακούσει επί μέρους παρατηρήσεις, που κυρίως οι Εισηγητές μας, προφανώς και εμείς, αλλά στο πεντάλεπτο σε εμάς, είναι λίγο δύσκολο. Θα πρότεινα λοιπόν, δεν ξέρω με ποιον τρόπο, να αποφασίσουμε, κάποια στιγμή, να πάρουν το λόγο οι Εισηγητές και να μην χαλάμε την ίδια τη διαδικασία που πιστεύουμε και υπηρετούμε, τουλάχιστον τα Κόμματα του Δημοκρατικού τόξου.

Κύριε Υπουργέ, αυτό το νομοσχέδιο και θα συμφωνήσω με πολλούς άλλους συναδέλφους που είπαν ότι είναι ένα εργαλείο. Δεν είναι το μείζον, δεν είναι το πρωταρχικό. Έρχεται σε ένα κλίμα βαρύτατης ύφεσης. Μιας ύφεσης, η οποία είναι προϊόν, κυρίως των τελευταίων δεκαοκτώ μηνών και κυρίως, μετά τις δραματικές εξελίξεις του προηγούμενου καλοκαιριού.

Και σήμερα λοιπόν που μιλάμε, σκληρά, υφεσιακά μέτρα, γίνονται ακόμα σκληρότερα. Η Κυβέρνηση, διά των Υπουργικών Αποφάσεων, π.χ. κάνει το ασφαλιστικό σύστημα, έτι περαιτέρω σκληρότερο. Σήμερα βγήκε μια Υπουργική Απόφαση που δείχνει καθαρά τα επόμενα θύματα. Μετά τους πρώτους 90.000 συνταξιούχους που τους κόβετε το ΕΚΑΣ, έχουμε 220.000 συνταξιούχους, οι οποίοι θα έχουν περικοπές και μάλιστα, αναδρομικά, από 1ης Ιουνίου στις επικουρικές τους συντάξεις και οι οποίες θα φτάσουν έως και το 40%. Και από αυτές τις περικοπές, δεν εξαιρούνται ούτε καν οι συμπολίτες μας, οι οποίοι έχουν συντάξεις και είναι ανάπηροι. Οι συνταξιούχοι ανάπηροι, δεν εξαιρούνται από αυτή την ρύθμιση.

Τέλος, πρέπει να σας πω ότι όλη αυτή η ιστορία με την προσωπική διαφορά, είναι θύματα του κόφτη. Θα μου πείτε, τι σχέση έχει αυτό με εμάς; Έχει, διότι πρώτον, ανάπτυξη χωρίς κοινωνική συνοχή, δεν νοείται. Και εσείς το λέτε στα λόγια. Πολλά λέτε στα λόγια, είναι αλήθεια. Και δεύτερον και πιο ουσιαστικό για το αναπτυξιακό ζήτημα, υπάρχει μια σταθερή απίσχναση της καταναλωτικής δύναμης την Ελλήνων πολιτών και ιδιαίτερα εκείνων, οι οποίοι ανήκουν στις κατώτερες εισοδηματικά τάξεις και στη μεσαία τάξη που πλήττεται βάναυσα από τα υφεσιακά μέτρα.

Και δεύτερον σε ό,τι αφορά τη δική του εφαρμογή, την εφαρμογή του ίδιου του νομοσχεδίου, υπάρχουν μέσα στο σχέδιο βαρίδια. Ποια είναι αυτά: Είναι τριάντα δύο υπουργικές αποφάσεις. Είναι τα οκτώ διαφορετικά καθεστώτα. Σας ερωτώ: Δεν υπάρχει νομοθετικά- και εδώ θα ήθελα να το δείτε, έστω αυτές τις δύο ημέρες-δεν υπάρχει νομοθετικά τρόπος, ούτως ώστε να απλοποιηθεί η διαδικασία ή να ενσωματωθούν τα καθεστώτα, οι λεπτομέρειές τους, όχι πλήρως ούτως ώστε να είναι πολύ αν θέλετε άκαμπτος αυτός ο νόμος, έτσι ώστε να μπορεί να επιταχυνθεί η εφαρμογή του και να μην κρέμονται όλες αυτές οι υπουργικές αποφάσεις όποτε και αν εκδοθούν;

Και επίσης, η άμεση σύνδεσή του με το πληροφοριακό σύστημα των κρατικών ενισχύσεων που λέτε ότι θα είναι σε έξι μήνες, αλλά και εσείς ο ίδιος και εδώ δεν πρόκειται για σχόλιο προσωπικό κ. Υπουργέ. Δεν είναι σίγουρο ότι ένας Υπουργός πάντα μπορεί να ελέγξει τον επιχειρησιακό σχεδιασμό πληροφοριακών συστημάτων και μπορεί όλος αυτός ο σχεδιασμός που λέτε ότι σε έξι μήνες θα είμαστε έτοιμοι, να μην είμαστε έτοιμοι ούτε σε ενάμιση χρόνο.

Τέλος, με τις καθυστερήσεις θέλω να επισημάνω και εγώ το γεγονός ότι ενώ ευνοείται υποτίθεται η μικρομεσαία επιχείρηση είναι έξω όσοι έχουν βιβλία β΄ κατηγορίας. Γιατί τους αποκλείετε κ. Υπουργέ; Μήπως πρέπει να το ξαναδείτε. Εγώ επιμένω. Ακούσατε και την ΓΣΕΒΕΕ εχθές. Μην διαμαρτύρεστε. Δεν είναι κακόπιστη η επισήμανση, μην διαμαρτύρεστε κύριε Σαντορινιέ. Μην διαμαρτύρεστε. Ακούστε λίγο. Μπορεί αυτό που λέω και αυτό που προτείνω- θα ακούσετε και τον Εισηγητή μας που έχει περισσότερο χρόνο- να δώσει μια βελτίωση, μία βελτίωση της ρύθμισης. Ακούσατε και τη ΓΣΕΒΕΕ χθες.

Σε ό,τι αφορά τα θέματα απασχόλησης. Είναι το απαιτούμενο ως κριτήριο, το βάζετε ως κριτήριο και επιδοτείτε και τις θέσεις απασχόλησης σε δύο διαφορετικά καθεστώτα. Να πάμε ένα βήμα παραπέρα; Νομίζω ότι και γι' αυτό είναι και η Επιτροπή Κοινωνικών Υποθέσεων εδώ. Νομίζω ότι τα μέλη της έχουμε να συμβάλουμε σε αυτό και εμείς ως δημοκρατική συμπαράταξη έχουμε προτείνει στις προτάσεις που κάνουμε τώρα, αυτή την εποχή τη ρήτρα απασχόλησης. Θα μπορούσε να μπει η ρήτρα απασχόλησης. Εγώ θέλω να το ακούσουν όλες οι πλευρές αυτό. Η ρήτρα απασχόλησης ως σταθερή και ενδεχομένως θα πρέπει να δούμε κάποιες εξαιρέσεις όμως. Ποιες θα ήταν αυτές. Κάποιες ειδικές επενδύσεις που θα αφορούσαν την ανάπτυξη του περιβάλλοντος, όπως οι ήπιες μορφές ενέργειας ή τα αιολικά πάρκα θα μπορεί ο κ. Μανιάτης να πει ως ειδικότερος εμού περιπτώσεις που θα είχαν μικρές εξαιρέσεις από αυτό, διότι θέλουμε αυτού του τύπου τις επενδύσεις. Όμως για όλες τις άλλες είναι πάρα πολύ σημαντικό, κυρίες και κύριοι συνάδελφοι να έχουμε ρήτρα απασχόλησης.

Δύο ακόμη σημεία και κλείνω για να μην πάρω περισσότερο χρόνο. Το ένα είναι ότι, προφανώς και θέλετε να κάνετε κάτι καινούριο. Ωραία. Δεν φεύγετε όμως ούτε εσείς από τη λογική της λίστας «σουπερμάρκετ», δηλαδή όλες οι κατηγορίες. Ποιες είναι οι πραγματικές προτεραιότητες; Και επειδή είστε αναγκασμένοι, λόγω του ότι και χάσατε χρόνο και χάσατε πόρους για την Ελλάδα και φορτώσατε 12 δισ. € επιπλέον μέτρα στις πλάτες του ελληνικού λαού. Για όλους αυτούς τους λόγους δεν έχετε σήμερα πόρους. Και είναι φοβερά αδύναμο χρηματοδοτικά αυτό το εργαλείο που πάμε να νομοθετήσουμε. Γι' αυτό το λόγο, λοιπόν, μήπως θα έπρεπε να δείτε και την επίσπευση από την μια και τη δυνατότητα να έχετε παράλληλα χρηματοδοτικά εργαλεία και θα έλεγα όμως, κύριε Υπουργέ, να μην τιμωρήσουμε.

Είπατε πριν λίγο, σας άκουσα, προσεκτικά, ότι «εμάς, μας ενδιαφέρει το καινούργιο». Ωραία. Αλλά ο άλλος που έχει επενδύσει- και από το 2004 ορισμένοι και ένθεν και κυρίως, το 2011, το 2012, το 2013- σε αυτούς τους ανθρώπους πρέπει να δώσετε μια παράταση που να είναι λίγο πιο εύλογη. Εύλογη επιχειρησιακά, εύλογη με τις σημερινές οικονομικές συνθήκες.

Και τέλος, δεν κατανοώ γιατί είχατε υποσχεθεί αφού γνωρίζατε ότι με βάση το Ενωσιακό Δίκαιο αυτό ήταν αδύνατον. Είχατε υποσχεθεί στους επενδυτές μεταξύ 1/1/2015 και σήμερα ότι αυτοί οι επενδυτές κ. Υπουργέ, είχατε πει ότι θα έχουν τη δυνατότητα του νόμου γιατί θα έχει αναδρομική ισχύ. Όταν το λέγατε δεν το ξέρατε; Θα έπρεπε να το ξέρετε. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ: Κύριε Υπουργέ, καλωσορίσατε, σήμερα ειδικά, την επόμενη μέρα της υπογραφής του μνημονίου για την αξιοποίηση του Ελληνικού, καλωσορίσατε και ως Κυβέρνηση και ως παράταξη στο κόσμο της ανάπτυξης.

Ξέρετε ότι τον Αύγουστο του 2014 κατέθεσα στη Βουλή των Ελλήνων ένα νομοσχέδιο που είναι νόμος σήμερα, είναι ο νόμος για το νέο ρυθμιστικό σχέδιο Αθήνας- Αττικής, τριάντα χρόνια μετά το νόμο Τρίτση.

Εκεί μέσα, λοιπόν, υπήρχε μια δισέλιδη περίπου περιγραφή, πώς αντιλαμβανόμαστε εμείς το ρόλο του Ελληνικού, ως ενός διεθνούς εμβέλειας υπερτοπικού, μητροπολιτικού πόλου, τοπόσημο πολεοδομικής περιβαλλοντικής και τουριστικής ανάπτυξης.

Το τι ακούσαμε εκεί, δεν μπορείτε να φανταστείτε. Ανατρέξετε λίγο, θα σας είναι ενδιαφέρον ως τι χαρακτηριστήκαμε, ότι ξεπουλάμε τη δημόσια περιουσία, ότι λειτουργούμε σε βάρος του δημοσίου συμφέροντος και των τοπικών κοινωνιών.

Χαίρομαι, λοιπόν, που σήμερα είναι η πρώτη μέρα μετά τη χθεσινή υπογραφή του μνημονίου αξιοποίησης για το Ελληνικό, μιας επένδυσης 8 δισεκατομμυρίων που θα φέρει δέκα χιλιάδες θέσεις εργασίας.

Αγαπητοί συνάδελφοι, συζητάμε σήμερα τον αναπτυξιακό νόμο. Όλοι καταλαβαίνουμε ότι ο αναπτυξιακός νόμος είναι ένα από τα εκατό πράγματα που πρέπει να υπάρχουν σε μια χώρα για να υπάρξει ανάπτυξη. Και πέρα και πάνω απ' όλα, πρέπει να υπάρχει στρατηγική ανάπτυξης και ένα από τα εργαλεία αυτά είναι ο αναπτυξιακός νόμος.

Βιώσαμε όλοι τους 18 μήνες της ύφεσης. Βιώσαμε μια αδιανόητη καταστροφική διαπραγμάτευση που κόστισε 86 δις. Αρχίζουμε να βλέπουμε τα αιτήματα των φορέων της ανάπτυξης. Αρχίζουμε πια και βλέπουμε ότι χρειαζόμαστε 100 δις τα επόμενα τέσσερα, πέντε χρόνια για να επανέλθουμε στο προηγούμενο πριν την κρίση επίπεδο. Και όλα αυτά πως; Σε ένα περιβάλλον όπου λείπει το σημαντικότερο, λείπει το κλίμα, ο γραφειοκρατικός μηχανισμός, η ελάφρυνση των διοικητικών βαρών που κυρίως είναι αυτά, τα οποία θα επιτρέπουν σε έναν επενδυτή να αρχίσει να ξανακοιτάει την Ελλάδα.

Θα σας πω ένα παράδειγμα, κύριε Υπουργέ, επί της ανάπτυξης. Τον όρο «κόστος κεφαλαίου», ως οικονομολόγος τον γνωρίζετε και ως Καθηγητής Οικονομικών, είμαι βέβαιος τον έχετε διδάξει. «Κόστος κεφαλαίου», με βάση τη μελέτη που έγινε το 2014, σε μια επένδυση που θέλει να γίνει στην Ελλάδα η καθυστέρηση κατά ένα χρόνο μιας επένδυσης 1 εκατ. € επιφέρει επιπλέον κόστος 120.000 €. Και το κάναμε αυτό γιατί κάναμε μια μεγάλη διοικητική μεταρρύθμιση, αλλάξαμε όλο το αδειοδοτικό πλαίσιο στις περιβαλλοντικές αδειοδοτήσεις και περάσαμε και προεδρικό διάταγμα και μια διαδικτυακή πλατφόρμα να είναι τα πάντα «όλα στον αέρα», να μην μπορεί κανένας υπάλληλος και κανένας ενδιαφερόμενος επενδυτής να διανοηθεί ότι κάτι μπορεί να γίνει «κάτω από το τραπέζι».

Κύριε Υπουργέ, την εφαρμογή αυτή που την παραδώσαμε «έτρεξε» για τέσσερις μήνες, τα αρμόδια Υπουργεία την έχουν εξαφανίσει ακόμη και από την ιστοσελίδα του Υπουργείου. Κάντε το, διότι θα είναι για όφελος του ενδιαφέροντος που νομίζω είναι προφανές ότι δείχνετε προκειμένου να προσέλθουν επενδυτές.

Αγαπητοί συνάδελφοι, θα κάνω τρεις επιμέρους συγκεκριμένες παρατηρήσεις. Μικρομεσαίες επιχειρήσεις, ρήτρα απασχόλησης και χρήσεις γης.

Μικρομεσαίες επιχειρήσεις. Αποκλείεται το 80% των μικρομεσαίων επιχειρήσεων 600 με 700.000 επιχειρήσεις. Κάνουμε μια συγκεκριμένη πρόταση. Η λειτουργία πιστοποιημένων ελεγκτικών εταιρειών μαζί με το αφορολόγητο αποθεματικό και το επιπλέον κριτήριο των όσων μικρομεσαίων «πρασινίζουν», δηλαδή κάνουν φιλοπεριβαλλοντικές τις δραστηριότητές τους, να έχει μια ειδική, θετική κατά προτεραιότητα μεταχείριση.

Δεύτερη πρόταση για τη ρήτρα απασχόλησης. Θα σας αναφέρω δύο παραδείγματα από δύο ακραίες καταστάσεις οικονομικών δραστηριοτήτων, την οικοδομή και το διαδίκτυο αντικειμένων, δηλαδή, το «internet of things». Οικοδομή, εξοικονομώ 50.000 θέσεις εργασίας, οι οποίες μπορούν να δημιουργηθούν τα επόμενα δύο χρόνια υπό μία προϋπόθεση ότι θα στηρίξετε οικονομικά μέσα από τον αναπτυξιακό νόμο τη λειτουργία των εταιρειών παροχής ενεργειακών υπηρεσιών, καθώς είναι εταιρείες που τις έχουμε θεσμοθετήσει και μπορούν να ενταχθούν από το «Γιούνκερ» μέχρι τον αναπτυξιακό. Δεν έχουν στοιχειώδη ρευστότητα, οπότε βοηθήστε τους να δημιουργήσουν στην ελληνική οικοδομή, σε σπίτια, σε δημόσια κτίρια και επαγγελματικά κτίρια 50.000 θέσεις εργασίας. Διαδίκτυο αντικειμένων, νεοφυείς επιχειρήσεις. Την επόμενη τριετία μπορεί να υπάρξει ένας τζίρος της τάξης του 1 δις ευρώ στην Ελλάδα με εφαρμογές, όπως η οπτική ίνα, στο σπίτι «έξυπνοι» μετρητές. Η Ελλάδα ως κόμβος διαμετακόμισης αποθήκευσης ψηφιακών υπηρεσιών ανάμεσα σε τρεις ηπείρους Ασία, Αφρική και Ευρώπη.

Μπορούμε γιατί έχουμε τεχνογνωσία, έχουμε υπηρεσίες, έχουμε εταιρείες που μπορούν να επενδύσουν, συνεπώς, βοηθήστε να γίνει. Τελειώνω, κυρία Πρόεδρε, με μία τροπολογία που καταθέσαμε, αγαπητοί συνάδελφοι, και είμαι βέβαιος ότι θα τη δείτε θετικά. Σήμερα, κύριε Υπουργέ της Ανάπτυξης, η Γενική Γραμματεία Στρατηγικών Επενδύσεων που έχετε, αλλά και όλες οι υπηρεσίες σας παλεύουν να εγκρίνουν αναπτυξιακά σχέδια, εμείς όμως με μία αδιανόητη, ανεξήγητη απόφαση ο αρμόδιος Υπουργός πριν 15 μέρες ακύρωσε όλα τα άρθρα των νέων χρήσεων γης που είχαν ενταχθεί στο νομοσχέδιο, προκειμένου να ενσωματώσουν χρήση γης, όπως για παράδειγμα τα logistics.

Τα logistics στο Προεδρικό Διάταγμα του 1987 που έχουν επανέλθει σήμερα, οι υπηρεσίες σας δεν υπάρχουν γιατί τότε απλούστατα δεν υπήρχαν και αντί τα όποια προβλήματα υπήρχαν να τα βελτιώσουμε και να τα διορθώσουμε «πονάει κεφάλι – κόβει κεφάλι». Ακυρώνουμε μία παρέμβαση που μπορούσε να βοηθήσει την ένταξη νέων επενδύσεων γυρνώντας πίσω στο Προεδρικό Διάταγμα του 1987. Θέλω να παρακαλέσω πραγματικά να τη δείτε αυτή την τροπολογία και να ελέγξετε, αν με τον συναρμόδιο Υπουργό μπορεί και πρέπει να την ενσωματώσετε γιατί σας αφορά και προσωπικά, ως Υπουργείο, έχετε τους κωδικούς αριθμούς δραστηριοτήτων, τι είναι αυτό κύριοι συνάδελφοι για να μην κάνει παιχνίδι κανένας συνάδελφος που θα χειρίζεται φάκελο έχουμε πει ότι θα υπάρχει άμεση αντιστοίχιση ανάμεσα στις χρήσεις γης ενός χωροταξικού ή πολεοδομικού σχεδίου και τις δραστηριότητες που εγκρίνει το Υπουργείο Ανάπτυξης. Αυτή η συσχέτιση είχε γίνει πράξη, με την ακύρωση ξαναγυρνάμε πίσω, άρα μακάρι να την ενσωματώσετε. Ευχαριστώ πολύ κυρία Πρόεδρε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Εγώ απλά θα κάνω ένα σχόλιο επειδή ακούω πολύ για το «εξοικονομώ κατ’ οίκον», κύριε Μανιάτη, από το 2013 που είχαμε ψηφίσει ενσωμάτωση τροπολογίας δεν προχώρησε επί διακυβέρνησή σας η αλλαγή του ΚΕΝΑΚ. Αυτό δημιουργεί ένα σοβαρό ζήτημα.

ΙΩΑΝΝΗΣ ΜΑΝΙΑΤΗΣ: Ζητώ το λόγο επί προσωπικού.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Έχετε το λόγο.

ΙΩΑΝΝΗΣ ΜΑΝΙΑΤΗΣ: Χαίρομαι για την παρέμβασή σας κυρία Πρόεδρε. Προφανώς, δεν το γνωρίζετε. Η στρατηγική και το πρόγραμμα «εξοικονομώ» χαρακτηρίστηκε από την Ε.Ε. το 2016, ως το δεύτερο καλύτερο ευρωπαϊκό πρόγραμμα ανάμεσα σε όλα τα κράτη μέλη. Το δεύτερο καλύτερο θα χαρώ πάρα πολύ να με προκαλέσετε να σας καταθέσω τη σχετική μελέτη. Επειδή λοιπόν καθυστέρησε αδικαιολογήτως το Υπουργείου που εσείς διοικούσατε και με έτοιμο νομοσχέδιο με ολοκληρωμένη και τη διαβούλευση, δεν υπήρχε απλώς νομοσχέδιο είχε ολοκληρωθεί και η διαβούλευση καθυστέρησαν και οι Υπουργοί σας να το καταθέσουν, «όχι να μας ζητάτε και τα ρέστα», «εκεί που μας χρωστάγανε μας ζητάνε και το βόδι».

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Για την τροποποίηση του ΚΕΝΑΚ αναφέρθηκα κύριε Μανιάτη.

ΙΩΑΝΝΗΣ ΜΑΝΙΑΤΗΣ: Να είστε προσεκτικότερη στους σχολιασμούς σας.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Αυτό το οποίο είπα ισχύει για την τροποποίηση του νέου ΚΕΝΑΚ του Κανονισμού. Το λόγο έχει ο Υπουργός κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού): Θα ήθελα να ξεκαθαρίσουμε το θέμα που άπτεται των στρατηγικών επενδύσεων.

Η αλλαγή που έγινε από το Υπουργείο Περιβάλλοντος και Ενέργειας, δεν αφορά τις εν εξελίξει επενδύσεις και ισχύουν οι διατάξεις για τις εν εξελίξει επενδύσεις, έως ότου βγει το καινούργιο Προεδρικό Διάταγμα, το οποίο θα βγει εντός του μήνα, κατά δήλωση του Υπουργού Περιβάλλοντος και Ενέργειας. Άρα, δεν υπάρχει κανένα μεγάλο κενό.

Οι ισχύουσες, ολοκληρώνονται με το παλιό καθεστώς, όπως ίσχυε και η Διεύθυνση Στρατηγικών Επενδύσεων. Προχωράει κανονικά.

Δεν υπάρχει νομικό κενό και ο νέος κύκλος θα γίνει, φυσικά, με όποιο νέο καθεστώς συνδιαμορφωθεί από τα Υπουργεία, τα οποία αναφερόμαστε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ: Σας ευχαριστώ πολύ, κυρία Πρόεδρε.

Ο νέος αναπτυξιακός νόμος, κατά την άποψή του ΚΚΕ, έχει βαθιά ταξικό πρόσημο και είναι βγαλμένος από τα κιτάπια του κεφαλαίου, υπηρετεί τη στρατηγική του, δηλαδή, τη «δίψα» του για κέρδη και γι' αυτό και δεν διαφέρει σε τίποτα, με όλους τους προηγούμενους αναπτυξιακούς νόμους.

Όλος ο καβγάς ανάμεσα στην Κυβέρνηση και στη Ν.Δ., είναι το ποιος καλύτερα υπηρετεί τέτοιους αναπτυξιακούς νόμους, δηλαδή, τα συμφέροντα του κεφαλαίου.

Διότι, στον καπιταλισμό, κάτι που εσείς το παρακάμπτεται, είτε με «δεξιές κυβερνήσεις», είτε σοσιαλδημοκρατικές, είτε με «κυβερνήσεις Αριστεράς, τύπου ΣΥ.ΡΙΖ.Α.», η οικονομία, οι θεσμοί, οι αναπτυξιακοί νόμοι είναι απόλυτα υποταγμένοι στις απαιτήσεις των καπιταλιστών.

Άλλωστε, λυτοί και δεμένοι, σας χειροκροτούν, ο ΣΕΒ, ο ΟΟΣΑ, η Ε.Ε., το Διεθνές Νομισματικό Ταμείο, όλες οι εργοδοτικές οργανώσεις και το μαρτυρούν άλλωστε και τα χθεσινά εύσημα των εκπροσώπων του κεφαλαίου, στην ακρόαση των φορέων.

Έχετε όμως και την απλόχερα στήριξη των Κομμάτων, της Ν.Δ., του Ποταμιού, του ΠΑ.ΣΟ.Κ., ανεξάρτητα από επιμέρους μικροδιαφορές, γιατί ακριβώς έχετε στρατηγική σύμπλευσης που προσβλέπει στην πάση θυσία σωτηρία του κεφαλαίου.

Ψηφίσατε από κοινού το τρίτο μνημόνιο, ενισχύοντας τις τράπεζες, επιβάλλοντας τον κοφτή σε μισθούς και συντάξεις, διευρύνοντας τη φορολογία στο λαϊκό εισόδημα, μονιμοποιώντας τον ΕΝΦΙΑ, πλειστηριάζοντας την πρώτη κατοικία και πάρα πολλά άλλα. «Μακρύς ο εγκληματικός κατάλογος».

Ποιος άλλος θα μπορούσε να φανεί τόσο αποτελεσματικός και χρήσιμος για τους κεφαλαιοκράτες;

Για αυτό «σκίζει τα ρούχα της» η Ν.Δ., γιατί της πήρατε τη «μπουκιά από το στόμα».

Η σφαγή αυτή όμως, αποτελεί ταυτόχρονα και το αναγκαίο βήμα για να ενεργοποιηθεί η άλλη όψη του νομίσματος, ο δότης, δηλαδή αυτός ο επενδυτικός νόμος που δίνει νέες φοροαπαλλαγές στο μεγάλο κεφάλαιο, δωρεάν κρατικό χρήμα στους επιχειρηματικούς ομίλους, με σταθερούς ευνοϊκούς φορολογικούς συντελεστές.

Επίσης, συνδέει ακόμη πιο πολύ την έρευνα με τις επιδιώξεις των επιχειρηματικών ομίλων, το σύνολο των Εκπαιδευτικών Ερευνητικών Ιδρυμάτων μπαίνουν στην υπηρεσία των επιχειρηματικών ομίλων, προκειμένου να αξιοποιήσουν απευθείας την έρευνα και τις καινοτομίες, όπως ορίζει το σχέδιο νόμου, σε επιλεγμένους τεχνολογικά τομείς μεγάλης εθνικής σημασίας και εμβέλειας, όπως το αγροτοδιατροφικό σε συνδυασμό με τα logistics, τον τουρισμό, την υγεία, την πληροφορική, την ενέργεια, τη χημική βιομηχανία, τις ναυτιλιακές μεταφορές.

Η ανάπτυξη αυτή που εσείς επαγγέλλεται, «έναν θεό και μόνον υπηρετεί», την αύξηση των επιχειρηματικών κερδών, την ενίσχυση της ανταγωνιστικότητας, στην γραμμή του συγκριτικού πλεονεκτήματος, δηλαδή, την ανάπτυξη κλάδων και τομέων που φέρνουν κέρδη.

Κατά συνέπεια, το κριτήριο του αναπτυξιακού νόμου δεν είναι η κάλυψη των σύγχρονων λαϊκών αναγκών, όπως υποκριτικά λέει η Κυβέρνηση στους μισθωτούς και τα λαϊκά στρώματα, ούτε η εξάλειψη της ανεργίας και των περιφερειακών ανισοτήτων, αλλά η κατανομή των κερδών. Δεν θα ωφεληθεί η συντριπτική πλειοψηφία των αυτοαπασχολούμενων και των πολύ μικρών επιχειρήσεων. Ακόμη και η πρόβλεψη των 15.000 νέων θέσεων εργασίας, πάντα, βέβαια, με εργασιακές συνθήκες «γαλέρας», που υπόσχεται η Κυβέρνηση μέχρι το 2022 είναι χωρίς αντίκρισμα, όταν όλοι γνωρίζουν ότι οι τρεις τελευταίοι αναπτυξιακοί νόμοι από το 1998 έως το 2014 που προέβλεπαν 75.000 νέες θέσεις εργασίας, δεν επιτεύχθηκε και μάλιστα, σε περίοδο υψηλών ρυθμών καπιταλιστικής ανάπτυξης.

Τι είναι αυτό, όμως, που σας έλειπε αμέσως μετά τη «σφαγή» που επήλθε; Ήταν το καλό και σταθερό επενδυτικό κλίμα για τους καπιταλιστές. Αυτό, άλλωστε, είναι και το προαπαιτούμενό τους, για το οποίο, άλλωστε, κόπτεται και ο Σύνδεσμος Ελλήνων Βιομηχάνων. Τι σημαίνει, όμως, για εσάς ευνοϊκό επενδυτικό κλίμα; Σημαίνει όλα τα χρηματοδοτικά εργαλεία για τα μονοπώλια και φτώχεια και ανεργία για το λαό. Από τη μια, λοιπόν, έχουμε χρηματοδότηση επιχειρηματικών ομίλων με «ζεστό» κρατικό χρήμα μέσα από επενδυτικά πακέτα, το Σύμφωνο Εταιρικής Σχέσης και το πακέτο «Γιούνκερ» που ξεπερνούν τα 50 δισ. για έργα και δράσεις με απευθείας αναθέσεις και με συμπράξεις δημόσιου και ιδιωτικού τομέα και φυσικά, με ένα υπερταμείο που διευκολύνει προς αυτήν την κατεύθυνση.

Ακόμη και το Πρόγραμμα Δημοσίων Επενδύσεων, του οποίου οι δαπάνες εξαιρούνται από το δημοσιονομικό «κόφτη», έρχεται να προσθέσει άλλη μια πηγή «ζεστού» χρήματος. Όπως είπε και ο κ. Σταθάκης προηγουμένως, έχουν κλειδώσει οι πόροι προς αυτήν την κατεύθυνση, σε αντίθεση με τα κονδύλια για συντάξεις, μισθούς, επιδόματα, παιδεία και υγεία που ορίζει το πρόσφατο νομοσχέδιο - «τερατούργημα» που ψηφίσατε εδώ στη Βουλή που όχι μόνο δεν θα κλειδώσει, αλλά θα είναι μονίμως ξεκλείδωτος.

Από την άλλη, βέβαια, είναι το «τσάκισμα» των εργατικών λαϊκών δικαιωμάτων, η μείωση της τιμής της εργατικής δύναμης, η ακόμη μεγαλύτερη ευελιξία στην αγορά εργασίας σύμφωνα με τις βέλτιστες πρακτικές της Ε.Ε., η περικοπή του 13ου και 14ου μισθού από εκεί που εσείς θα τους επαναφέρατε, αυξήσεις ασφαλιστικών εισφορών, ομαδικές απολύσεις, το δικαίωμα Lock-out από την εργοδοσία, όμως αυτά δεν είναι τα νέα προαπαιτούμενα για την δεύτερη αξιολόγηση το φθινόπωρο; Το παραμύθι, λοιπόν, αυτής της δίκαιης ανάπτυξης που λέτε είναι το ίδιο εμπαικτικό με το προηγούμενο παραμύθι, ότι δήθεν η Ε.Ε. αλλάζει, ότι «θα χορέψουμε τις αγορές πεντοζάλη», δημιουργώντας μια ψευδαίσθηση στο λαό ότι θα υπερνικήσει τους καπιταλιστικούς νόμους και θα φέρουν τον άνθρωπο πάνω από τα κέρδη.

Για αυτό, λοιπόν, το λόγο δεν υπάρχει παρά μόνο μία επιλογή για το λαό, να εμπιστευθεί και να πορευθεί με το Κ.Κ.Ε. για τον άλλο δρόμο ανάπτυξης, το σοσιαλιστικό δρόμο ανάπτυξης, χωρίς καπιταλιστές και κρίσεις, με εργατική λαϊκή εξουσία, με τον κεντρικό σχεδιασμό για την ανάπτυξη όλων των πλουτοπαραγωγικών πηγών της χώρας και το λαό μοναδικό ιδιοκτήτη. Αυτός είναι ο μοναδικός δρόμος που συμφέρει. Θέλω να κλείσω με ένα απόφθεγμα του Καζαντζάκη που έλεγε ότι «ο πιο ασφαλής και σύντομος δρόμος για να φτάσεις στον προορισμό σου είναι η ανηφόρα». Εσείς επιλέξατε την κατηφόρα στον γκρεμό πάνω στο παλιό όχημα της καπιταλιστικής βαρβαρότητας. Καλό σας ταξίδι. Το Κ.Κ.Ε. καλεί το λαό να εγκαταλείψει αυτό το παλιό όχημα και να ανεβούμε μαζί στο νέο όχημα που βγάζει στο ξέφωτο και στη νέα κοινωνία. Ευχαριστώ πολύ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Αντωνίου.

ΧΡΗΣΤΟΣ ΑΝΤΩΝΙΟΥ: Κυρίες και κύριοι Βουλευτές, με την εισαγωγή του αναπτυξιακού νόμου που συζητάμε σήμερα στην Επιτροπή, κλείνει ένας δύσκολος κύκλος για την ελληνική οικονομία και κοινωνία και ανοίγεται μια ελπιδοφόρα προοπτική. Ο καινούργιος κύκλος που ανοίγει μετά το τέλος της διαπραγμάτευσης και την ολοκλήρωση της αξιολόγησης έχει ως στόχο την ανάπτυξη, την αύξηση της απασχόλησης και την αποκατάσταση των χρόνιων στρεβλώσεων της ελληνικής οικονομίας και της αλλαγής του παραγωγικού μοντέλου της χώρας, ενός μοντέλου που έχει εξαντλήσει προ πολλού τα όρια και τη δυναμική του.

Ο νέος αναπτυξιακός νόμος στοχεύει ακριβώς σε αυτό, να δώσει το στίγμα και την κατεύθυνση που χρειάζεται η ελληνική οικονομία, έτσι ώστε να μπορεί να ανταποκριθεί στις εξαιρετικές προκλήσεις που βάζει το διεθνές ανταγωνιστικό περιβάλλον.

Κυρίες και κύριοι Βουλευτές, κανείς από όσους τοποθετήθηκαν, αν εξαιρέσουμε το ΚΚΕ και δεν κατάλαβα και τη θέση της Χρυσής Αυγής, δεν αμφισβήτησαν τις βασικές αρχές και την φιλοσοφία του νέου αναπτυξιακού νόμου με τις επιμέρους διαφοροποιήσεις και την επιμέρους ματιά του κάθε κόμματος ξεχωριστά. Επίσης, το σύνολο των φορέων χθες στην Επιτροπή, χαιρέτισε και εκφράστηκε θετικά για το νομοσχέδιο με παρατηρήσεις για μικρές βελτιώσεις. Θα έλεγα ότι υπήρξαν και μικροπολιτικές τοποθετήσεις για το ότι άργησε ο νόμος να έρθει στη Βουλή, ότι χάθηκε χρόνος κ.λπ., δεκτή η κριτική, αν και είναι γνωστό ότι ο νυν αναπτυξιακός νόμος είχε συνδεθεί από τους θεσμούς της Ε.Ε. με την επιτυχή ολοκλήρωση της αξιολόγησης.

Εδώ όμως πρέπει να υπάρξει και μια αυτοκριτική από τους συναδέλφους της προηγούμενης διακυβέρνησης ΝΔ – ΠΑΣΟΚ που γνώριζαν πολύ καλά ότι ο προηγούμενος αναπτυξιακός νόμος ήταν ανενεργός σχεδόν για το μεγαλύτερο διάστημα του 2014 που ήταν αυτοί στην Κυβέρνηση. Από τα 1.200 περίπου επενδυτικά σχέδια που εγκρίθηκαν υλοποιήθηκαν μόνο τα 50 και τα υπόλοιπα έρχονται τώρα, ως λογαριασμός στη νέα περίοδο μαζί με τα παλαιότερα ενταγμένα έργα που δεν υλοποιήθηκαν.

Ο νέος νόμος έχει μια ισορροπία στην κατανομή των κλάδων που θέλουμε να ενισχύσουμε και έχουμε ως χώρα συγκριτικά πλεονεκτήματα, αγροτοδιατροφικός κλάδος, τουρισμός, κλάδος τεχνολογίας, πληροφορικής και επικοινωνιών. Στο μέγεθος των επιχειρήσεων με προτεραιότητα στις μικρομεσαίες επιχειρήσεις, την επιδιωκόμενη περιφερειακή σύγκλιση και ισόρροπη ανάπτυξη σε προβληματικές από γεωγραφική άποψη περιφέρειες, κριτήριο ορεινότητας, νησιωτικότητας, πληθυσμιακής μείωσης και βασικό κριτήριο την απασχόληση. Γίνεται προσπάθεια, οι διαθέσιμοι πόροι να κατανεμηθούν με τέτοιο τρόπο, ώστε να έχουμε τα καλύτερα πολλαπλασιαστικά αποτελέσματα για την ελληνική οικονομία σε αντίθεση με προηγούμενους αναπτυξιακούς νόμους που διακρίνονταν από υπερβολική διοχέτευση πόρων σε κλάδους χαμηλής τεχνολογίας, υπάρχουν και τα στοιχεία, από υπερβολική συγκέντρωση σε λίγους κλάδους, ενέργεια, ξενοδοχεία που απορρόφησαν το 46,5% των επενδυτικών σχεδίων και το 72,2% των χρημάτων και μάλιστα, σε πολύ λίγες σχετικά επιχειρήσεις. «Σπείρατε» φωτοβολταϊκά και ανεμογεννήτριες σε όλη την Ελλάδα με μηδενική επίδραση στην απασχόληση.

Εδώ, θα ήθελα να κάνω μια παρένθεση για να πω ότι είμαστε όλοι μάρτυρες, το πώς διοχετεύονταν οι πόροι χωρίς αιχμές και χωρίς ουσιαστικό αναπτυξιακό σχέδιο. Βασικό κριτήριο αξιολόγησης και τελικά ένταξης και υπαγωγής ήταν η δυνατότητα κάλυψης της ίδιας συμμετοχής στο χρηματοδοτικό σχήμα των έργων, πέραν του δανεισμού και της επιχορήγησης. Αποτέλεσμα; Είχες διαθέσιμες καταθέσεις, δηλαδή είχες χρήματα; Έπαιρνες και άλλα για επένδυση. Δεν είχες; Ήσουν αποκλεισμένος, έστω και αν είχες το καλύτερο και πιο καινοτόμο σχέδιο.

Το αποτέλεσμα ήταν οι αναπτυξιακοί νόμοι να έχουν απλώς ως στόχο τη διοχέτευση ρευστότητας στην οικονομία χωρίς σχέδιο και στόχο. Δεν έχω τίποτα με συγκεκριμένους κλάδους, αλλά φθάσαμε στο σημείο να θεωρούνται επιλέξιμες επιχειρήσεις τα καφενεία, τα εστιατόρια, οι χώροι δεξίωσης, τα κομμωτήρια, τα κουρεία και πολλοί τομείς παροχής υπηρεσιών από τα προγράμματα ΕΣΠΑ και από τους αναπτυξιακούς νόμους. Αυτή, δυστυχώς, ήταν η κατάσταση όσο και αν γίνεται προσπάθεια απόκρυψης.

Κυρίες και κύριοι συνάδελφοι, θέλω να σταθώ σε επιμέρους σημεία, στα οποία επικεντρώθηκαν οι παρατηρήσεις των συναδέλφων της αντιπολίτευσης.

Σύμφωνα με το άρθρο 10, παρ.3, δεν είναι επιλέξιμες για άμεσες επενδύσεις οι επιχειρήσεις που δεν εμφάνισαν κέρδη σε καμία διαχειριστική χρήση τα τελευταία επτά χρόνια λειτουργίας τους.

Αυτές, όμως, οι επιχειρήσεις και στους προηγούμενους νόμους είχαν ελάχιστες πιθανότητες ένταξης, για τον απλούστατο λόγο, ότι μπορεί να μην υπήρχε σχετική νομοθετική διάταξη, αλλά, όμως, τα κριτήρια αξιολόγησης, με τα οποία γινόταν η σειρά κατάταξης υπήρχαν, όπως υπήρχαν και διάφοροι άλλοι δείκτες βιωσιμότητας και δυναμικής, μιας, υπό ένταξης, επιχείρησης, όπως είναι οι δείκτες ρευστότητας, δανειακής επιβάρυνσης, αποδοτικότητας, κεφαλαίων, αύξησης κύκλου εργασιών και κερδοφορίας.

Για τη διαδικασία αξιολόγησης θέλω να πω ότι ο ένας αξιολογητής – για όσους έχουν μια σχετική εμπειρία- είναι αρκετός και η διαδικασία αξιολόγησης γίνεται πολύ γρηγορότερα. Για πρώτη φορά εισάγονται χρονικοί περιορισμοί για την ολοκλήρωση της διαδικασίας αξιολόγησης και ένταξης, με συγκεκριμένες προθεσμίες.

Επίσης, εισάγεται η διαδικασία και το δικαίωμα ένστασης του υποψηφίου επενδυτή, που ενισχύουν τη διαφάνεια και την αντικειμενική κρίση. Αυτά, δεν υπήρχαν στους προηγούμενους νόμους, με αποτέλεσμα να υπάρχουν υπόνοιες μεροληπτικής και ευνοϊκής στάσης, ίσως, πολλές φορές και όχι άδικα.

Κύριοι συνάδελφοι, θέλω να κλείσω με μια επισήμανση, ότι, δηλαδή, αυτός ο αναπτυξιακός νόμος δίνει μια κατεύθυνση για μια αναγκαία παραγωγική ανασυγκρότηση της χώρας, σε τομείς υψηλής προστιθέμενης αξίας- όπως είναι ο τομέας της τεχνολογίας, των εξωστρεφών εξαγωγικών επιχειρήσεων- και γενικά σε κλάδους που η χώρα μας διαθέτει συγκριτικά πλεονεκτήματα.

Το νέο ΕΣΠΑ, καθώς και το Πρόγραμμα Αγροτικής Ανάπτυξης- που ήδη οι διάφορες δράσεις είναι σε ώριμη φάση προκήρυξης και υλοποίησης- μπορούν να αποτελέσουν τα εργαλεία για να μπει η οικονομία μας σε μια νέα τροχιά ανάπτυξης και να ξεφύγουμε από το μίζερο οικονομικό περιβάλλον των τελευταίων χρόνων. Ευχαριστώ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ: Κύριε Υπουργέ, είναι θετικό ότι μετά από δεκαπέντε (15) μήνες, επιτέλους, μιλάμε για την οικονομία της κοινωνίας και μιλάμε για την τριπλέτα «παραγωγή, ανάπτυξη, εργασία». Όλος αυτός ο χρόνος, απολύτως δικαιολογημένα, καταναλώθηκε σε κάτι που δεν είναι το αίτιο, αλλά είναι το αποτέλεσμα.

Η γλωσσολογική επισήμανση αυτών των δεκαπέντε μηνών ήταν η αναφορά στα δάνεια, τους φόρους, τα ελλείμματα, τα χρέη και ξανά πάλι στα χρέη, τα ελλείμματα, τους φόρους και τα δάνεια, αυτό, δηλαδή, που, εν ολίγοις, ονομάζουμε δημοσιονομική κρίση.

Η δημοσιονομική κρίση, όμως, δεν είναι το αίτιο, αλλά το αποτέλεσμα.

Πρόκειται για το αποτέλεσμα ενός παρασιτικού και αντιπαραγωγικού μοντέλου ανάπτυξης, το οποίο οδήγησε, ουσιαστικά, στη συρρίκνωση και τη διάλυση της παραγωγικής βάσης της χώρας- σε κλαδικό και περιφερειακό επίπεδο- εκεί όπου η πραγματική οικονομία της παραγωγής υποκαταστάθηκε από τη χάρτινη οικονομία μιας οριζόντιας παραγωγής, ατελείωτων υποδομών, με μονοπωλιακές πρακτικές, με καρτέλ και με επιχειρήσεις που είχαν προνομιακή σύνδεση με το κράτος και, βέβαια, είχαν και τη γνωστή σχέση με τα Μέσα Μαζικής Ενημέρωσης, τα οποία συστηματικά παραπληροφορούσαν τον ελληνικό λαό.

Για το λόγο αυτό, επειδή, η δημοσιονομική κρίση δεν είναι το αίτιο, αλλά το αποτέλεσμα, ερχόμαστε με αυτόν το νόμο να οριοθετήσουμε την έναρξη μιας ουσιαστικής και γόνιμης συζήτησης για να φύγουμε από τα επιδόματα, τα βοηθήματα και τις ενισχύσεις, δηλαδή το μοίρασμα της φτώχειας και να πάμε στην ουσιαστική οικονομία της κοινωνίας που αφορά στην παραγωγή, στην ανάπτυξη και στην εργασία.

Για το λόγο αυτό, θυμίζω, στους συναδέλφους, ότι στις 16 Απριλίου 2015, η αδημονία για να συζητήσουμε, επιτέλους, για νέες επενδύσεις, νέες θέσεις εργασίας, αποτυπώθηκε σε μια ερώτηση που την υπογράφαμε δώδεκα Βουλευτές του ΣΥ.ΡΙΖ.Α. και αφορούσε στο ΕΣΠΑ και το νέο παραγωγικό μοντέλο.

Εκεί, υιοθετώντας το ρεπορτάζ του δημοσιογράφου κ. Βαξεβάνη στο περιοδικό «Hot Doc», λέγαμε ότι στην Ελλάδα του 2014 και για κάποιον που θα μπει στον κόπο να ψάξει τις ανακοινώσεις για το που τελικά πήγαν τα κονδύλια του ΕΣΠΑ, όλα όσα περιγράφει το Ευρωπαϊκό Συμβούλιο για ανάπτυξη και σύγκλιση, συνοψίζονται σε δρόμους και γέφυρες που έφτιαξαν οι εθνικοί εργολάβοι. Πέρα από τις εισπράξεις και οι τρεις όμιλοι εμφανίζουν δανεισμό που έφτανε τα 3 δισεκατομμύρια ευρώ από τις ελληνικές τράπεζες, δηλαδή, πέρα από τις εισπράξεις με τη βοήθεια και την εγγύηση του ελληνικού δημοσίου και την προνομιακή είσπραξη του μισού ΕΣΠΑ, οι τρεις όμιλοι μπορούσαν να δανείζονται ως κατασκευαστικές, αλλά και ως μέσα ενημέρωσης χωρίς ιδιαίτερη δυσκολία. Γι' αυτό ρώτησα χθες τον κ. Γκόρτσο, πώς γίνεται σε μνημονιακά έτη να μπορείτε να δανείζετε με 3 δις τις τρεις μεγάλες κατασκευαστικές εταιρείες, αλλά να μην μπορείτε, ενώ έχετε ρευστότητα να δανείζετε βιοτέχνες, εμπόρους, μικρομεσαίους κ.λπ.;

Η Ελλάδα πιθανόν να είναι και η μοναδική χώρα στην Ε.Ε., στην οποία, τα κονδύλια του ΕΣΠΑ χρηματοδότησαν, κυρίως ενέργειες μη παραγωγικές και μετρήσιμες, είναι άυλες, αόριστες, είναι «αφρός». Ένας ατέλειωτος στρατός από εταιρείες, συμβούλους, σεμινάρια, προγράμματα δημοσιότητας, με κανένα απολύτως παραγωγικό αντίκρισμα σε πραγματικές θέσεις εργασίας. «Φούσκες», «αφρός», «αέρας κοπανιστός». Αρπαχτές ατέλειωτες όλο αυτό το χρονικό διάστημα με χωρίς προσδιορισμένες θέσεις εργασίας. Δεν θέλω γι' αυτό γενικώς ανάπτυξη, θέλω παραγωγή και δημιουργία πραγματικών θέσεων εργασίας. Για αυτό με ικανοποιεί η ρήση Σταθάκη χθες, ότι αυτό είναι το σχέδιο νόμου των μικρομεσαίων επιχειρήσεων. Γι' αυτό και προτείνω και χαίρομαι γιατί υπάρχει, αλλά θέλω να γίνει ξεκάθαρο, δύο βασικές ρήτρες.

Η πρώτη ρήτρα, είναι η δημιουργία πραγματικών θέσεων εργασίας. Άκουσα τον κ. Λαμπριανίδη, μιλώντας στον Σύνδεσμο Βιομηχανιών Βορείου Ελλάδος, να λέει ότι με τα δύο προηγούμενα αναπτυξιακά εργαλεία του 2004 και του 2011, ουδέποτε μια επιχείρηση που είπε στο σχέδιο της ότι θα δημιουργήσει 117 ή 27 ή 17 θέσεις εργασίας, ουδέποτε ελέγχθηκε από κάποιο μηχανισμό, αν έφτιαξε τις θέσεις εργασίας, για τις οποίες, πήρε τα συγκεκριμένα χρήματα, τα συγκεκριμένα προνόμια και τις συγκεκριμένες ευνοϊκές ρυθμίσεις. Ουδέποτε. Κανείς δεν γνωρίζει. Επομένως, η πρώτη η ρήτρα είναι η εξής: Είτε είναι εταιρεία, επιχείρηση, επενδυτικό σχέδιο, του ιδιωτικού τομέα, που εδώ, πρέπει να πούμε ότι πρέπει να στείλουμε σήμερα ισχυρό μήνυμα ότι αυτή η κυβέρνηση στηρίζει την ιδιωτική πρωτοβουλία και ότι η ιδιωτική πρωτοβουλία θα είναι πλοηγός της ανάπτυξης μαζί με την κοινωνική οικονομία και μαζί με τις συνέργειες δημόσιου και ιδιωτικού τομέα. Δεν γίνεται διαφορετικά, δεν μπορούμε να φέρουμε «αρειανούς» για να γίνουν πλοηγοί της ανάπτυξης. Αυτοί οι τρεις τομείς πρέπει να είναι οι πλοηγοί της ανάπτυξης, αλλά πώς; Δεν θέλω το μοντέλο του επιχειρηματία «τα λεφτά στην Ελβετία, τα σπίτια σε off-shore και οι ζημιές στις επιχειρήσεις στο άρθρο 99». Εγώ, προσβλέπω στην ιδιωτική οικονομία, σε ένα μοντέλο επιχειρηματία που είναι σωστός στις υποχρεώσεις του απέναντι στους εργαζόμενους, όχι σε καθεστώς «γαλέρας». Είναι η δεύτερη ρήτρα που προτείνω, απόλυτος σεβασμός στην εργατική νομοθεσία και στις συλλογικές συμβάσεις εργασίας.

Αυτές οι δύο ρήτρες είναι βασικές προϋποθέσεις και προαπαιτούμενα για να ψηφίσω με όλη την ψυχή μου το συγκεκριμένο νομοσχέδιο. Είχαμε μια πολύ θετική πρόταση από τον κ. Κορκίδη. 610.000 επιχειρήσεις δεν αρκούν μόνο, αυτές που «θα γίνουν». Υπάρχουν ήδη επιχειρήσεις που χρειάζονται ενίσχυση και υποστήριξη. Να δώσουμε τη δυνατότητα μέσα από τον νόμο για τη δημιουργία μιας θέσης εργασίας σε καθεμία από τις 610.000 επιχειρήσεις, σημαίνει 610.000 νέες θέσεις εργασίας και αυτή η πρόκληση είναι πολύ θετική, γιατί, δεν μιλάμε για επιχειρήσεις που θα γίνουν, αλλά για υπαρκτές επιχειρήσεις που χρήζουν την ενίσχυση μας. Ευχαριστώ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Παπαδόπουλος.

ΝΙΚΟΣ ΠΑΠΑΔΟΠΟΥΛΟΣ: Κύριε Πρόεδρε, άκουσα, χθες και σήμερα στην Επιτροπή, τους εκφραστές της Ν.Δ. και ήρθε η ιδεολογία μου και η θέση μου μέσα στο χώρο και, πλέον, η κριτική που μας έκανε, πραγματικά, κατάλαβα, ότι κάτι καλό πάει να κάνει αυτό το νομοσχέδιο.

Κύριε Υπουργέ, χθες είχα μια ανησυχία, αλλά σήμερα δεν έχω αυτή την ανησυχία και να ξέρετε ότι πηγαίνει καλά αυτή η ιστορία.

Εδώ θα ήθελα να πω, κύριε Υπουργέ, ότι σωστά είπατε, ότι αυτός ο νόμος στηρίζει τον πρωτογενή τομέα και εκεί θα ήθελα να εστιάσω λίγο τη συζήτηση. Ότι, δηλαδή, εδώ έχουμε το πλεονέκτημα, ότι σήμερα σε αυτή την κρίση, εκεί που έχουμε αύξηση των εξαγωγών, το 25% είναι στα νωπά αγροτικά προϊόντα.

Άρα, όταν μέσα στην κρίση, έχουμε αυτά τα δεδομένα, καταλαβαίνετε ότι σε μια περίοδο ανάπτυξης, εάν εστιάσουμε, πραγματικά, την οικονομία στον τομέα των αγροτικών προϊόντων, θα έχουμε πάρα πολλά καλά αποτελέσματα.

Άρα, η αξία των εμπορευμάτων απ' ό,τι φαίνεται και από την ΕΛΣΤΑΤ, είναι πάρα πολύ θετικά.

Να επιμείνουμε, κύριε Υπουργέ, σε αυτό το οποίο υπάρχει μια μεγάλη ανάπτυξη σε όλο τον κόσμο και είναι τα ποιοτικά προϊόντα.

Εμείς, ως χώρα, δεν μπορούμε να συναγωνιστούμε μεγάλες παραγωγές είτε θέλετε στα μεταλλαγμένα είτε σε όλα αυτά που μπαίνουν στη ζωή μας, αλλά εμείς πρέπει να εστιάσουμε, ακριβώς, εδώ στην ποιοτική γεωργία.

Στις Ηνωμένες Πολιτείες έχουμε φοβερή αύξηση τέτοιων ποιοτικών προϊόντων, τα οποία θα πρέπει να στηρίξουμε και εδώ στη χώρα μας με διάφορες μορφές.

Υπάρχει, ήδη, μια μεγάλη αύξηση τέτοιων προϊόντων και η τάση που υπάρχει στα ποιοτικά προϊόντα, υπάρχει και η τάση στο έτοιμο φαγητό, δηλαδή, αυτό που λέμε μεσογειακή διατροφή κ.λπ. δεν είναι μόνο, όταν θα έρχονται στην Ελλάδα κάποιοι να μπορούν να έχουν αυτή τη μεσογειακή διατροφή.

Υπάρχει μια τάση στο έτοιμο φαγητό που μπορεί να βγαίνει και έξω.

Υπάρχουν εταιρείες και στην Ελλάδα που ξεκινούν τώρα με δειλά βήματα.

Άρα, αυτές που θα πάνε στο έτοιμο φαγητό, θα πρέπει να τις ενισχύσουμε.

Κύριε Υπουργέ, εκτός από την εστίαση και τα τρόφιμα, ο άνθρωπος για να ζήσει θέλει και ένα καλό ρούχο, δηλαδή, το βαμβάκι, τη φυτική ίνα ή οτιδήποτε άλλο. Θα πρέπει λοιπόν να είναι μέσα στο μυαλό μας και μέσα στην ανάπτυξή μας.

Θα αναφέρω ένα παράδειγμα ότι πριν μερικά χρόνια η καλλιέργεια του βαμβακιού και ως κλωστική ίνα ήταν περίπου 250.000 τόνους, αλλά προσέξτε, είχαμε το βαμβάκι, είχαμε εκκόκκιση, είχαμε το νήμα, είχαμε τη βαφή, είχαμε το ύφασμα, είχαμε το έτοιμο ένδυμα, είχαμε σεντόνια, είχαμε την εταιρία «Πειραϊκή Πατραϊκή», είχαμε την εταιρία «Αιγαίον» κ.λπ..

Άρα, καταλαβαίνετε ότι η προστιθέμενη αξία, η οποία μπαίνει σε ένα αγροτικό προϊόν, είναι όλη η ιστορία.

Εάν δεν μπορέσουμε να κάνουμε αυτή σειρά και πουλάμε μόνο έτοιμο προϊόν, με την έννοια του βάμβακος ή της ντομάτας ή οτιδήποτε άλλου προϊόντος, χωρίς την προστιθέμενη αξία δεν θα έχουμε μεγάλο μέλλον και αυτό έρχεται να ενωθεί με το εξής:

Ότι και στην Ελλάδα και λόγω του αυξημένου κόστους παραγωγής, πράγμα που σημαίνει, ότι αν δούμε και το κόστος παραγωγής και πως αυτό θα μπορέσει να μειωθεί, όχι μόνο πρωτογενώς με την μείωση του πετρελαίου και του ρεύματος, αλλά αυξάνοντας το κέρδος, αυξάνοντας, δηλαδή, την πίτα.

Αυτό σημαίνει ότι θα μπορείς να κερδίζεις στη μονάδα περισσότερα χρήματα και άρα, να μπορείς να είσαι βιώσιμος.

Εκείνο που χρειαζόμαστε αυτή τη στιγμή, κατά τη γνώμη μου, είναι στο πρωτογενή τομέα, που πρέπει να πάμε συγκεκριμένα στη μείωση του κόστους παραγωγής, επένδυση στα ποιοτικά αγροτικά προϊόντα είτε μεταποιημένα όλα αυτά, ονομασία προέλευσης, θα ανοίξω και μια κουβέντα για τη φέτα στην Ολομέλεια, αν μπορέσω, γιατί η Ν.Δ. σπεκουλάρει πάνω σε αυτό το προϊόν και με οδηγό αυτά τα προϊόντα με το όνομά τους, με αυτή τη διατροφική τους αξία να μπορέσουμε να βγούμε στην αγορά. Εδώ θα πρέπει να συνδυαστεί και το μεγάλο πρόβλημα του συνεργατισμού με ό,τι αυτό σημαίνει, είναι οι συνέργειες ότι αν δεν συνεργαστούμε όλοι για να αυξήσουμε την πίτα, δεν θα μπορέσουμε να κάνουμε τίποτα.

Τα εργαλεία, πιθανόν για το συνεργατισμό τα έχουμε. Τα εργαλεία του αναπτυξιακού από ό,τι φαίνεται θα τα έχουμε, μεγαλύτερη βοήθεια σε αυτό το κλάδο, ο οποίος μπορεί να κάνει τη μεταποίηση, στη χώρα μας ακόμη ο συνεργατισμός είναι πολύ χαμηλά, στην Ευρώπη η διακίνηση όλων των αγροτικών προϊόντων είναι πάνω από το 80% γίνεται από συνεταιρισμούς και ομάδες παραγωγών, άρα, το μοντέλο που μπορούμε να ακολουθήσουμε είναι η ποιοτική γεωργία. Μόνο από εκεί θα κερδίσουμε, δεν θα κερδίσουμε από το νωπό ατόφιο προϊόν. Για παράδειγμα, θα αναφέρω ένα κιλό ντομάτα μπορείς να το πουλήσεις ένα ευρώ, ένα κιλό ντομάτες, εάν το κάνεις κέτσαπ ή κυβάκια, θα βάλεις προστιθέμενη αξία, θα βάλεις κάτι παραπάνω. Άρα, εκεί πρέπει να επενδύσουμε, εκεί πρέπει να πάμε την ελληνική οικονομία. Ευχαριστώ.

ΜΑΚΗΣ ΜΠΑΛΑΟΥΡΑΣ (Προεδρεύων των): Το λόγο έχει ο κ. Καραναστάσης.

ΑΠΟΣΤΟΛΟΣ ΚΑΡΑΝΑΣΤΑΣΗΣ: Κύριε Πρόεδρε, κ. Υπουργέ, κυρίες και κύριοι συνάδελφοι, η κατάθεση του νέου αναπτυξιακού νόμου πραγματοποιείται σε μια περίοδο κατά την οποία η ελληνική οικονομία βρίσκεται ήδη σε 6 χρόνια συνεχούς ύφεσης και συνακόλουθες αναδιάρθρωσης του ελληνικού παραγωγικού συστήματος, που έχουν οδηγήσει σε μείωση του Α.Ε.Π. κατά 25% και ποσοστά ανεργίας που κυμαίνεται στο 25%. Έτσι η οικονομία της χώρας έχει αποκτήσει συγκεκριμένα ανταγωνιστικά μειονεκτήματα, όπως η προβληματική διάρθρωση του παραγωγικού τομέα, ο προβληματικός ρόλος του κράτους, η προβληματική μορφή συνεργασίας δημόσιου και ιδιωτικού τομέα, η χαμηλή ροπή προς την επιχειρηματικότητα, τα χαμηλά αποθέματα κοινωνικού κεφαλαίου.

Ενώ, διατηρεί και βασικά ανταγωνιστικά πλεονεκτήματα σε κλάδους, όπως ο ευρύτερους διατροφικός τομέας, οι τεχνολογίες πληροφοριών και επικοινωνιών, ο τουρισμός, οι υπηρεσίες υγείας, η ενέργεια και η χημική βιομηχανία, καθώς και οι ναυτιλιακές μεταφορές. Είναι δε ιδιαίτερα οι συγκεκριμένοι δύο πρώτοι κλάδοι του αγροδιατροφικού τομέα και των τεχνολογιών πληροφοριών και επικοινωνίας, αυτοί που αποτελούν τη στόχευση του νέου αναπτυξιακού νόμου. Παράλληλα, η χώρα διαθέτει πόρους, όπως η υψηλής ποιότητας ανθρώπινο κεφαλαίο και οι εξαιρετικές κλιματικές συνθήκες, οι οποίοι εφόσον αξιοποιηθούν μπορούν να λειτουργήσουν, ως συγκριτικά πλεονεκτήματα της ελληνικής οικονομίας σε μια σειρά προϊόντων της πρωτογενούς παραγωγής και του τουρισμού.

Στους προηγούμενους αναπτυξιακούς νόμους, υπήρξε απουσία καθαρής πτώχευσης και οράματος για το μέλλον της οικονομίας. Περιόρισαν το ρόλο τους σε ένα μηχανισμό παροχής ρευστότητας στην οικονομία, ενισχύοντας τους καθιερωμένους κλάδους και διστάζοντας να θέσουν σαφείς κλαδικούς ή οριζόντιους στόχους.

Το 95% των επενδυτικών σχεδίων που στηρίχθηκαν στους προηγούμενους νόμους, είναι χαμηλής και σχετικά χαμηλής τεχνολογίας. Δύο κλάδοι της ενέργειας και των ξενοδοχείων, είχαν το 46,5% των επενδυτικών σχεδίων στο ν. 3908 και το 72,2% του προϋπολογισμού, ενώ ένα, επιπλέον, αξιόλογο ποσοστό διατέθηκε σε εφοδιαστικές αλυσίδες και ευρυζωνικά δίκτυα, με καταφανή περιορισμό της βιομηχανικής παραγωγής.

Κυρίες και κύριοι συνάδελφοι είναι γνωστό ότι οι επενδύσεις που γίνονται μέσω ενός αναπτυξιακού νόμου, αποτελούν το 10% του συνόλου των επενδύσεων παγίου κεφαλαίου πλην κατοικίας και με αυτήν την έννοια, δεν μπορούν να αλλάξουν τη ροή της οικονομίας. Όμως, μπορούν να δώσουν το στίγμα και να λειτουργήσουν τροχιοδεικτικά.

Ο νέος αναπτυξιακός νόμος, αποτελεί χρήσιμο εργαλείο επίτευξης του αναπτυξιακού σχεδιασμού της χώρας, επιδιώκει τη δημιουργία καινοτομικών, εξωστρεφών, βιώσιμων και δυναμικών επιχειρήσεων, την αύξηση της απασχόλησης με έμφαση στο εκπαιδευμένο ανθρωπίνων δυναμικό, στοχεύοντας στη συγκράτηση της φυγής των νέων επιστημόνων.

Κατά την άποψή μου, οι σημαντικότερες καινοτομίες του νόμου αφορούν στις εξής στοχεύσεις. Αύξηση του μεγέθους των ελληνικών επιχειρήσεων και ανάπτυξη κουλτούρας συνεργασιών, αύξηση των εξαγωγικών δυνατοτήτων, αύξηση των δυνατοτήτων για καινοτομία, περιορισμό της γραφειοκρατίας και στήριξη νέων και νεοφυών μικρομεσαίων επιχειρήσεων.

Ο νέος αναπτυξιακός νόμος απομακρύνεται από τη λογική «ενισχύουμε τις υπάρχουσες τάσεις», καθώς έχει δομηθεί στοχεύοντας στην αναδιάρθρωση της ελληνικής οικονομίας για έξοδο από την κρίση. Τέλος, δίνεται έμφαση στη μείωση των περιφερειακών ανισοτήτων.

Μιας και αναφέρθηκα στις περιφέρειες, θα ήθελα να τονίσω, κύριε Υπουργέ, ότι το νέο Πρόγραμμα Δημοσίων Επενδύσεων, αφήνει ελάχιστα χρήματα για έργα που θα μπορούσαν να αναλάβουν και να εκτελέσουν επιχειρήσεις επιπέδου περιφέρειας, ενώ η μερίδα του λέοντος κατευθύνεται σε δράσεις και έργα που αφορούν, ουσιαστικά, σχετικά μικρό αριθμό μεγάλων επιχειρήσεων, π.χ. το πρόγραμμα δημοσίων επενδύσεων για την προγραμματική περίοδο 2014 - 2020, είναι της τάξης των 6,75 δισεκατομμυρίων ευρώ, τα 6 δισεκατομμύρια ευρώ είναι η συμμετοχή για τα μεγάλα έργα, αυτοκινητόδρομοι, μετρό και όλα αυτά και μόνο τα 750 εκατομμύρια ευρώ είναι το εθνικό σκέλος. Το ποσό αυτό είναι πάρα πολύ μικρό για να κινητοποιήσει την τοπική οικονομία, ιδιαίτερα όταν τα περιφερειακά προγράμματα δε διαθέτουν επαρκείς πόρους για υποδομές. Θα έπρεπε να δούμε, πώς μπορούν να βρεθούν και να χρηματοδοτηθούν, μέσω του ΠΔΕ, έργα που θα δώσουν πνοή στις τοπικές οικονομίες, στηρίζοντας τις τοπικές επιχειρήσεις.

Κλείνοντας, θα ήθελα να τονίσω ότι όπως φάνηκε στην χθεσινή συνεδρίαση, το νομοσχέδιο έχει τη σύμφωνη γνώμη ή έστω τη θετική των φορέων, πράγμα που δείχνει ότι κινείται στη σωστή κατεύθυνση.

Θέλω να κλείσω με μια αναφορά, δεν είναι ο κ. Μανιάτης εδώ, για το Πρόγραμμα «Εξοικονομώ κατ’ οίκον». Είναι ένα πολύ θετικό πρόγραμμα, λειτούργησε σωστά, με όλα τα προβλήματα που γνωρίζουμε και έδωσε εργασία. Δεν γίνεται, όμως, να γίνεται ενεργειακή αναβάθμιση και το λέω, ως μηχανικός αυτό, χωρίς έλεγχο της στατικής επάρκειας των κτιρίων, γιατί ο αντισεισμικός κανονισμός έχει αλλάξει δύο και τρεις φορές και δεν μπορούμε να πηγαίνουμε σε αναβάθμιση ενεργειακή χωρίς να προβλέψουμε και τη στατική τους επάρκεια.

Σας ευχαριστώ, πάρα πολύ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Και εμείς ευχαριστούμε.

Ο κ. Καραμανλής έχει το λόγο.

ΚΩΝΣΤΑΝΤΙΝΟΣ (ΑΧΙΛΛΕΑΣ) ΚΑΡΑΜΑΝΛΗΣ: Κύριε Υπουργέ, κυρίες και κύριοι Βουλευτές, το γόρδιο δεσμό, αυτόν της ανάπτυξης και των επενδύσεων, χωρίς επαρκή πρόσβαση σε κεφάλαια και με περιορισμένους πόρους, καλείται να λύσει η Κυβέρνησή σας.

Ο νέος αναπτυξιακός νόμος που συζητάμε σήμερα παρουσιάζει μια ακόμη αντίφαση, από τις πολλές. Είναι η αλήθεια που μας έχει συνηθίσει η Κυβέρνηση, τους τελευταίους 15 μήνες, να υπόσχεται επενδύσεις χωρίς τα απαραίτητα κεφάλαια.

Υπόσχεται επενδύσεις, χωρίς τα απαραίτητα κεφάλαια. Χαρακτηρίζεται λοιπόν αυτός ο επενδυτικός νόμος από πολύ μεγάλη λιτότητα και είναι εξαιρετικά αμφίβολο- έως απίθανο- εάν θα βοηθήσει ουσιαστικά την εθνική οικονομία.

Ο νόμος που συζητάμε σήμερα εδώ, κυρίες και κύριοι Βουλευτές, είναι ο 3ος αναπτυξιακός νόμος σε 12 χρόνια. Το γεγονός αυτό από μόνο του, δείχνει την υπερβολή, τον νομικό φορμαλισμό και- εάν θέλετε- την ανωριμότητα του πολιτικού συστήματος της χώρας μας, αφού σε καμία άλλη ανεπτυγμένη χώρα της Ε.Ε., δεν έχουμε το φαινόμενο, να έχουν ψηφιστεί 3 αναπτυξιακοί νόμοι μέσα σε μία 12εκαετία. Στην ουσία λοιπόν- για να πούμε τα πράγματα με αριθμούς- ο νόμος αυτός έχει ενισχύσεις, οι οποίες στην ουσία δεν φτάνουν ούτε καν τα 500 εκατομμύρια ευρώ, όταν οι ενισχύσεις του νόμου του 2011- που ήμασταν πάλι σε μνημόνιο- ήταν 1,9 δις ευρώ και όταν ο αναπτυξιακός νόμος του 2004 - οι εποχές των «παχέων αγελάδων» - τότε έδιναν ενισχύσεις 10 δις ευρώ.

Είναι λοιπόν καιρός κάποτε να συζητήσουμε σοβαρά, αν θα πρέπει να απαγκιστρωθούμε από τη λογική των αναπτυξιακών νόμων, διότι απλούστατα νομίζω ότι όλοι καταλαβαίνουμε ότι είναι άλλο πράγμα η αναπτυξιακή στρατηγική και άλλο οι αναπτυξιακοί νόμοι.

Τα κυβερνητικά στελέχη και Βουλευτές της Συμπολίτευσης, αυτό που μας λένε είναι, ότι αυτός ο νόμος είναι ένα εργαλείο για να έρθει η «απογείωση» της ελληνικής οικονομίας. Καλό θα ήταν να αποφεύγονται οι υπερβολές και τα μεγάλα λόγια στην πολιτική και εξηγούμαι.

Θα απογειωθεί η ελληνική οικονομία, μόλις με 480 εκατομμύρια ευρώ που προβλέπονται ως συνολική δαπάνη ενισχύσεων για τα έτη 2016 – 2022;

Με 480 εκατ. ευρώ θα επιτευχθεί η δίκαιη ανάπτυξη που υποστηρίζετε;

Θα απογειωθεί η ελληνική οικονομία όταν δεν προβλέπεται η διαδικασία της προκαταβολής στις ενισχύσεις που συνέβαινε στο παρελθόν;

Θα απογειωθεί η ελληνική οικονομία, όταν ο νόμος που μας παρουσιάζετε, στην ουσία εκδικείται τις ενταγμένες επενδύσεις των προηγούμενων αναπτυξιακών νόμων;

Αυτά είναι μερικά από τα ερωτήματα, που νομίζω ότι καλούμαστε όλοι να σκεφτούμε και να απαντήσουμε. Γιατί το βασικό πρόβλημα αυτού του νόμου είναι ότι το διαθέσιμο ποσό των 480 εκατ. ευρώ, δυστυχώς δεν είναι αρκετό για να πετύχουμε την ανάπτυξη. Γι' αυτό το λόγο, άλλωστε, έχετε επικεντρωθεί και δίνετε έμφαση στις φοροαπαλλαγές, αφού οι ενισχύσεις που παρέχονται είναι φτωχές- για να μην πούμε πενιχρές.

Αλλά καλό είναι να πούμε και τα θετικά αυτού του νόμου, γιατί εμείς δεν είμαστε οπαδοί της δομικής αντιπολίτευσης και στα θετικά του νόμου είναι ότι στον αγροδιατροφικό τομέα και στις τεχνολογίες πληροφορίας και επικοινωνίας- είναι αλήθεια - ότι δίνεται μια έμφαση. Αυτή είναι μια σκέψη που παρουσιάζεται στο νομοσχέδιο- γιατί περί σκέψης γίνεται λόγος. Είναι φανερό ότι δεν υπάρχει σχέδιο- αλλά παρόλα αυτά, πρέπει να πούμε ότι είναι στο σωστό δρόμο και είναι γεγονός ότι ο τομέας με πολύ μεγάλες προοπτικές είναι η μεταποίηση αγροτικών προϊόντων με στόχο να διεισδύσουμε στις ξένες αγορές.

Ήρθε η ώρα, λοιπόν, κάποτε να συζητήσουμε σοβαρά, να αφήσουμε πίσω τις αγροτικές παραγωγές των τελευταίων 30 ετών και να μιμηθούμε άλλες χώρες- όπως η Γαλλία, η Ιταλία, η Ισπανία- χώρες και αυτές της νοτίου Ευρώπης που έχουν δώσει πολύ μεγάλη έμφαση στον πρωτογενή τομέα και στη μεταποίηση.

Τελικά, αν θέλουμε να έχουμε μια στρατηγική για την ανάπτυξη, θα πρέπει κάποτε να συζητήσουμε σοβαρά σε ποιους άξονες πρέπει να κινηθούμε την επόμενη πενταετία ή δεκαετία. Εδώ είναι προφανές ότι ένα τρίπτυχο, το οποίο θα μπορούσαμε να συζητήσουμε για την ανάπτυξη αυτής της χώρας- σε μια χώρα σαν την Ελλάδα- είναι το ακόλουθο.

Πρώτον, τον πρωτογενή τομέα με έμφαση στη μεταποίηση αγροδιατροφικών προϊόντων, ούτως ή άλλως, όπως είπε και ο κ. Παπαδόπουλος, τα τελευταία χρόνια έχουμε δει μια έξαρση στις εξαγωγές, διότι 6 από τα 10 εξαγώγιμα προϊόντα μας είναι αγροδιατροφικά.

Στον τουρισμό- αλλά με έμφαση στην ποιότητα- και στο τουριστικό προϊόν που δεν περιορίζεται μόνο στους καλοκαιρινούς μήνες και στη ναυτιλία- τα λιμάνια, τις μεγάλες προοπτικές που δίνει η επέκταση της βιομηχανίας των logistics.

Αυτοί είναι, ούτως ή άλλως, οι κλάδοι της οικονομίας μας που τελικά αυτή η χώρα έχει συγκριτικά πλεονεκτήματα. Αυτές είναι οι εθνικές μας βιομηχανίες, δεν υπάρχουν άλλες και σε αυτές θα πρέπει να δώσουμε κάποια βάση.

Κλείνοντας, επιτρέψτε μου να πω κάτι απλό. Η ανάπτυξη την οποία θεωρώ ότι όλοι επιζητούμε δεν διατάσσεται, δεν επιβάλλεται και δεν θεσμοθετείται. Δημιουργείται με προσπάθεια σκληρή, συστηματική και με μακροχρόνιο σχέδιο. Επιτυγχάνεται με στοχευμένες ενέργειες που λαμβάνει υπόψη τα πραγματικά δεδομένα της ελληνικής οικονομίας. Ο αναπτυξιακός νόμος είναι ελλιπής, προβληματικός, παρωχημένος και κυρίως φτωχός. Δυστυχώς, δεν θα επιτύχει το πολυπόθητο στόχο της ανάτασης της ελληνικής οικονομίας.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών):Το λόγο έχει ο κ. Φάμελλος.

ΣΩΚΡΑΤΗΣ ΦΑΜΕΛΛΟΣ: Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα έχει, πράγματι, συμβολικό χαρακτήρα η συζήτηση για τον αναπτυξιακό νόμο, μετά την ολοκλήρωση του πολυνομοσχεδίου και της αξιολόγησης. Διότι, ολοκληρώνοντας τις υποχρεώσεις μας απέναντι στους δανειστές και περαιώνοντας τις αποφάσεις που περιλαμβάνουν δημοσιονομικά βάρη νομίζω ότι η προτεραιότητα αυτής της ανάγκης όλων μας είναι να τροφοδοτήσουμε τη συζήτηση για ένα καλύτερο αύριο του τόπου μας στην εργασία, στην οικονομία και την κοινωνία.

Προφανώς, όσον αφορά τη συζήτηση για την οικονομία, η πρόσβαση σε χρηματοδοτήσεις είναι κάτι πολύ σημαντικό εφόσον ξεχρεώσαμε τη χώρα από τις υποθήκες που δημιούργησαν οι προηγούμενες κυβερνήσεις. Όμως, είναι μόνο τα εργαλεία της χρηματοδότησης το ζητούμενο της σημερινής συζήτησης; Γιατί μαζί με τον αναπτυξιακό έχουμε πολλά πράγματα να συζητήσουμε και έχουμε διαθέσιμα πλέον στην πραγματική οικονομία για το πρόγραμμα δημοσίων επενδύσεων, το ΕΣΠΑ, το πακέτο «Γιουνκέρ», τα ληξιπρόθεσμα, αλλά και τη χρηματοδότηση από τις ανακεφαλαιοποιημένες και σταθερές τράπεζες, από την ποσοτική χαλάρωση και του Weber της Ευρωπαϊκής Κεντρικής Τράπεζας. Όμως, είναι μόνο χρηματοδότηση η συζήτηση που κάνουμε σήμερα; Σαφέστατα και όχι. Αν η συζήτηση μείνει μόνο στο επίπεδο της χρηματοδότησης θα χάσει οτιδήποτε καινούργιο έχουμε να δώσουμε στην ελληνική κοινωνία. Το πρώτο και βασικότερο ζήτημα, το οποίο πρέπει να λύσουμε είναι το υπόδειγμα, το μοντέλο, το σχέδιο ανάπτυξης. Όμως, ταυτόχρονα δεν πρέπει να τα ξεχνάμε και να τα αφήνουμε στην άκρη, αλλά να αναφέρουμε ότι μια αποτελεσματική δημόσια διοίκηση και μια αξιόπιστη πολιτεία είναι απαραίτητα εργαλεία για την οικονομία. Χρειάζονται πάρα πολύ στον ιδιωτικό τομέα και την κοινωνία. Ας μην τα ξεχνούν όλοι όσοι μας κατηγορούν ψευδεπίγραφα για κρατισμό. Όπως, επίσης, οι χρηματοπιστωτικοί και οι ελεγκτικοί μηχανισμοί χωρίς εξαρτήσεις, οι αξιόπιστοι μηχανισμοί – κάτι που δεν είχε η χώρα μας το τελευταίο διάστημα – είναι απαραίτητα στοιχεία για το επενδυτικό κλίμα.

Σήμερα, όμως, θέλω να σταθώ μονάχα στο αναπτυξιακό σχέδιο που το θεωρώ πολύ σημαντικό, όσον αφορά στο θέμα του υποδείγματος. Με προκαλεί η σημερινή συνέντευξη του αρχηγού της Αξιωματικής Αντιπολίτευσης, στην «ΗΜΕΡΗΣΙΑ», από ένα συνέδριο σχετικά με το αν είναι «ένα αδειανό πουκάμισο» ο αναπτυξιακός νόμος, για το αν χρειάζεται διαφορετικό μείγμα πολιτικής και βέβαια, αν είναι σπασμωδικές ενέργειες ο αναπτυξιακός νόμος και αν αυτός είναι εκδικητικός προς τους παλαιούς επενδυτές.

Θεωρώ ότι χρειάζεται ένα σχόλιο. Η χώρα μας είχε παντελή έλλειψη αναπτυξιακής στρατηγικής τα τελευταία χρόνια. Θα έλεγε κανείς, τουλάχιστον, δεκαπέντε χρόνια. Ποιο ήταν το περιεχόμενο; Εκτός από τους γενικούς δείκτες που ξέρουμε όλοι. Τουλάχιστον 82% του τριτογενή τομέα, 25% μείωση του ακαθάριστου εγχώριου προϊόντος, δηλαδή 25% ανεργία.

Όμως στον αναπτυξιακό νόμο τι χαρακτηριστικά είχαμε των κυβερνήσεων που υπηρέτησε και ο κ. Μητσοτάκης και οι συνάδελφοι από τη Δημοκρατική Συμπαράταξη; Υπήρξε χαμηλό τεχνολογικό περιεχόμενο, χαμηλή ένταση γνώσης, 95% των σχεδίων, αυτά που ονομάζουμε χαμηλής τεχνολογίας, χαμηλής έντασης γνώσης και το πολύ - πολύ μικρομεσαίας ένταξης της τεχνολογίας. Υψηλή τεχνολογία, προστιθέμενη αξία και ανταγωνιστικότητα για τη χώρα μας ήταν μόνο το 4% ενώ στην Ευρώπη –που ευαγγελίζονται ψευδός και ψευδεπίγραφα – είναι το 47%. Το αποτέλεσμα ήταν η καταδίκη κατ’ επιλογή. Η πολιτική επιλογή των προηγούμενων κυβερνήσεων ήταν η καταδίκη της χώρας μας σε μια χαμηλή θέση στη διεθνή παραγωγική αλυσίδα.

Κατά συνέπεια, συνέβαλλε έτη περαιτέρω στην κρίση, διότι κατέβασε και τις αμοιβές, αλλά ταυτόχρονα κατέβασε και την ανταγωνιστικότητα και, βέβαια, ώθησε τους επιστήμονες να φύγουν στο εξωτερικό. Είναι εντυπωσιακό το πώς συγκεντρώθηκαν τα σχέδια. Μεγαλύτερα από 10 εκατ. ευρώ στον αναπτυξιακό ήταν το ’98 το 1,5%, το 2004 το 4,5% και το 2011 το 12,7%. Σε τρεις αναπτυξιακούς νόμους έξι όμιλοι υπέβαλλαν 133 σχέδια για 1 δις.. Το 0,1% των επιχειρήσεων υπέβαλλαν το 17% των σχεδίων και διεκδίκησαν το 50% του προϋπολογισμού.

Το αποτέλεσμα ήταν ότι το 4,2% των σχεδίων πήρε το 43,6% των επενδύσεων. Πρακτικά, η επιλογή των κυβερνήσεων, πέραν του ότι δεν είχαν στόχο τεχνολογικό, επιστημονικό, αναπτυξιακό, ήταν λίγα χέρια, επιδείνωση των ανισοτήτων, επιτάχυνση της κρίσης, μείωση αμοιβών. Και είναι προφανές γιατί το έκαναν αυτό. Δεν είχαν καμία φροντίδα για τους εργαζόμενους για τον ιδιωτικό τομέα, είναι ψέματα όλα αυτά που λένε.

Παγώνεις 6.500 επενδύσεις ύψους 6.400.000.000 €, εάν ενδιαφέρεσαι για την ιδιωτική οικονομία;

Δημιουργείς ρουσφετολογικό και αδρανές κράτος, εάν ενδιαφέρεσαι για την ιδιωτική οικονομία;

Το αντίθετο. Τα ρουσφέτια, οι ψηφοφόροι και όχι η παραγωγή, οικονομία και εργασία ήταν το ενδιαφέρον τους και το κρύβουν. Κρύβουν επιμελώς και δημιουργούν μια άλλη ατζέντα. Η ατζέντα τους ήταν να μην υπάρχει επιθετική, παραγωγική, αναπτυξιακή πορεία της χώρας, να μην υπάρχει εργασία, να μην υπάρχει εισόδημα. Γι' αυτό και άφησαν την υψηλή διαφθορά στο δημόσιο, γι' αυτό και το Υπουργείο το συγκεκριμένο είχε «φάει κόκκινη κάρτα» για τον ιδιωτικό τομέα το 2012 και υπήρχε εστία διαφθοράς και είχαν σταματήσει οι χρηματοδοτήσεις και μας είχαν κάτω από το μικροσκόπιο, κάτι που απελευθερώθηκε τον Μάιο, νομίζω, επί υπουργίας κ. Σταθάκη.

Ήταν στρατηγική επιλογή των προηγούμενων κυβερνήσεων η υποβάθμιση της δημόσιας διοίκησης για να μην ελέγχει και να είμαι μόνο και μόνο ικανή να ξεπουλάει και το υπηρετήσατε και αυτό την προηγούμενη περίοδο.

Και όσον αφορά την απασχόληση, το 1998 η κάθε θέση κόστιζε στο αναπτυξιακό 123.000 €, το 2004 κόστιζε 566.000 € και το 2011 κόστιζε 976.000 €. Καλύτερα να χρηματοδοτούσαμε απευθείας τους άνεργους και όχι να τα χαρίζουμε στους ημέτερους για να τα πηγαίνουν στις offshore. Κανένα αίσθημα ευθύνης, λοιπόν, δεν υπήρχε, ενώ αντίθετα έμπαιναν στον «πάγο» ώριμα σχέδια.

Ποιος ήταν λοιπόν ο αντίπαλος της ιδιωτικής οικονομίας;

Ποιος ήταν αυτός, ο οποίος ήταν εκδικητικός προς τους επενδυτές;

Προφανώς, ο κ. Μητσοτάκης και η κυβέρνηση που υπηρέτησε. Ακριβώς το αντίθετο από αυτό που ψευδώς είπε στο χθεσινό συνέδριο. Γιατί ο νους τους ήταν μόνο στα συμβόλαια της Siemens, στα panama papers, στην ανανέωση χωρίς άδειες λειτουργίας των καναλιών και όλου αυτού του κυκλώματος που εξυπηρετούσε μια πολιτική εξουσία, που, όμως, οικονομία δεν έδινε, εργασία δεν έδινε, ανάπτυξη δεν έδινε, μέλλον και κοινωνική συνοχή δεν έδινε. Μόνο η κοινωνική ελίτ αναπαραγόταν, με ποιο πρότυπο; Τον πλουτισμό. Ούτε καν τα σταθερά τυπικά πρότυπα της εθνικής αστικής τάξης δεν υπηρέτησαν.

Μη παραγωγικές επενδύσεις, χρήμα, εργασία και γνώση, εκτός της κοινωνίας. Να μην έχουμε στη χώρα μας ούτε πόρους, ούτε εργασία, ούτε γνώση. Στρατηγική επιλογή του συστήματος της Ν.Δ. και του ΠΑ.ΣΟ.Κ., απόλυτα ίδιο τα τελευταία 15 χρόνια, χωρίς κανένα δημόσιο όφελος.

Πρακτικά, χρηματοδοτούσαν ένα οικονομικό μοντέλο 1970, όταν υπήρχαν γνώσεις και εργαλεία του 2015. Ποιος επιστήμονας θα έμενε εδώ; Ποια επιχείρηση θα έμενε εδώ στην Ελλάδα;

Αυτή η ιδεοληψία τους οδήγησε πρακτικά, όχι γιατί ήταν αντικρατιστές, αλλά γιατί τα συμφέροντά τους είναι αυτά, τα οποία έχουν τελείως μεγάλη απόκλιση από το δημοκρατικό προγραμματισμό και από την κινητοποίηση της κοινωνίας.

Δεν ήθελε η Ν.Δ. και το ΠΑ.ΣΟ.Κ. ούτε δημοκρατικό προγραμματισμό, ούτε ισχυρή οικονομία, ούτε συμμετοχή της κοινωνίας και σε αυτό παρασύρθηκε και η ελληνική τύποις σοσιαλδημοκρατία που είναι πιο νεοφιλελεύθερη και από τους νεοφιλελεύθερους.

Μια συνειδητή επιλογή, λοιπόν, η οποία αναγάγει τη διαπλοκή και τους «κουμπάρους» σε βασικό εργαλείο, κατ’ εικόνα και καθ’ ομοίωσιν της πολιτικής εξουσίας. Μια εύκολη, «γρήγορη καρέκλα» στη Βουλή να την κρατάμε 25 χρόνια, κατά μάνα κατά κύρη, αλλά η ουσία της ελληνικής κοινωνίας πιο χαμηλά, πιο χαμηλά, πιο χαμηλά. Αυτή ήταν η τέλεια «καταιγίδα» κατά της οικονομίας, κατά του δημοσίου συμφέροντος.

Εμείς, όμως, αγαπητοί συνάδελφοι, βγάζουμε πλούσια συμπεράσματα. Ακριβώς το αντίθετο απ’ όλα αυτά θέλουμε να υπάρχουν στο νέο αναπτυξιακό νόμο. Θα συνεχίσω στην αυριανή τοποθέτηση. Όμως τα συμπεράσματα που έχουμε και η εντολή της κοινωνίας είναι να αλλάξτε όλα αυτά που μας βασάνισαν. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Ευχαριστώ τον κ. Φάμελλο.

Το λόγο έχει ο κ. Μπγιάλας.

ΧΡΗΣΤΟΣ ΜΠΓΙΑΛΑΣ: Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, κύριε Γενικέ. Να που ήρθε η ώρα να συζητήσουμε και κάτι που μας έλεγαν όλο τον καιρό «πού είναι»; «Πότε θα το φέρετε»; Αλλά βλέπουμε ότι τώρα που ερχόμαστε να το συζητήσουμε, προσπαθούν να βρουν άλλα προσχώματα και, κατά κύριο λόγο, η Αξιωματική Αντιπολίτευση προσπαθεί να βρει διάφορους τρόπους για να εκμηδενίσει ένα νόμο, ο οποίος ήταν απαραίτητος, χρειαζόταν, μιας και δεν υπήρχε αναπτυξιακός νόμος, μιας και είχαμε 6.500 περίπου επενδύσεις «στον αέρα» και αναρωτιέμαι γιατί υπάρχουν σήμερα αυτές οι εκκρεμείς υποθέσεις επενδύσεων στη χώρα;

Επειδή ο προηγούμενος αναπτυξιακός νόμος είχε τόσα πολλά λεφτά, αλλά «μπούκωνε» το σύστημα και δεν μπορούσαμε να τα προωθήσουμε; Ήταν τόσο καλός ο νόμος, προχωρούσε και άρα, από κεκτημένη ταχύτητα σκόνταφταν οι επενδυτές και οι επενδύσεις; Υπάρχουν, γιατί δεν είχατε ουσιώδη αναπτυξιακό νόμο και λεφτά.

Θα ήθελα να επισημάνω δύο τρία πράγματα που άκουσα από συναδέλφους στην Επιτροπή. Ακούστηκε το εξής ωραίο ότι «δεν πιστεύετε στις επενδύσεις». Μα εμείς φέραμε ένα αναπτυξιακό νόμο, ο οποίος προωθεί τις επενδύσεις και αν είναι αυτοί που πιστεύουν στις επενδύσεις, γιατί έκλεισαν 300.000 μικρομεσαίες επιχειρήσεις στην περίοδο της διακυβέρνησής τους; Εμείς δεν πιστεύουμε ή αυτοί, οι οποίοι έκλεισαν τις μικρομεσαίες επιχειρήσεις με τις πολιτικές τους; Εμείς κάνουμε πράξη το ότι πιστεύουμε στις επενδύσεις, αλλά η διαφορά μας είναι ότι πιστεύουμε στις επενδύσεις, οι οποίες προωθούν την παραγωγή, προωθούν την εξωστρέφεια, προωθούν την καινοτομία, προωθούν τη μικρομεσαία επιχείρηση και στηρίζουν τη μικρομεσαία επιχείρηση και όχι να απευθύνονται σε ορισμένους ημέτερους, οι οποίοι κατά κύριο λόγο έκαναν κουφάρια και όχι επένδυση.

Ακούστηκε δύο φορές, ότι αυτός ο αναπτυξιακός νόμος είναι μια «σταγόνα στην έρημο και σταγόνα στον ωκεανό». Τώρα, αν αυτά τα συνδυάσουμε, θα πρέπει να καταλάβουν οι αγαπητοί συνάδελφοι, ότι αυτή η σταγόνα με την αναμόχλευση που θα κάνει στα ιδιωτικά κεφάλαια, αλλά ταυτόχρονα και με το θετικό μήνυμα που θα περάσει στην κοινωνία, με την θετική ψυχολογία της οικονομίας, μπορεί να γίνει «καταιγίδα». Μήπως, αυτό είναι που σας φοβίζει και σας τρομάζει;

Κυρίες και κύριοι συνάδελφοι, πέρα από αυτήν την κριτική σε όσα ειπώθηκαν, θα ήθελα να επισημάνω δύο τρία σημεία σε ό,τι αφορά το νομοσχέδιο. Είναι τυχαίο ότι χθες που είχαμε την ακρόαση των φορέων, η συντριπτική πλειοψηφία των φορέων έκρινε θετικό το νόμο; Έκαναν τις επισημάνσεις τους, έκαναν τις προτάσεις τους, αλλά το έκριναν ως θετικό βήμα, μεγάλο βήμα, που αλλάζει τη φιλοσοφία των παλαιών αναπτυξιακών νόμων που έδιναν επιδοτήσεις που είχαν μηδαμινό αποτέλεσμα, ενώ τώρα πάμε σε βιώσιμες επενδύσεις, οι οποίες μέσα από την επιδότηση της χαμηλής φορολόγησης, μπορούν αυτές να λειτουργήσουν και να έχουν μέλλον στην παραγωγή της χώρας.

Θα ήθελα, όμως, να πω ότι το σταθερό φορολογικό σύστημα, κύριε Υπουργέ, μήπως θα έπρεπε να το εξετάσουμε, να το επεκτείνουμε σε μικρότερου τζίρου επενδύσεις και αν θέλετε, να έχουμε μια έκπτωση ποσοστού στους φορολογικούς συντελεστές για όλες τις επιχειρήσεις που εντάσσονται στο νόμο, πέραν από τις πολύ μεγάλες επιχειρήσεις; Έτσι, θα δώσουμε τη δυνατότητα και το έναυσμα και στις μικρές και μεσαίες επιχειρήσεις να προχωρήσουν στις επενδύσεις τους.

Μια άλλη πρόταση που θα ήθελα να κάνω είναι για ένα ζήτημα που έχουν οι επενδυτές σε πολύ μεγάλο βαθμό και αφορά τις φορολογικές διαφορές. Γνωρίζουμε όλοι μας, πως όταν μια επιχείρηση μπαίνει σε ένα διαπληκτισμό, σε μια αντιπαράθεση με τη φορολογική αρχή, το να λύσει τη φορολογική της διαφορά κρατάει σε πολύ μεγάλο βάθος. Ίσως θα έπρεπε να δημιουργήσουμε μια επιτροπή που άμεσα και τελεσίδικα θα κλείνει τις φορολογικές διαφορές ανάμεσα στον επιχειρηματία επενδυτή που έχει ενταχθεί στο νόμο και στη φορολογική διοίκηση. Νομίζω ότι μπορεί να γίνει μέσα από μια ανεξάρτητη αρχή.

Πολλοί φίλοι μου και πελάτες στην προσωπική μου δουλειά που έκαναν επενδύσεις με τους προηγούμενους αναπτυξιακούς νόμους μου έθεσαν το εξής ζήτημα: «Δεν θέλουμε ιδιαίτερους αναπτυξιακούς νόμους, αυτό που είναι να κάνετε εμείς να το προχωρήσουμε. Μπορείτε να λήξετε τη γραφειοκρατία»; Δεν είναι δυνατόν, για να υποβάλεις μια πρόταση, να έχεις έναν απίστευτο όγκο φακέλων, αλλά κατά τη διάρκεια της υλοποίησης τα έγγραφα και τα χαρτιά που χρειάζονται και η γραφειοκρατία που χρειάζεται στην πρώτη, δεύτερη, τρίτη αξιολόγηση να είναι απίστευτη, να ταλαιπωρεί τους επενδυτές και φυσικά, στην πλήρη ολοκλήρωση του, εκεί και αν είναι τρέλα. Η γραφειοκρατία χρειάζεται απλοποίηση, να είναι ένα έντυπο, ακόμη και η αίτηση να είναι μια περιγραφή.

Οι κοινές υπουργικές αποφάσεις και οι υπουργικές αποφάσεις που θα βγάλετε, κύριε Υπουργέ, να βγουν άμεσα και να έχουν απλοποιημένες διαδικασίες. Ο φάκελος υποβολής να είναι η περιγραφή του αντικειμένου, προϋπολογισμός, προτιμολόγια, χωρίς διαδικασίες. Θα κριθεί στην κατασκευή του, στην υλοποίηση του έργου και εφόσον το έχει υλοποιήσει, να μην ψάχνουμε να βρίσκουμε προσκόμματα.

Μια πρόταση ακόμη. Έχουμε ένα ζήτημα με τον «Τειρεσία». Θα πρέπει νομίζω να προβλέψουμε ότι οι επιχειρήσεις, οι οποίες για οποιοδήποτε λόγο μπήκαν στον «Τειρεσία», εκτός από μεγάλες περιπτώσεις που χτύπησαν «κανόνι» στις τράπεζες. Με μία επιταγή, με ένα γραμμάτιο, με μια μη πληρωμή μιας δανειακής υποχρέωσης εντάσσεσαι στον «Τειρεσία». Δεν πρέπει να αφήσουμε αυτούς τους ανθρώπους. Ίσα ίσα, να τους δώσουμε την ευκαιρία να κάνουν ξεκίνημα, μαζί με τον αναπτυξιακό νόμο, να προχωρήσουν, να λειτουργήσουν, να παράξουν.

Κλείνω, κύριε Πρόεδρε, λέγοντας ότι το θετικό μήνυμα μπορεί να βγει. Δεν είναι πανάκεια ο αναπτυξιακός νόμος. Είναι το εργαλείο, όμως, που δείχνει ότι η Ελλάδα περνάει πλέον σε ένα άλλο επίπεδο. Ξεφύγαμε από τις καταστάσεις και τα δύσκολα μέτρα όπου μας επιβάλλονταν, πάμε, όμως, μπροστά με τον αναπτυξιακό νόμο.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Ηγουμενίδης.

ΝΙΚΟΣ ΗΓΟΥΜΕΝΙΔΗΣ: Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο νέος αναπτυξιακός νόμος κινείται στην κατεύθυνση της δίκαιης κατανομής και της διασποράς των ωφελειών σε όλες τις κοινωνικές ομάδες, με άξονα την έξοδο της οικονομίας από την κρίση, με ένα βιώσιμο και κοινωνικά δίκαιο τρόπο. Πρόκειται για ένα σχέδιο νόμου δομημένο γύρω από τη νεανική, τη νέα επιχειρηματικότητα, τη μικρομεσαία επιχείρηση που θέλει να αναπτυχθεί μόνη της ή σε συνεργασία με άλλες και έχει κλαδική και περιφερειακή αιχμή.

Και δεν μπορούσε να είναι αλλιώς ο νέος αναπτυξιακός νόμος, γιατί ακριβώς κινείται στην κατεύθυνση και τη λογική που έχει η παράταξή μας για την ανάπτυξη. Βλέπουμε την ανάπτυξη στενά δεμένη με την προσπάθεια για την ανασυγκρότηση και την εκβιομηχάνιση της χώρας, βλέπουμε την ανάπτυξη στενά δεμένη με την παραγωγή αυξημένης προστιθέμενης αξίας, βλέπουμε την ανάπτυξη στενά δεμένη με την αξιοποίηση του ανθρώπινου δυναμικού της χώρας και την ενίσχυσή του.

Και εδώ ακριβώς, στην καρδιά της σκέψης μας για το πώς βλέπουμε εμείς την ανάπτυξη, που τη βλέπουμε ακριβώς στην ανάδειξη της κοινωνικής δυναμικής και της εξωστρέφειας της χώρας, εδώ ακριβώς είναι και η αντίθεσή μας με την παράταξη της Ν.Δ., η οποία ουσιαστικά, ακριβώς πίσω από την ίδια λέξη «ανάπτυξη», εννοεί ένα εντελώς διαφορετικό πράγμα. Βλέπει την ανάπτυξη να έρχεται μέσα και πάνω στα ερείπια της κοινωνικής καταστροφής που δημιούργησε η πολιτική της, ως μαγνήτης επενδύσεων φτηνό εργατικό δυναμικό, έτσι όπως εξασφαλίζεται είτε από τους χαμηλούς μισθούς είτε από τη στρατιά των ανέργων.

Γι' αυτό ακριβώς το λόγο μίλησε ο Πρόεδρος της Ν.Δ. για «πουκάμισο αδειανό», γι' αυτό κάποιοι ομιλητές -να παραδεχτώ εδώ ότι δεν ήταν όλοι με την ίδια στάση απέναντι στο νομοσχέδιο που φέραμε σήμερα- ισχυρίζονται ότι είναι σταγόνα στην έρημο ή σταγόνα στον ωκεανό ή είναι, όπως είπε και άλλος Βουλευτής –ο κ. Θεοχάρης- στην ίδια κατεύθυνση ότι είναι ένας αντιαναπτυξιακός νόμος. Επειδή ακριβώς η λογική τους για την ανάπτυξη είναι τελείως διαφορετική από τη δική μας.

Εν πάση περιπτώσει, θα μας δοθεί η δυνατότητα, κύριε Πρόεδρε, να ξαναμιλήσουμε και να επανέλθω στο θέμα και στη συζήτηση στην Ολομέλεια. Θα ήθελα να σταθώ σε μερικές πλευρές του νόμου.

Πρώτον, από τα θετικά του σχεδίου νόμου που έρχεται για συζήτηση θεωρώ την ένταξη των κοινωνικών συνεταιριστικών επιχειρήσεων στις επιλέξιμες μορφές επιχειρήσεων.

Η ανάπτυξη αυτών των δικτύων πραγματικά θα βοηθήσει και θα συμβάλλει, εν γένει, στη στήριξη της κοινωνικής οικονομίας.

Θα σταθώ εδώ στην πλευρά του περιπτώσεων εκείνων που οι εργοδότες βάζουν λουκέτο, επειδή όπως ισχυρίζονται οι ίδιοι δεν βγαίνουν και οι εργαζόμενοι θέλουν να αναλάβουν τη διαχείριση, συνεχίζοντας τη λειτουργία της όποιας επιχείρησης.

Πιστεύω ότι οφείλουμε να εξετάσουμε σοβαρά και να στηρίξουμε κάθε πρωτοβουλία εντάσσοντάς την στο γενικότερο πλαίσιο ανάπτυξης της κοινωνικής και αλληλέγγυας οικονομίας που ειδικά σε συνθήκες κρίσης μπορεί να γεννήσει πολλές και καλά αμειβόμενες θέσεις εργασίας, ενισχύοντας παράλληλα την κοινωνική συνοχή, η οποία είναι ένα μη μετρήσιμο, αλλά κατά τη γνώμη μου, ανεκτίμητης αξίας μέγεθος.

Προφανώς, οι κύριοι της Νέας Δημοκρατίας μιλάνε για ανύπαρκτο νόμο - και έρχομαι στο δεύτερο στοιχείο - γιατί ακριβώς δεν θα δούμε σε αυτό το νόμο, όπως ανέφερε και ο Υπουργός, να παίρνουν δύο ή τρεις επιχειρήσεις πάνω από 200 εκατ. €, αλλά θα δούμε περισσότερο την κατεύθυνση της ενίσχυσης των μικρομεσαίων επιχειρήσεων.

Φυσικά και είναι θετικό να ανοίξουμε ένα μέτωπο με τη γραφειοκρατία και σαφώς στην κατεύθυνση αυτή είναι και η θέση μας ή η διάθεσή μας σε μια μέρα να μπορεί να ιδρύεται και σε τρεις ημέρες να λειτουργεί μια επιχείρηση, γιατί προφανώς και το περιβάλλον της φορολογικής σταθερότητας θα διευκολύνει.

Κύριε Υπουργέ, θα ήθελα να σταθώ και σε τρία ζητήματα που αφορούν στο σχέδιο νόμου και θα πρέπει να μάθουμε περισσότερα.

Το πρώτο είναι ότι με το παρόν νομοσχέδιο δίνεται η δυνατότητα ίδρυσης ξενώνων φιλοξενίας νέων μόνο από συνεταιρισμούς ή κοινωνικές συνεταιριστικές επιχειρήσεις με βάση το ν. 4019/2011 και το ν. 4015/2011.

Εδώ, παρά το ότι πρώτα απ' όλα στάθηκα στο θέμα των κοινωνικών συνεταιριστικών επιχειρήσεων, υπάρχει η επιφύλαξη ότι ο συγκεκριμένος περιορισμός, ενδεχομένως, να λειτουργήσει αποτρεπτικά προς όποιο επενδυτικό σχήμα επιθυμεί να επενδύσει στη συγκεκριμένη δραστηριότητα με την έννοια ότι οι εναλλακτικές μορφές φορέα επένδυσης είναι σήμερα ελάχιστες.

Πέρα, δηλαδή, από την προσπάθειά μας να ενισχύσουμε αυτές τις εναλλακτικές μορφές, θα πρέπει να δούμε, μήπως σήμερα δεν πρέπει να περιοριστούμε και να δώσουμε τη δυνατότητα μόνο σε αυτές.

Ένα δεύτερο στοιχείο που θα ήθελα να πω είναι ότι από τις διατάξεις του νόμου εξαιρούνται τα επενδυτικά σχέδια για μονάδες φροντίδας ηλικιωμένων.

Ένα τρίτο στοιχείο είναι το σχετικό με το γεγονός ότι η καταβολή του 50% της επιχορήγησης δίνεται σε μια επιχείρηση μόνο με την προϋπόθεση της προηγούμενης κάλυψης του 100% της προβλεπόμενης αξίας της μετοχής.

Πιστεύω, κύριε Υπουργέ, ότι η χρηματοδότηση της επένδυσης με ίδια κεφάλαια σαν προϋπόθεση είσπραξης του 50% της επιχορήγησης, θα πρέπει να συνεχίσει να είναι αναλογική με το ποσοστό υλοποίησης του έργου.

Ένα τέταρτο στοιχείο, που, βέβαια, δεν αφορά τον αναπτυξιακό νόμο, αλλά που πιστεύω, ότι σε αυτό το σημείο αξίζει να σταθώ, κυρίες και κύριοι συνάδελφοι, είναι το γεγονός, ότι εκτός από το αναπτυξιακό συμβούλιο, χρειάζεται η άμεση ίδρυση αναπτυξιακού ταμείου, δηλαδή, εκείνου του νέου φορέα, που θα προκύψει μέσα από διαφορετικά εργαλεία και θεσμούς, όπως είναι το ΕΤΕΑΝ, το ΤΑΝΕΟ και που με συνέργειες με διεθνείς αναπτυξιακούς οργανισμούς, αυτό το ταμείο ανάπτυξης θα αποτελέσει σοβαρό αντίβαρο στις στρατιές των ανέργων και των διαρροών στο εξωτερικό.

Κλείνοντας, κυρίες και κύριοι συνάδελφοι, πιστεύω, ότι η επιτυχής ολοκλήρωση της πρώτης αξιολόγησης και τα νέα δεδομένα που δημιουργούνται, δεν θα έλεγα, ότι απογειώνουν την ελληνική οικονομία, απλώς μας ανοίγουν ένα παράθυρο ελπίδας που επιτρέπει επιτέλους να βάλουμε ένα τέλος στο φαύλο κύκλο της λιτότητας, της ύφεσης και της ανεργίας, στον οποίο έχει εγκλωβιστεί η ελληνική οικονομία, η κοινωνία και η χώρα.

Είναι στο χέρι μας, λοιπόν, μαζί με την κοινωνία να αξιοποιήσουμε σωστά αυτό το παράθυρο σε όφελος της πατρίδας μας.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Μπαλωμενάκης.

ΑΝΤΩΝΗΣ ΜΠΑΛΩΜΕΝΑΚΗΣ: Νομίζω, κύριε Πρόεδρε και κύριε Υπουργέ, ότι αν ως αποτέλεσμα της συζήτησης αυτής που προηγείται και που θα ακολουθήσει, αναδειχθεί η ουσιώδης πλευρά των διαφορών ανάμεσα στους προηγούμενους αναπτυξιακούς νόμους και στον τωρινό τον προτεινόμενο, θα είναι ένα πολύ σημαντικό κέρδος για την ελληνική κοινωνία και έχω την εντύπωση ότι έτσι θα γίνει αντιληπτή η βασική διαφορά επιδιώξεων, στοχεύσεων, φιλοσοφίας και ιδεολογίας ανάμεσα στις δύο, σχετικώς, αντιδιαμετρικές αυτές προτάσεις.

Αν ήθελε κανείς να περιγράψει τα αποτελέσματα των προηγούμενων αναπτυξιακών νόμων με λιτό τρόπο, θα μπορούσε να πει, ότι στερούνταν αναδιαρθρωτικής δυναμικής και λογικής, είχαν γεμίσει την Ελλάδα με κουφάρια και ακούσαμε τα νούμερα εδώ πέρα, πόσα μικρά ποσοστά επενδύσεων πήραν το σύνολο, σχεδόν, των επιδοτήσεων και τα αποτελέσματα τα είδαμε ή μάλλον δεν τα είδαμε, δηλαδή αρνητικά.

Θέλω να επισημάνω στο σημείο αυτό ότι η ίδια η αντιπολίτευση, η Ν.Δ., έχει αλλάξει κάπως, κατά την αντίληψή μου και πιστεύω ότι δεν κάνω λάθος, την φρασεολογία της από την ημέρα που έγινε η εισήγηση εδώ της 1ης συνεδρίασης μέχρι και σήμερα. Κι αυτό, το θεωρώ θετικό και το θεωρώ ως απόηχο της πολύ θετικής, μάλιστα, επιδοκιμασίας των φορέων στις προτεινόμενες ρυθμίσεις.

Από τις τοποθετήσεις της κυρίας Εισηγήτριας που εξέφρασε την έκπληξή της, «γιατί δεν ενισχύουμε τους «μεγάλους» που αυτοί ξέρουν» έχουν σημειώσει τις φάσεις, «αυτοί το αξίζουν, αυτοί μπορούν να παράξουν», μέχρι τη σημερινή τοποθέτηση της κυρίας Κεφαλογιάννη που θέλει, επιδιώκει, κατ' αυτήν η παράταξή της να κάνει δομική και όχι λαϊκίστικη αντιπολίτευση, μόλις πρόσφατα του κ. Καραμανλή που βρήκε θετικές ορισμένες διατάξεις και είναι πολύ σημαντική αυτή η διαφοροποίηση νομίζω, αλλά φυσικά νομίζω ότι όλα τα είπε ο κ. Κρεμαστινός, λέγοντας ότι «δεν πάμε μακριά έτσι, αν κάθε φορά η αντιπολίτευση ισοπεδώνει και βρίσκει πάντα και παντού αρνητικά». Βέβαια, ο κ. Κρεμαστινός δεν είναι από τους προτεινόμενους για μεταγραφή από τον κ. Σαμαρά προς τον κ. Μητσοτάκη, αλλά εν πάση περιπτώσει, πιστεύω ότι διατηρεί μια αξία πολύ σημαντική αυτή η παρατήρηση και τοποθέτηση.

Η έννοια του δημοκρατικού σχεδιασμού, για την οποία μίλησαν αρκετοί συνάδελφοι, και την οποία προσπαθεί να βάλει ως λογική αυτό το σχέδιο νόμου, είναι πάρα πολύ σημαντική γιατί ακριβώς «απλώνει» την εικόνα και βλέπει ουσιαστικά μεγαλύτερο πεδίο. Η έννοια του σχεδιασμού είναι αντίθετη προς τον νεοφιλελευθερισμό και το ξέρουμε πάρα πολύ καλά. Μάλιστα, την ώρα που έγινε μια αναφορά στην 1η συνεδρίαση, κάποιοι συνάδελφοί ακούστηκαν από τη Ν.Δ. να χλευάζουν και να λένε « τι θα το κάνουμε εδώ πέρα Σοβιέτ;». Όμως, δεν είναι αυτό το πράγμα. Είναι ένας δημοκρατικός σχεδιασμός που ισορροπεί και συμμετέχει ολόκληρη την κοινωνία δια των φορέων της. Και τρανή απόδειξη αυτού είναι, αφενός το διάστημα που προηγήθηκε η συζήτηση της κατάθεσης και αυτή εδώ η συζήτηση που γίνεται, όπως είπαμε με την επιδοκιμασία των φορέων. Άλλωστε, ο σχεδιασμός γίνεται και στην προηγούμενη περίοδο, αλλά ήταν σχεδιασμός ανάδοχος, σχεδιασμός προς όφελος των ημετέρων και σχεδιασμός της ευρύτερης οικονομικής ολιγαρχίας που αδιαφορούσαν προφανώς για τα αποτελέσματα για το σύνολο.

Δυστυχώς, δεν μας παίρνει ο χρόνος να αναφερθούμε πολύ, θα μιλήσουμε και στην Ολομέλεια. Θέλω να αναφερθώ στις διατάξεις του Γενικού Μέρους που προσδιορίζουν τις εξαιρέσεις, με βάση όχι απλά τη συμβατότητα ή τη μη συμβατότητα με τους Ευρωπαϊκούς Κανονισμούς, αλλά και με τις παρούσες ανάγκες της οικονομίας. Αυτή η προσέγγιση κρίνεται πάρα πολύ θετική. Είναι δηλαδή προϊόν μελέτης και προϊόν εξειδίκευσης που πιστεύω ότι θα έχει τα θετικά αποτελέσματα μέσα στην ελληνική κοινωνία.

Ενώ πολλές από τις προτάσεις των φορέων στράφηκαν πάνω στην επιλεξιμότητα, ζήτησαν αλλαγές που είναι εν μέρει δικαιολογημένες γιατί δείχνουν την αγωνία σε ένα πραγματικά δυσμενές περιβάλλον, η εξαίρεση τομέων που δεν συμβάλλουν στη δημιουργία νέων θέσεων εργασίας ή που δεν χρειάζονται ενίσχυση εξαιτίας του γεγονότος ότι είναι από μόνες τους αποδοτικές οικονομικά ή δεν είναι διεθνώς εμπορεύσιμες, νομίζω, ότι γενικά, γίνεται αποδεκτή αυτή η εξαίρεση, δηλαδή. Με αυτό το πνεύμα, κρίνεται και θετική η εξαίρεση από τις εξαιρέσεις. Δηλαδή, εκεί που παρά το γενικότερο πλαίσιο κρίνεται αναγκαία η ενίσχυση των τομέων αυτών, με παράδειγμα την παραγωγή ενέργειας από τις ανανεώσιμες.

Είδα με ευχαρίστηση ότι συμπεριλαμβάνεται στις τροποποιήσεις που έκανε αποδεκτές ο κ. Υπουργός και την τροποποίηση που είχαμε προτείνει για την αλλαγή της αποθήκευσης από την εγγυημένη. Γενικότερα, η ενίσχυση των μικρών υδροηλεκτρικών σταθμών, καθώς και των υβριδικών σταθμών ανανεώσιμων πηγών, είναι νομίζω, μια πολύ χρήσιμη επιλογή και καλώς γίνεται η εξαίρεση για την ήπια ενεργειακή αυτονόμηση των μη διασυνδεδεμένων νησιών.

Ελπίζω στην Ολομέλεια να αναδείξουμε και άλλες πλευρές και κυρίως, να κάνουμε την αντίστιξη μεταξύ των παρελθόντων νόμων, των περασμένων και του τωρινού, για να μπορέσουμε να καταδείξουμε ποια δυναμική εμπεριέχει και τι προοπτικές ανοίγει για την ελληνική οικονομία. Ευχαριστώ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει η κυρία Αραμπατζή.

ΦΩΤΕΙΝΗ ΑΡΑΜΠΑΤΖΗ: Κύριες και κύριοι της Κυβέρνησης, η Κυβέρνηση κάνει στον αναπτυξιακό νόμο ό,τι ακριβώς και στη διαπραγμάτευση. Πολύμηνη, ατέρμονη διαπραγμάτευση με θλιβερό ή πενιχρό, όπως στην περίπτωση του αναπτυξιακού νομοσχεδίου σας. Μόνο ως πενιχρό μπορεί, να ερμηνευθεί το δυσθεώρητο ποσό των 480 εκατομμυρίων ευρώ, που σκοπεύετε να ρίξετε στην αγορά μέχρι το 2022, για την περιβόητη «ανάπτυξη» κατά ΣΥ.ΡΙΖ.Α., όταν έχετε δώσει 0 € για το 2015, προβλέπετε 0 € για το 2016 και μόλις 26,7 εκατ. για το 2017.

Εν τω μεταξύ, «η ανάπτυξη, όπως, βεβαίως, και η ελπίδα έρχεται». Είναι προφανές ότι πρόκειται για μια ακόμα εικονική πραγματικότητα, για μια ακόμα νομοθέτηση με ευχολόγια, για μια ακόμη νομοθέτηση με «διαζύγιο» από την πραγματική οικονομία και την αγορά. Γιατί, κύριε Υπουργέ, κ.κ. της Κυβέρνησης είναι προφανές ότι δεν ελπίζετε με αυτά τα «ψίχουλα» που νομοθετείτε, τον όγκο της γραφειοκρατίας και της αδιαφάνειας που εισάγετε, να έρθει η ανάπτυξη. Ανάπτυξη από τις επιχειρήσεις που είτε τις έχετε κλείσει με τις πρωτοφανείς οικονομικές συνθήκες, capital controls, πρωτοφανής έλλειψη ρευστότητας είτε τις έχετε επιβαρύνει απαγορευτικά με τη φορολογική και ασφαλιστική λαίλαπα που μόλις νομοθετήσατε που σε κάθε περίπτωση έχετε αποθαρρύνει και οδηγήσει στη μετανάστευση.

Είναι, πράγματι, βαθιά υποκριτικό, να εισηγείστε πέραν όλων των άλλων το νέο αναπτυξιακό, τη στιγμή που λίγες μέρες πριν, φροντίσατε με τροπολογία της τελευταίας στιγμής στο φορολογικό νομοσχέδιο να καταργήσετε το χωροταξικό του 2014 με αποτέλεσμα να κινδυνεύουν όλες οι επενδύσεις μικρές και μεγάλες. Νάρκη για τις μεγάλες τουριστικές επενδύσεις, όπως ο Αστέρας, η Κασσιώπη στην Κέρκυρα, η Αφάντου στη Ρόδο, οι οποίες αδειοδοτήθηκαν σε επίπεδο χρήσεων γης με αυτές τις διατάξεις και έρχεστε τώρα εσείς και τις καταργείτε μονοκοντυλιά.

Επειδή η χώρα μας, κύριες και κύριοι της Κυβέρνησης, παρά τις φιλότιμες προσπάθειές σας δεν κατέρρευσε χάρη στον τουρισμό, φροντίστε, να μην τους βάζετε νέα εμπόδια και περιορισμούς. Δεν φτάνει η φορολαίλαπα, με την οποία τους φιλοδωρήσατε – θυμίζω: Κατάργηση της νησιοτικότητας, «τσουνάμι» έμμεσων φόρων, αύξηση του Φ.Π.Α από το 23% στο 24%, φόρος ιδιόχρησης, φόρος διαμονής από το 2018 - τουλάχιστον μην τους εξαιρείτε από τις όποιες ευεργετικές διατάξεις του παρόντος νομοσχεδίου. Βάλτε, λοιπόν, και τον τουρισμό στους τομείς αιχμής του άρθρου 12, δηλαδή, στις ειδικές κατηγορίες ενισχύσεων, όπου επιτρέπεται το 100% και όχι το 70% της ενίσχυσης του χάρτη περιφερειακών ενισχύσεων.

Ξεκαθαρίστε μας, παρακαλώ, κύριε Υπουργέ, τι τελικά θα ισχύσει με την παρ. 4ΘΘ του άρθρου 7. Θα ορίζετε, δηλαδή, με υπουργική σας απόφαση τις περιοχές που εξαιρούνται από το σύνολο των περιπτώσεων ενίσχυσης της περίπτωσης 4Γ του άρθρου 7; Αποκλείοντας, δηλαδή, ολόκληρες περιοχές από τουριστικές επενδύσεις; Σας το ρωτάω, γιατί όταν η Πανελλήνια Ομοσπονδία Ξενοδόχων, κύριε Υπουργέ, διαχρονικά έχει προτείνει μόνο την εξαίρεση της Αθήνας και της Θεσσαλονίκης, λόγω του υγιούς ανταγωνισμού που πρέπει να προασπίσει και υγιούς ανταγωνισμού γιατί εκεί ακριβώς, οι όποιες επενδύσεις δεν επιδόθηκαν, εσείς πώς εξασφαλίζετε στον εαυτό σας αυτό το προνόμιο, να ορίζετε έναν αναπτυξιακό χαρτί δύο ή και τριών ταχυτήτων, όπως κρίνετε κατά το δοκούν;

Επίσης, να μας διευκρινίσετε, τι θα γίνει με τις μεταβατικές διατάξεις για τους προηγούμενους αναπτυξιακούς. Ορίζετε και πάλι δυσμενείς διατάξεις και προκαλείτε ακόμα μεγαλύτερα προβλήματα σε ήδη ενταγμένα έργα και αναφέρομαι, βεβαίως, στις συνέπειες της παρ.13 του άρθρου 85.

Κύριε Υπουργέ, προερχόμενη από ένα νομό παραμεθόριο που κατατάσσεται στην προτελευταία θέση μεταξύ των νομών της χώρας ως προς το κατά κεφαλήν ΑΕΠ, που ταυτόχρονα είναι παραμεθόριος νομός και αιμορραγεί, λόγω διασυνοριακού παραεμπορίου-στις Σέρρες αναφέρομαι-εκροή συναλλάγματος από καταναλωτές που λόγω της οικονομικής ανέχεια σπεύδουν στη γειτονική Βουλγαρία για να προμηθευτούν από βενζίνη και είδη πρώτης ανάγκης μέχρι ιατρικές υπηρεσίες. Από ένα νομό που αιμορραγεί από τους ασύγκριτα πλεονεκτικούς φορολογικούς συντελεστές της γείτονας Βουλγαρίας, ζητούμε όλα τα καθεστώτα ενίσχυσης να φτάνουν στο συγκεκριμένο νομό στο 100% του ανώτατου ποσοστού του χάρτη περιφερειακών ενισχύσεων.

Επίσης, ιδιαίτερη εγρήγορση θα πρέπει να επιδειχθεί ενόψει της υπουργικής απόφασης που θα καθορίζει τις επιλέξιμες επενδύσεις στο γεωργικό και κτηνοτροφικό τομέα, ώστε να αποφευχθεί ο αποκλεισμός ειδών, όπως η ντομάτα, το σιτάρι, το ρύζι, η κτηνοτροφία γαλακτοπαραγωγής και κρεατοπαραγωγής. Κυρίες και κύριοι της Κυβέρνησης είναι προφανές ότι η σχέση της κυβέρνησης με την επιχειρηματικότητα, είναι όπως λέει ο λαός « ο φάντης με το ρετσινόλαδο». Ό,τι κάνει η κυβέρνησή σας δυστυχώς στη κατεύθυνση της ανάπτυξης και της επιχειρηματικότητας, το κάνει μόνο μετά από υπερβολική πίεση ή με απειλή της Ε.Ε. για εκταμίευση της δόσης, όπως στην περίπτωση του Ελληνικού.

Ποιος δεν θυμάται άλλωστε τις κραυγές του Πρωθυπουργού που έλεγε «αν είναι να υπογράψω ιδιωτικοποιήσεις σαν το Ελληνικό, καλύτερα ψηφίστε Σαμαρά». Ποιος δεν θυμάται τις απειλές του κυρίου Σπίρτζη για ποινικές ευθύνες εκείνων που υπέγραψαν τη σύμβαση για το Ελληνικό. Αναρωτιέμαι, αν από αύριο θα έχουμε ξανά παρέλαση Υπουργών που θα λένε ότι «με ματωμένη καρδιά, με δάκρυα και με βαριά συνείδηση» υπέγραψαν. Εν τω μεταξύ, αντί να κλαίτε γοερώς, λύστε τα προβλήματα με την απεργία στα λιμάνια της χώρας. Τεράστια οικονομική ζημιά για τις επιχειρήσεις σε συνέχεια της ζημίας από τις 120 και πλέον ημέρες αποκλεισμένοι της Ειδομένης μεγάλη απώλεια για τον τουρισμό, λόγω της κρουαζιέρας. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Κάτσης.

ΜΑΡΙΟΣ ΚΑΤΣΗΣ: Ευχαριστώ κύριε Πρόεδρε. Από την τελευταία τοποθέτηση της εκπροσώπου της Αξιωματικής Αντιπολίτευσης που την άκουσα, θα περίμενε κανένας να πει ότι το 2014, η χώρα βρισκόταν σε μια τρομερή τροχιά ανάπτυξης, όλες οι βιομηχανίες λειτουργούσαν εξαιρετικά, υπήρχαν πάρα πολλές θέσεις εργασίας και πραγματικά, είχαμε τόσο πολύ ανάπτυξη που δεν ξέρουμε τι να την κάνουμε. Και ήρθαμε εμείς και τα καταστρέψαμε όλα σε ενάμιση χρόνο.

Προφανώς, το στρατηγικό αδιέξοδο της Αξιωματικής Αντιπολίτευσης είναι τόσο έντονο, που δεν μπορεί να αντιληφθεί και τα αυτονόητα. Το νομοσχέδιο δεν έχει καμία σχέση με τη λογική την οποία περιγράφετε και που αυτήν εφαρμόζετε όλα αυτά τα χρόνια. Το νομοσχέδιο κατά τη γνώμη μου αποτελεί μια φυγή προς τα εμπρός, η οποία συνδέεται και έρχεται σε συνέχεια του κλεισίματος αξιολόγησης, της σταθερότητας που θα έρθει σε επενδυτικό περιβάλλον, αλλά και της επαναφοράς της εμπιστοσύνης των επενδυτών, λόγω του γεγονότος ότι η συμφωνία συνδέεται με τη διευθέτηση του χρέους.

Το παρόν σχέδιο νόμου στοχεύει στη μικρή και μικρομεσαία επιχειρηματικότητα, σε τομείς δηλαδή παραγωγικούς και με συγκριτικά πλεονεκτήματα της ελληνικής οικονομίας, οι οποίοι όλο το προηγούμενο διάστημα είχαν αποκλειστεί από τη στρεβλή ανάπτυξη που είχαμε όλα αυτά τα χρόνια και που κανένα κοινωνικό αποτύπωμα αυτή η ανάπτυξη δεν άφησε στο διάβα της. Ο αναπτυξιακός νόμος οφείλει να πετύχει το σκοπό για τον οποίο νομοθετείται. Τη στήριξη δηλαδή, εκείνων των επιχειρήσεων που θα δώσουν υψηλή προστιθέμενη αξία, θα παράξουν νέα γνώση και θα συμβάλουν καθοριστικά στην αλλαγή του παραγωγικού μοντέλου της ελληνικής οικονομίας. Ενός παραγωγικού μοντέλου στον αντίποδα αυτού που ίσχυε μέχρι σήμερα, θα φέρει βιώσιμη ανάπτυξη, υγιή επιχειρηματικότητα, με σεβασμό στους περιβαλλοντικούς όρους, όπως και στις εργασιακές συνθήκες και σχέσεις. Απαρέγκλιτος όρος για να συμβεί αυτό, είναι η δημιουργία σταθερών νέων θέσεων εργασίας που θα διακόψει τη φυγή των νέων επιστημόνων στο εξωτερικό.

Η επένδυση στο συγκριτικό αυτό πλεονέκτημα της χώρας που είναι το επιστημονικό προσωπικό και δυναμικό της πατρίδας μας, πρέπει να μπει στο επίκεντρο της πολιτικής στόχευσης και που ο νέος αναπτυξιακός νόμος, ως εργαλείο ανάπτυξης και επένδυσης, πρέπει να στηρίξει με κάθε τρόπο.

Στο σημείο αυτό, θα ήθελα να σημειώσω ένα πάρα πολύ σημαντικό γεγονός, πρωτόγνωρο μάλλον, τουλάχιστον για τη θητεία που είμαι εγώ, για τα δεδομένα της νομοθέτησης.

Υπήρξε μια πανθομολογούμενη από όλους τους φορείς και από όλα τα Κόμματα που συμμετείχαν στη διαδικασία της διαβούλευσης, μία άρτια διαδικασία, την οποία ακολούθησε η ηγεσία του Υπουργείου και η Γενική Γραμματεία Στρατηγικών Επενδύσεων, όπου ενσωμάτωσε πλήθος προτάσεων που κινούνται όμως και συμβάλλουν αποφασιστικά, εντός αυτής της λογικής του επενδυτικού νόμου και έγιναν μέρος του νομοσχεδίου. Είναι πάρα πολύ σημαντικό και δείχνει ότι το Υπουργείο έχει αυτιά και μάτια στραμμένα στην κοινωνία.

Δεν μπορώ όμως, να αφήσω αναπάντητο το γεγονός, ότι σύσσωμη η Αντιπολίτευση, προσπαθεί να χρεώσει το χάος που παρέλαβε αυτή η Κυβέρνηση, από τα παλαιότερα επενδυτικά σχέδια που εκκρεμούσαν και που τα χρεώνουν στη διαπραγμάτευση που ακολούθησε η σημερινή Κυβέρνηση, η οποία είχε στόχο να βελτιώσει τους όρους διαμόρφωσης ενός σταθερού επενδυτικού περιβάλλοντος, να άρει τις αβεβαιότητες και να επαναφέρει την ατζέντα της ανάπτυξης στην εφαρμογή της πολιτικής.

Τα Κόμματα που έφεραν και εκτέλεσαν όλους τους αναπτυξιακούς νόμους που κυβέρνησαν σε καθεστώς αδιαφάνειας που αξιολογούσαν «κάτω από το τραπέζι», που συνέβαλλαν στην οικονομία των «αεριτζήδων» και των «αετονύχηδων», που σκοπό είχαν μόνο το εύκολο και γρήγορο κέρδος, τα Κόμματα που μείωσαν το ΑΕΠ της χώρας κατά 25%, που έφεραν την ανεργία από το 8% στο 26%και τη φυγή εκατοντάδων νέων επιστημόνων στο εξωτερικό, δεν μπορούν να φορτώσουν την αποτυχία της πολιτικής τους στη σημερινή Κυβέρνηση. Και δεν μπορούν να διανοηθούν ότι για τη παραγωγή βιώσιμης ανάπτυξης, γιατί αυτός είναι ο στόχος, οφείλεις να αλλάξεις εντελώς το παραγωγικό μοντέλο. Τη δομή δηλαδή της οικονομίας και εκεί, οφείλετε, όλοι της Αντιπολίτευσης, να τοποθετηθείτε, να ακούσουμε τις προτάσεις σας. Και όχι να στηρίξετε το καθεστώς που μέχρι τώρα σας διατηρούσε στην εξουσία, αυτό δηλαδή το καθεστώς που χρεωκόπησε τη χώρα.

Κύριε Υπουργέ, κλείνοντας, θα ήθελα να δώσετε πάρα πολύ μεγάλη βάση και σας καλώ, να προσέξετε πάρα πολύ το καθεστώς κάτω από το οποίο θα αξιολογηθούν οι προτάσεις για τα επενδυτικά σχέδια. Οφείλει να είναι ένα αξιοκρατικό καθεστώς, ένα διαφανές καθεστώς αξιολόγησης, το οποίο δεν θα έχει καμία σχέση με γραφειοκρατία και θα περιορίζει σημαντικά, εάν δεν μπορούμε να πούμε ότι θα μηδενίσει, τον παρεμβατισμό των μεσαζόντων. Εκεί θα κριθεί ένα πολύ μεγάλο μέρος της επιτυχίας του νέου αναπτυξιακού. Εάν δηλαδή, στο επενδυτικό κοινό που στοχεύει να κάνει χρήση των διατάξεων του επενδυτικού νόμου και το υγιές επιχειρείν δεν αντιληφθεί ότι ο έλεγχος, η αξιολόγηση, η χρηματοδότηση των επενδύσεων είναι προς όφελος του επενδυτή και όχι να αποτελεί τροχοπέδη ενός αέναου κύκλου αναπαραγωγής πελατειακού κράτους και αδιαφανών πρακτικών που μας έφεραν έως εδώ, τότε δεν θα έχουμε πολύ σοβαρές πιθανότητες επιτυχίας. Θα τα πούμε αναλυτικότερα στην Ολομέλεια. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Κωνσταντόπουλος.

ΔΗΜΗΤΡΗΣ ΚΩΝΣΤΑΝΤΟΠΟΥΛΟΣ: Κυρίες και κύριοι συνάδελφοι.

Φέρνει η Κυβέρνηση, μετά από 16 μήνες, τον αναπτυξιακό νόμο στη Βουλή. Εμείς, η Δημοκρατική Συμπαράταξη ΠΑΣΟΚ-ΔΗΜΑΡ, θέσαμε 27 ερωτήματα στον κύριο Σταθάκη. Στόχος μας, να συμβάλλουμε θετικά στο διάλογο.

Ωστόσο, περιμέναμε απαντήσεις του κυρίου Σταθάκη για να καθορίσουμε και τη στάση μας στην ψηφοφορία. Προς το παρόν, καμία μα καμία απάντηση δεν έχουμε. Παρ’ όλα αυτά, θα αναφερθώ σε προβλήματα που έχει το προτεινόμενο σχέδιο νόμου. Διότι, ο αναπτυξιακός νόμος αποτελεί ένα επιμέρους εργαλείο ανάπτυξης που θα πρέπει να ευθυγραμμίζεται με το εθνικό αναπτυξιακό σχέδιο.

Και ιδού το πρόβλημα. Εθνικό αναπτυξιακό σχέδιο, δεν υπάρχει κύριε Υπουργέ.

Μας είπατε, κύριε Σταθάκη ότι έχετε αναθέσει τη μελέτη στο ΚΕΠΕ που το επόμενο διάστημα θα φέρετε σε διαβούλευση με τους φορείς. Διαβούλευση την οποία περιμένουμε. Αναμένουμε, λοιπόν, να την δούμε.

Κύριε Υπουργέ, ο αναπτυξιακός νόμος που προτείνετε, στην πραγματικότητα περιγράφει οκτώ καθεστώτα ενισχύσεων. Δηλαδή, πάμε στην τύχη να μοιράζουμε λίγα χρήματα σε κάθε κλάδο. Κάτι που δεν σηματοδοτεί με την ανάγκη αλλαγής μοντέλου που θα προκρίνει τη στροφή προς την ενίσχυση των παραγωγικών δυνάμεων του τόπου. Και ενώ χρειάζονται άμεσες επεμβάσεις και άμεσα αποτελέσματα, διαπιστώνεται λοιπόν μια αργοπορία. Τα χρήματα στα σχέδια που θα εγκριθούν, μπορεί το κράτος να τα δώσει σε βάθος επταετίας, άρα μιλάμε για μεγάλη αργοπορία και μεγάλες καθυστερήσεις.

Επίσης, από τα 480 εκατομμύρια ευρώ για την περίοδο 2016 έως 2022 περίπου τα μισά θα πάνε σε εγκεκριμένα έργα του προηγούμενου αναπτυξιακού. Άρα, από τα 70 εκατομμύρια ευρώ ανά χρόνο, μόλις τα 35 εκατ. € θα πάνε σε νέες επενδύσεις. Ποσό βέβαια εξαιρετικά μικρό. Ωστόσο, η κυβέρνηση προσπαθεί να παραπλανήσει τους βουλευτές και μιλάει για 3,6 δισεκατομμύρια ευρώ. Το ποσό αυτό αφορά το ΕΣΠΑ και όχι τον αναπτυξιακό νόμο. Τα υπόλοιπα 27 εκατ. € που προβλέπονται ως φοροαπαλλαγές στο αναπτυξιακό είναι δύσκολο να απορροφηθούν. Και αυτό γιατί από τις βλάβες θα πρέπει να έχεις παρουσιάσει κερδοφορία.

Κυρίες και κύριοι συνάδελφοι, ο αναπτυξιακός νόμος που προτείνατε είναι βαθιά γραφειοκρατικός και πολύ λίγο ελκυστικός. Πρόκειται για νόμο πλαίσιο, ο οποίος χρειάζεται 32 υπουργικές υπογραφές για να ενεργοποιηθεί. Προς το παρόν, κανένας δεν γνωρίζει με βεβαιότητα πότε θα ξεκινήσουν οι διαδικασίες υποβολής αιτήσεων. Άρα, το 2016 δεν πρόκειται να «πέσουν» χρήματα στην αγορά. Ύφεση λοιπόν και για την συνέχεια του 2016.

Και ερχόμαστε στο 2017, όπου ο νόμος έχει τρία όρια επιχορήγησης. Πρώτον, 5 εκατομμύρια ευρώ για μεμονωμένα σχέδια. Δεύτερον, 10 εκατομμύρια ευρώ υπό προϋποθέσεις και τρίτον, 20 εκατομμύρια ευρώ για ομίλους. Άρα, κατά βάση εξαιρεί τις επενδύσεις εντάξεως κεφαλαίου που μπορούν να δώσουν άμεσα θέσεις εργασίας. Εξαιρεί 700.000 από τις 800.000 μικρομεσαίες επιχειρήσεις, αφού ενισχύει μόνο αυτές που τηρούν βιβλία Γ΄ βαθμού. Εμείς εδώ προτείνουμε να ενταχθούν και οι επιχειρήσεις με βιβλία Β΄ βαθμού. Εμείς μιλάμε για ρήτρα απασχόλησης, έτσι ώστε οι επενδύσεις να δώσουν δουλειές σταθερές και καλά αμειβόμενους πολίτες, ώστε να ενταχθούν, όσο το δυνατόν περισσότερες επιχειρήσεις. Εδώ θα ήθελα να επισημάνω και να θυμίσω για τα ειλικρινή επενδυτικά σχέδια των προηγούμενων αναπτυξιακών. Η γέφυρα υφίσταται μόνο εάν μέχρι 31/12 του 2012 είχαν καλύψει το 50% της επένδυσης, αλλιώς απεντάσσονται. Και εδώ χρειάζονται άμεσες απαντήσεις κ. Υπουργέ, ώστε να δοθεί η δυνατότητα σε αυτούς που είναι εκτός να επανενταχθούν, πληρώνοντας φυσικά ένα σημαντικό τίμημα.

Συμπερασματικά, ο αναπτυξιακός αυτός νόμος που προτείνετε αφορά κατά βάση επενδύσεις των προηγούμενων ετών. Η στροφή στην παραγωγή και τις μικρομεσαίες επιχειρήσεις και σε εκείνο τον τομέα δεν διαφαίνονται. Θα αργήσει λοιπόν να αποδώσει, τόσο για το κράτος όσο και για τις θέσεις εργασίας. Και εδώ το οξύμωρο είναι ότι όλα αυτά γίνονται την ώρα που επτά στους δέκα Έλληνες-σίγουρα υποφέρουν βέβαια- αδυνατούν να καταβάλλουν τις ασφαλιστικές ή φορολογικές τους υποχρεώσεις. Όλα αυτά κ. Υπουργέ, τη στιγμή που ξεπουλάτε κόκκινα και ενήμερα δάνεια στα ξένα FUNDS και μάλιστα, επί πιστώσει.

Να θυμίσω εδώ την πρότασή μας, «Δώστε τη δυνατότητα στους οφειλέτες να αγοράζουν τα δάνειά τους στην τιμή που θα τα αγοράζουν τα ξένα FUNDS». Τα δάνεια λοιπόν στους δανειολήπτες και όχι στα «κοράκια». Παραδειγματιστείτε από τους αδελφούς μας τους Κυπρίους και στηρίξτε επιτέλους ουσιαστικά τους Έλληνες πολίτες.

Αγαπητοί συνάδελφοι, είναι βασικό να τελειώνουμε με τις χρήσεις γης, ώστε να ξέρουν οι επενδυτές που μπορούν να επενδύσουν, εάν μπορέσουν οι μικρομεσαίες επιχειρήσεις να αντλήσουν χρηματοδότηση. Για να μπορούν να έχουν οι μικρομεσαίες επιχειρήσεις λοιπόν πρόσβαση στον τραπεζικό δανεισμό και στα επενδυτικά FUNDS. Επομένως, θα πρέπει να δημιουργηθεί ένα εργαλείο χρηματοδότησης των μικρομεσαίων επιχειρήσεων. Για αυτό χρειαζόμαστε συγκεκριμένο και μακροπρόθεσμο αναπτυξιακό πλάνο.

Κύριε Υπουργέ, προτείνουμε ρήτρα απασχόλησης και παράλληλα, πρέπει να συνδυάσουμε μια ρήτρα για τον όγκο των εξαγωγών και παραγωγής για τις εξαγωγικές ή παραγωγικές επιχειρήσεις. Ζητάμε την επαναφορά του αφορολόγητου αποθεματικού, ώστε να μην φορολογείται η επανεπένδυση των κεφαλαίων των επιχειρήσεων.

Κυρίες και κύριοι συνάδελφοι, η χώρα χρειάζεται να κάνει ένα νέο αναπτυξιακό άλμα. Εύχομαι να λάβουμε τις απαντήσεις που χρειαζόμαστε, διότι το σχέδιο που τέθηκε στην διαβούλευση πρέπει να αποτελέσει λύση στη μαθηματική εξίσωση της ανάπτυξης.

Ανάπτυξη, λοιπόν. Αυτό είναι το στοίχημα μας. Και αυτή η ανάπτυξη πρέπει να επιβάλλεται και να την προκρίνει ο νέος αναπτυξιακός νόμος. Σας ευχαριστώ.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Το λόγο έχει ο κ. Κουτσούκος.

ΙΩΑΝΝΗΣ ΚΟΥΤΣΟΥΚΟΣ: Είμαι ο τελευταίος ομιλητής, οπότε θα επιχειρήσω να κάνω μια πολιτική αφαίρεση και να μιλήσω σε συνθήκες «θερμοκηπίου». Τα πολιτικά θα τα βάλω όμως στο τέλος, γιατί αυτά είναι που αναιρούν όποια προσπάθεια και να γίνεται.

Κύριε Υπουργέ, ας αφήσουμε, λοιπόν, στην άκρη όλα όσα επηρεάζουν το κλίμα της ανάπτυξης, τα ευρύτερα πολιτικά που βρίσκεται σήμερα η χώρα και ας πούμε ότι σε συνθήκες «θερμοκηπίου» εξετάζουμε αυτοτελώς αυτό το πόνημά σας, το οποίο κάνει μια προσπάθεια να κλείσει τους λογαριασμούς με το παρελθόν, τους οποίους έπρεπε να τους κλείσει γιατί άλλαξαν οι συνθήκες. Δεν είναι οι συνθήκες, ούτε του 2004, ούτε του 2011. Θα πω μετά γιατί δεν τις κλείνει με τον καλύτερο τρόπο και προσπαθεί να ανοίξει ένα καινούριο δρόμο.

Επικαλούμενη, μάλιστα, η πλειοψηφία ότι αυτός ο δρόμος αφορά τους πλέον φτωχούς, τους μικρομεσαίους. Αυτούς δηλαδή που αδικήθηκαν από τις προηγούμενες προσπάθειες ανάπτυξης στη χώρα μας, που όμως για να είμαστε δίκαιοι θα πρέπει να δούμε ότι όταν η Ελλάδα αναπτυσσόταν με τους υψηλότερους ρυθμούς στην Ευρώπη, με ρυθμούς δηλαδή του 4% και δημιουργούσε θέσεις εργασίας, δημιουργούσε πλεονάσματα, αυτά διαχεόντουσαν και σε αυτούς που λέμε σήμερα ότι αδικήθηκαν. Θα το κρίνουμε, λοιπόν, αυτοτελώς.

Και θα πούμε, έχει πόρους αυτό το αναπτυξιακό σχέδιο; Είναι ελάχιστοι. Είναι στις συνθήκες της εποχής; Θα έλεγα ότι είναι κατώτερο και από τις συνθήκες της εποχής. Δηλαδή, αυτά τα 480 εκατ. που προβλέπει το Γενικό Λογιστήριο του Κράτους μέσα στα επόμενα χρόνια μέχρι το 2022, θα έλεγα ότι θα μπορούσε κανένας χωρίς να υπερβάλλει να το χαρακτηρίσει «ψίχουλα». Δηλαδή, αυτό είναι το ένα κριτήριο.

Και το άλλο, ότι δεν κάνει μια υπέρβαση και βάζει εμπόδια για τα οποία θα αναφερθώ, θα μπορούσε εύκολα να χαρακτηρίσει κανένας αυτό το νομοσχέδιο χαμηλής πτήσης και χαμηλών προσδοκιών.

Γιατί δεν κάνει υπέρβαση και βάζει φραγμούς; Καταρχάς, σας είπαν πολλοί Αγορητές για τα βιβλία της δεύτερης κατηγορίας που είναι ένας φραγμός στα 1,5 εκατ. τζίρο. Αυτό είναι το όριο.

Λοιπόν, υπάρχουν πάρα πολλές μικρομεσαίες επιχειρήσεις, όχι μόνο στο εμπόριο, αλλά και στην παραγωγή που κρατούν βιβλία Β΄ κατηγορίας. Λέτε εσείς τώρα να αλλάξουν τα βιβλία τους για να μπουν στον αναπτυξιακό νόμο. Ξέρετε τι κόστος έχει αυτό για μια μικρομεσαία επιχείρηση; Θα τους δώσετε τη δυνατότητα να υποβάλουν αίτηση και εφόσον τους συγκρίνετε να αλλάξουν τα βιβλία τους; Θα τους το δώσετε; Δεν το βλέπουμε. Να μας το πείτε.

Δεύτερον, βάζετε τα φορολογικά κίνητρα. Σωστά. Αλλά αυτά τα φορολογικά κίνητρα έτσι όπως τα βάζετε, δεν συνδέονται με εκείνων που έχει ανάγκη να συσσωρεύσει ένα μικρό κεφάλαιο για να κάνει την επένδυση. Και θέλει αφορολόγητο αποθεματικό για να συσσωρεύσει αυτό το κρίσιμο κεφάλαιο, με δεδομένο ότι δεν υπάρχει και ρευστότητα για να κάνει την επένδυση. Το φορολογικό κίνητρο δίνεται εφόσον θα κάνει την επένδυση και έχει κερδοφορία. Μέχρι τότε δεν έχει καμία επίπτωση.

Και το σταθερό φορολογικό καθεστώς, φαντάζομαι να μην είναι η φιλοδοξία σας να μείνουν οι συντελεστές στο 29% για τις ατομικές επιχειρήσεις και στο 45%. Φαντάζομαι ότι έχετε μια φιλοδοξία κάποια στιγμή να μειώσουμε τους συντελεστές. Γιατί σταθερό φορολογικό σύστημα με αυτούς τους συντελεστές, νομίζω ότι είναι δώρο άδωρο. Που αλλού δηλαδή να πάνε οι συντελεστές.

Δεν έχετε επίσης και τη δεύτερη ευκαιρία σας το είπε προηγουμένως ο συνάδελφος της πλειοψηφίας που τον άκουσα. Το έχω επισημάνει και εγώ αλλά λέγονται και από τους συναδέλφους πέρα από το να υπερασπίζονται δηλαδή μια πολιτική, η οποία δεν ξέρω για πόσο καιρό θα την υπερασπίζονται βάζουν και διάφορα θέματα, τα οποία πρέπει να τα δείτε. Σε ό,τι αφορά τώρα τις μεταβατικές διατάξεις που πάτε να κλείσετε με τους λογαριασμούς με το παρελθόν νομίζω ότι θα αδικήσετε κόσμο, διότι αν δεν προλάβει ο άλλος να υλοποιήσει το 50% μέχρι το τέλος του 2016 θα τον πετάξετε έξω και δεύτερον, είναι και ένας σχεδιασμός αν θα πάτε στα επόμενα επτά χρόνια να του δώσετε αυτά που δικαιούται ο άλλος κατέρρευσε.

Άρα, έχει προβλήματα αυτοτελώς αν το δούμε το υπόμνημά σας. Τώρα σε ποιο περιβάλλον θα γίνει; Σε ένα περιβάλλον αβεβαιότητας, σε ένα περιβάλλον που αφαιρούμε από την πραγματική οικονομία πόρους με την έκτακτη φορολογία άμεση ή έμμεση είναι κοντά στα 5 δις δεν ξέρουμε πώς θα λειτουργήσει ο κόπτης μακάρι να μην λειτουργήσει, αλλά ενδεχόμενα θα αφαιρέσει και αυτός άλλους πόρους. Ρευστότητα από το τραπεζικό σύστημα δεν φαίνεται και υπάρχει και η δική σας δολιχοδρομία. Το Ελληνικό είναι κλασικό παράδειγμα που συνδέει το κόστος του χρήματος με τις χαμένες ευκαιρίες.

Άρα λοιπόν, πρέπει να μιλήσουμε ειλικρινά και να πούμε ότι τα δις επενδύσεων που χρειάζονται για να μειώσουμε την ανεργία τουλάχιστον στο μισό την επόμενη δεκαετία δεν θα έρθουν από αυτό το νομοσχέδιο. Εμείς για να μην μας κατηγορείτε ότι κάνουμε σκέτη Αντιπολίτευση έχουμε καταθέσει συγκεκριμένες προτάσεις. Λέτε κ. Υπουργέ, το είπε και ο κ. Τσίπρας ότι από το Ταμείο το μεγάλο το υπέρ ταμείο των 100 χρόνων που δουλέψατε όλη την περιουσία θα πάει ένα μέρος στην ανάπτυξη. Πώς θα συνδέσετε τον αναπτυξιακό νόμο με αυτά τα χρήματα της ανάπτυξης. Πρέπει να το πείτε στους συναδέλφους στα 480 θα μείνει;

Δεύτερον, βάζουμε το ζήτημα των βιβλίων της Β’ Κατηγορίας, βάζουμε τη δεύτερη ευκαιρία ιδίως για αυτούς που έχουν πάει στον Τειρεσία, βάζουμε το αφορολόγητο αποθεματικό όπως σας είπα, βάζουμε τη ρήτρα απασχόλησης και βεβαίως σας λέμε ότι πρέπει να αντιμετωπίσετε διαφορετικά τις μεταβατικές διατάξεις για τις επενδύσεις των προηγούμενων αναπτυξιακών νόμων, διότι οι άνθρωποι βρέθηκαν στη δίνη της κρίσης, άντεξαν, έχουν τα αναπτυξιακά σχέδια σε ενέργεια να μην τους «πετάξει έξω» το σύστημα. Με αυτές τις παρατηρήσεις σε μια προσπάθεια θετικής συμβολής πέρα από τη πολιτική κριτική που είναι δεδομένη και τα προβλήματα που υπάρχουν. Ευχαριστώ κ. Πρόεδρε.

ΜΑΚΗΣ ΜΠΑΛΑΟΥΡΑΣ (Προεδρεύων των Επιτροπών): Ολοκληρώθηκε η συνεδρίαση. Αύριο συνεδριάζουμε στην Αίθουσα Γερουσίας στις 16.00΄ με την 4η συνεδρίαση των επιτροπών, δηλαδή, τη β’ ανάγνωση επί του σχεδίου νόμου. Στην αρχή της συνεδρίασης τον λόγο θα πάρουν οι Εισηγητές και οι Ειδικοί Αγορητές.

Στο σημείο αυτό γίνεται η γ’ συνεδρίαση των μελών των Επιτροπών.

Από την Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Γκαρά Αναστασία, Δημαράς Γιώργος, Καραναστάσης Απόστολος, Κάτσης Μάριος, Μπαλωμενάκης Αντώνης, Παπαδόπουλος Νίκος, Σαντορινιός Νεκτάριος, Τριανταφυλλίδης Αλέξανδρος, Αραμπατζή Φωτεινή, Ασημακοπούλου Άννα - Μισέλ, Καραμανλής Αχ. Κωνσταντίνος, Σαχινίδης Ιωάννης, Κωνσταντόπουλος Δημήτριος, Μωραΐτης Νικόλαος και Αμυράς Γεώργιος.

Από την Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.: Σωκράτης Φάμελλος, Μάκης Μπαλαούρας, Χρήστος Μπγιάλας, Χριστόφορος Παπαδόπουλος, Θεοδώρα (Ντόρα) Μπακογιάννη, Ιωάννης Κουτσούκος, Ιωάννης Μανιάτης, Αθανάσιος Βαρδαλής και Νικόλαος Καραθανασόπουλος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ.: Ηγουμενίδης Νίκος Θραψανιώτης Μανώλης και Οικονόμου Βασίλειος.

Τέλος και περί ώρα 18.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΜΑΚΗΣ ΜΠΑΛΑΟΥΡΑΣ**